text:
ཀཿཐོག་དྲི་མེད་ཞིང་སྐྱོང་རིན་པོ་ཆེ་སྐུ་གཤེགས་པ།
ཀཿཐོག་པའི་གསེར་ཁྲི་དང་པོ་དྲི་མེད་ཞིང་སྐྱོང་སྐུ་གཤེགས་པ།
སྤྲུལ་པའི་གཏེར་སྟོན་བདུད་འདུལ་རྡོ་རྗེའི་སྐུ་ཕྲེང་བདུན་པ་ཤར་རྒྱལ་བ་ཀཿཐོག་པའི་གསེར་ཁྲི་རྣམ་པ་ལྔའི་དང་པོ་སྐྱབས་རྗེ་དྲི་མེད་ཞིང་སྐྱོང་འཇིགས་མེད་ཕྲིན་ལས་མགོན་པོ་མཆོག ཕྱི་ལོ་༢༠༡༢ ཟླ་༡༡ པའི་ཚེས་༢༡ ཉིན་རྒྱ་ནག་ཁྲིན་ཏུའུ་རུ་དགོངས་པ་ཆོས་དབྱིངས་སུ་གཤེགས་པའི་ཚུལ་བསྟན། ཕྱི་ཚེས་༢༡ ནས་༢༥ བར་ཉིན་ལྔ་རིང་ཁྲིན་ཏུའུ་རུ་དད་ལྡན་རྣམས་ལ་གདུང་མཇལ་གནང་བ་དང། ཕྱི་ཚེས་༢༥ ཉིན་སྐུ་གདུང་ཀཿཐོག་དགོན་ཆེན་དུ་གདན་འདྲེན་ཞུས་ཡོད་པ་རེད།
རྗེ་འདི་ཉིད་སྐུ་གཤེགས་པར་བརྟེན་ཀཿཐོག་གསེར་ཁྲི་སྐྱབས་རྗེ་རྨོག་ཚ་རིན་པོ་ཆེ་དང། ཀཿཐོག་དགོན་པའི་བསྟན་བདག་ལས་ཐོག་སྤྲུལ་སྐུ་འཇམ་དབྱངས་རིན་པོ་ཆེས་གཙོས་པའི་དཔལ་རྒྱལ་བ་ཀཿཐོག་པའི་བླ་སྤྲུལ་ཚང་འཛོམས་ཐོག་དགོངས་རྫོགས་མཆོད་འབུལ་རྒྱ་ཆེར་གནང་འདུག སྐུ་གདུང་བསྟན་བདག་ལས་ཐོག་སྤྲུལ་སྐུ་འཇམ་དབྱངས་དང། གཞི་ཆེན་སྤྲུལ་སྐུ་ཉི་ཟླས་གཙོས་བླ་སྤྲུལ་རྣམ་པས་གདན་ས་ཆེན་པོ་ཤར་རྒྱལ་བ་ཀཿཐོག་རྡོ་རྗེ་གདན་དུ་གདན་འདྲེན་ཞུས་ཤིང། ཕྱི་ཚེས་༢༧ གྱི་དགོང་མོར་མཁན་པོ་ཨ་སངས་དང་དགེ་འདུན་པ་བཞི་བརྒྱ་ལྷག་གིས་སྐུ་གདུང་རིན་པོ་ཆེ་སེར་འཕྲེང་གིས་བསུ་བ་ཞུས། ཉིན་དེ་ནས་བཟུང་བདུན་ཕྲག་གཅིག་རིང་ཤར་རྒྱལ་བ་ཀཿཐོག་པའི་ཆོས་བརྒྱུད་གཙོས་པའི་ཕྱོགས་ནས་ཕེབས་པའི་དད་ལྡན་སྐྱ་སེར་རྣམས་ལ་སྐུ་གདུང་རིན་པོ་ཆེ་མཇལ་ཁ་གནང་བ་དང་མཆོད་འབུལ་སྨོན་ལམ་རྒྱ་ཆེ་གནང་དང་གནང་བཞིན་ཡོད་པ་རེད།
དཔལ་ཤར་རྒྱལ་བ་ཀ༔ཐོག་པའི་གསེར་ཁྲི་དང་པོའི་མངའ་བདག སྤྲུལ་པའི་གཏེར་ཆེན་རིག་འཛིན་བདུད་འདུལ་རྡོ་རྗེ་སྐུ་ཕྲེང་བདུན་པ། ཀཿཐོག་དྲི་མེད་ཞིང་སྐྱོང་འཇིགས་མེད་ཕྲིན་ལས་མགོན་པོ་མཆོག་ནི། ཕྱི་ལོ་༡༩༤༦ ལོའི་ས་ག་ཟླ་བའི་ཚེས་བཅོ་ལྔ་ཉིན་བཀྲ་ཤིས་པའི་མཚན་ལྟས་དང་བཅས་ཁམས་སྡེ་དགེ་འཇོ་མདའ་རུ་སྐུ་འཁྲུངས། དྲི་མེད་ཞིང་སྐྱོང་སྐུ་ཕྲེང་དྲུག་པ་སྐྱབས་རྗེ་འཇིགས་མེད་བདེ་ཆེན་རྡོ་རྗེ་མཆོག་གི་བརྡ་ལུང་ལྟར། རིས་མེད་བསྟན་པའི་གཙུག་རྒྱན་སྐྱབས་རྗེ་༸འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་མཆོག་གིས་ཡེ་ཤེས་དབྱིངས་དཔྱད་ཀྱིས་རྗེ་འདི་ཉིད་དགུང་ལོ་གསུམ་ཐོག་དྲི་མེད་ཞིང་སྐྱོང་མགོན་པོ་སྐུ་ཕྲེང་བདུན་པར་ངོས་འཛིན་གྱིས་ཐུགས་ཐག་བཅད། དགུང་ལོ་ལྔའི་ཐོག་མཁན་ཆེན་དམ་པ་རྒྱལ་མཚན་འོད་ཟེར་འཁོར་བཅས་རྗེ་ཉིད་ཀྱི་འཁྲུངས་ཡུལ་དུ་ཕེབས་ཏེ་སྐུ་ཁྲུས་དང་ན་བཟའ་གསོལ། མཁན་ཆེན་མཆོག་དང་བླ་མ་བཀྲ་འཕེལ་གཉིས་ཀྱིས་དགེ་རྒན་གྱི་མཛད་འགན་བཞེས་ཏེ་ཡི་གེ་བསླབ་པ་ན་རྗེ་འདི་ཉིད་སྐུ་ན་ཤིན་ཏུ་ཕྲའང་གཞན་ལས་བློ་རིག་ཁྱད་དུ་འཕགས་པས་གང་བསླབ་པ་རྣམས་ཚེགས་མེད་དུ་མཁྱེན། ལོ་དེར་ཤར་རྒྱལ་བ་ཀཿཐོག་རྡོ་རྗེ་གདན་དུ་གདན་འདྲེན་གྱིས་གསེར་ཁྲིར་མངའ་གསོལ་གྱི་མཛད་སྒོའི་མཆོད་སྤྲིན་རྒྱ་ཆེན་ཞུས། དགུང་ལོ་དགུའི་ཐོག་རྗེ་ཀ་དམ་པ་བདེ་གཤེགས་ནས་བྱིན་རླབས་ཀྱི་དངོས་གྲུབ་ཟམ་མ་ཆད་པའི་རྒྱལ་བའི་གསུང་རབ་ཀུན་འདུས་བཀའ་འགྱུར་རིན་པོ་ཆེའི་སྙན་བརྒྱུད་ཟབ་མོ་གང་དེ་བླ་མ་བློ་བཟང་གི་མདུན་ནས་ཡོངས་སུ་རྫོགས་པ་མནོས། དགུང་ལོ་བཅུའི་ཐོག་ལྷ་ལྡན་ཆོས་ཀྱི་ཞིང་སར་ཕེབས་ཏེ་གནས་མཇལ་དང་མཆོད་སྤྲིན་རྒྱ་ཆེར་བྱས། མཁན་པོ་དཔལ་ལྡན་མདུན་ནས་ཡིག་གཟུགས་དང་ལྷ་བྲིས་སྦྱངས། དགུང་ལོ་བཅུའི་ཐོག་གནས་འགོ་བླ་མ་ཐུབ་བསྟན་འབྱུང་གནས་ཀྱི་སྐུ་མདུན་དུ་ལོ་གཉིས་རིང་ཀཿཐོག་པའི་ཀློང་ཆེན་སྙིང་ཐིག་གི་འདོན་རྟ་དབྱངས། ཆོ་ག་དང་འདུལ་བའི་ཕྱག་ལེན་བཅས་ཐུན་མིན་མཐོང་བ་བརྒྱུད་པའི་ཕྱག་བཞེས་རྣམས་ལེགས་པར་བསླབས།
དགུང་ལོ་བཅུ་གསུམ་ཐོག་དུས་འགྱུར་གྱི་དབང་གིས་རྒྱ་གར་འཕགས་པའི་ཡུལ་དུ་ཕེབས། མཁའ་འགྲོའི་བྱིན་རླབས་ཀུན་འདུས་ཀྱི་སློབ་དཔོན་ཐུགས་རྗེ་ཅན་གྱི་དབུ་ཞྭ་ཡང་མཉམ་དུ་གདན་འདྲེན་ཞུས། དགུང་ལོ་བཅུ་གསུམ་ནས་སུམ་ཅུ་བར་བགྲང་བྱ་བཅུ་དྲུག་རིང་སྐྱབས་རྗེ་སྨྱོ་ཤུལ་མཁན་པོ་འཇམ་དབྱངས་རྡོ་རྗེ་དང། མཁན་པོ་ཟླ་ཟེར། མཁན་པོ་ཐུབ་ཆོས། ས་སྐྱ་མཁན་པོ་ཨ་པད་དམ་ཨ་དཔལ་སོགས་དགེ་བའི་བཤེས་གཉེན་མང་དུ་བསྟེན་ཏེ་ཐོས་བསམ་གྱི་སྦྱངས་པ་མཛད། རྗེ་འདི་ཉིད་ཀྱི་རྩ་བའི་བླ་མ་དཔོན་སློབ་རྡོ་རྗེ། སྐྱབས་རྗེ་བདུད་འཇོམས་རིན་པོ་ཆེ། སྐྱབས་རྗེ་དགེ་རྩེ་རིན་པོ་ཆེ། དབང་པོ་ཚུལ་ཁྲིམས་ཐུབ་བསྟན་རྒྱ་མཚོ་བཅས་ཀྱི་མདུན་ནས་མདོ་སྔགས་ཀྱི་གཞུང་ལུགས་སྤྱི་དང་ཁྱད་པར་སྔ་འགྱུར་རྙིང་མའི་བཀའ་གཏེར་དང་དབང་ལུང་མན་ངག་ཟབ་མོ་མཐའ་དག་གསན།
བོད་ནང་དུ་རྒྱ་གཞུང་གི་སྲིད་བྱུས་ལ་འགྱུར་བ་ཅུང་ཙམ་སོང་བའི་སྐབས་བཙན་བྱོལ་ནས་བོད་དུ་ཕྱིར་ཕེབས་ཏེ། སྔ་འགྱུར་གྱི་བསྟན་པ་སྤྱི་དང། བྱེ་བྲག་ཤར་རྒྱལ་བ་ཀཿཐོག་པའི་བསྟན་པ་འཛིན་སྐྱོང་སྤེལ་གསུམ་གྱི་ཐོག་ལ་འགྲོ་དོན་རྒྱ་ཆེར་མཛད། རིག་གསར་སྐབས་ཁམས་ཕྱོགས་ནས་ཀཿཐོག་དགོན་ཆེན་དེ་གཏོར་བཤིག་ཚབས་ཆེ་ཤོས་ཐེབས་པའི་དགོན་ཆེན་གྱི་གྲས་ཡིན་པ་གཞུང་ཡིག་ནང་གསལ་བ་ལྟར་ཉམས་ཉེས་ཆེན་པོ་བྱུང་ཡོད་ཀྱང། ༧སྐྱབས་རྗེ་མཆོག་གིས་སྔ་ཕྱིར་ཚར་བདུན་རྒྱ་ནག་དབུས་གཞུང་ལ་ཀཿཐོག་དགོན་ཆེན་བསྐྱར་གསོའི་ཆོག་མཆན་ཞུས་མཐར། ཕྱི་ལོ་༡༩༨༧ ལོར་སྲིད་གཞུང་རིམ་པས་ཆོག་མཆན་ཐོབ། སྐྱབས་རྗེ་མཆོག་གི་བཀའ་དྲིན་ལ་བརྟེན་ནས། དང་པོ་ཀཿཐོག་དགོན་ཆེན་གྱི་གཞུང་ལམ་གསར་འཛུགས་གྱིས་ཚེ་དཔག་མེད་ལྷ་ཁང་ཆེན་པོ་དང། བཤད་གྲྭ་གོང་འོག་གཉིས་ཞིག་གསོ་ལེགས་པར་མཛད་པ་མ་ཟད། རྒྱུན་བཞུགས་དགེ་འདུན་རྣམ་པའི་འཚོ་བའི་མཐུན་རྐྱེན་ཡོངས་རྫོགས་ཆགས་མེད་དུ་གནང་། གཞན་ཡང་བལ་ཡུལ་དང་ལྷ་ས་སོགས་ནས་བསླུ་ཡོན་ཞུས་པའི་གསེར་སྐུ་སྟོང་ཕྲག་གསུམ་ལྷག་ལས། ཀཿཐོག་དགོན་ཆེན་གྱི་གཙུག་ལག་ཁང་དུ་ཚོགས་བསགས་ཀྱི་ཞིང་དུ་ཐུབ་དབང་སྟོང་སྐུ་ཞིག་མཆོད་འབུལ་གྱི་ཞིང་དུ་བཞུགས་སུ་གསོལ་བ་དང། གཞན་ཚང་མ་ཀཿཐོག་པའི་དགོན་ལག་རྣམས་ལ་གནང་བས་མཚོན་དགོན་ལག་ཀུན་གྱི་བསྟན་པའི་མེ་རོ་སླར་གསོའི་ཐུགས་ཁུར་བླ་མེད་ཞུས།
ཕྱི་ལོ་༡༩༩༣ ལོར་སྐྱབས་རྗེ་མཆོག་གིས་འཛམ་གླིང་ཞི་བདེ་དང་བསྟན་འགྲོའི་སྤྱི་དཔལ་དུ་དམིགས་ནས་སྙན་པར་གྲགས་པའི་ཀཿཐོག་ཁྲི་གྲྭ་ཆེན་མོ་སླར་གསོ་མཛད་དེ་བསྟན་འགྲོའི་དོན་ལ་མཛད་ཕྲིན་ཆེས་ཆེར་བྱས། སྐྱབས་རྗེ་མཆོག་གི་བླ་མེད་ཐུགས་བསྐྱེད་འོག་ཀཿཐོག་བཅུ་ཕྲག་རིག་པའི་སློབ་གླིང་ཞེས་རྒྱ་ཆེ་བའི་ཕྱག་ལས་འདི་ཉིད་ཀྱི་ཆེད་དུ་སྐུ་ཚེགས་ཆེར་བསྐྱེད་གནང་ཡང་སྙུང་གཞི་ལྕི་བས། རེ་ཞིག་གདུལ་བྱ་རྟག་འཛིན་ཅན་རྣམས་ཆོས་ལ་སྐུལ་ཕྱིར་དྲི་མེད་ཞིང་སྐྱོང་སྐུ་ཕྲེང་བདུན་པ་འཇིགས་མེད་ཕྲིན་ལས་མགོན་པོ་ཉིད་ཕྱི་ལོ་༢༠༡༢ ཟླ་༡༡ པའི་ཚེས་༢༡ ལ་དགོངས་པ་ཆོས་དབྱིངས་སུ་གཤེགས་ཚུལ་བསྟན།།
སྟག་རྩེད་སྤྲུལ་སྐུ་ཡོན་ཏན་རྒྱ་མཚོས་གནས་ཚུལ་སྒྱུར་སྒྲིག་དང་མཁོ་སྤྲོད་གནང། སྔ་འགྱུར་རིག་འཛིན་དུས་དེབ་འདོན་ཐེངས་དྲུག་པ་ལས་དྲངས།
བསམ་ཚུལ་འབྲི།
འབྲེལ་ཡོད་ཀྱི་རྩོམ་གཞན།
- མདོ་ཁམས་སྡེ་དགེ་ཀུ་ཚེའི་ཡུལ་གྱི་ཤིར་པར་བརྐོ་སྲོལ་གླེང་བ།
- ཆོས་རྒྱལ་ནམ་མཁའི་ནོར་བུ་དགོངས་པ་རྫོགས་པའི་ཡིད་སྐྱོའི་གནས་ཚུལ།
- མཁས་དབང་ནམ་མཁའི་ནོར་བུ་ལ་ཨི་ཊ་ལིའི་མི་སེར་གྱི་གཟེངས་རྟགས་མཐོ་ཤོས་དེ་ཕུལ།
- དཀོན་མཆོག་བསྟན་འཛིན་ལཌ་ལ་བཀའ་དྲིན་རྗེས་དྲན་གྱི་གཟེངས་རྟཌ་ཕུལ།
- འགན་ལྷན་ཐེངས་ ༤ པ་དེ་ཁ་སང་རྒྱལ་ཁའི་ངང་གྲོལ་སོང་།


c: text/html

text:
མཁས་དབང་ཟླ་བ་ནོར་བུའི་རྗེས་དྲན་གྱི་གཏམ་བཤད་ཐེངས་བཞི་པའི་ཐོག་དགེ་རྒན་ཆེན་མོ་ཚེ་རིང་ཤཀྱཱ་ལགས་ནས་མཁས་དབང་ཟླ་བ་ནོར་བུ་ལགས་ལ་དངོས་གནས་རྗེས་དྲན་ཞུ་ན་ཁོང་གི་བརྩམས་ཆོས་རྣམས་ལ་སློབ་སྦྱོང་བྱས་སྟེ་བོད་དོན་དང་འབྲེལ་བའི་གནས་ཚུལ་གང་འདྲ་ཞིག་ཡིན་ནའང་དྲང་པོའི་ཐོག་ནས་བཤད་ཕོད་པ་དང་དཔྱད་ཞིབ་བྱེད་དགོས་པའི་ལམ་སྟོན་གནང་།
ཟླ་འདིའི་ཕྱི་ཚེས་ ༩ ཉིན་གྱི་ཞོགས་པའི་ཆུ་ཚོད་ ༡༠།༣༠ ཙམ་ལ། ནེ་རུ་མཐོ་སློབ་ཀྱི་སྤྱི་ཚོགས་ཚན་རིག་གི་ཚོགས་ཁང་ནང་དུ། ནེ་རུ་བོད་དོན་གླེང་སྟེགས་(Tibet Forum-JNU) ཀྱི་གོ་སྒྲིག་འོག མཁས་དབང་ཟླ་བ་ནོར་བུའི་རྗེས་དྲན་གྱི་གཏམ་བཤད་(4th Prof. Dawa Norbu Memorial Lecture) ཐེངས་བཞི་པ་ཚོགས་ཡོད་པ་དང་། མཛད་སྒོའི་ཐོག་གསུང་བཤད་པ་གཙོ་བོ་ཁ་ན་ཌའི་ཀོ་ལིམ་བྷི་ཡ་གཙུག་ལག་སློབ་གྲྭ་ཆེན་མོའི་(University of British Columbia) དགེ་རྒན་ཆེན་མོ་དང་། བོད་ཀྱི་དེང་རབས་ལོ་རྒྱུས་སྨྲ་བ་ཚེ་རིང་ཤཀྱཱ་ལགས་དང་། ནེ་རུ་མཐོ་སློབ་ཀྱི་རྒྱལ་སྤྱིའི་འབྲེལ་ལམ་ཚན་པའི་དགེ་རྒན་ཆེན་མོ་ཡེ་ཤེས་ཆོས་སྒྲོན་ལགས། གཞན། བོད་རིགས་སློབ་ཕྲུག་དང་དགེ་རྒན། སྤྱི་ཚོགས་དོན་གཉེར་ཅན་བཅས་མི་གྲངས་ ༡༠༠ ཙམ་མཉམ་ཞུགས་གནང་ཡོད་པ་རེད།
ཚོགས་འདུའི་ཐོག་་ནེ་རུ་བོད་དོན་གླེང་སྟེགས་ཀྱི་ཚོགས་མི་རྒྱལ་མཚན་ལགས་ཀྱིས་མཛད་སྒོ་ངོ་སྤྲོད་གྱི་གཏམ་བཤད་གནང་སྐབས། མཁས་དབང་ཟླ་བ་ནོར་བུ་ལགས་ནི་བོད་ཀྱི་སྤྱི་ཚོགས་ཚན་རིག་པ་གྲགས་ཅན་ཞིག་ཆགས་ཡོད་ལ། ཁོང་གིས་བརྩམས་གནང་བའི་དཔེ་ཆ་དཔེར་ན། སྐར་ལྔའི་དར་དམར་འོག་གི་བོད་དང་། (Red Star Over Tibet )དང་། རྒྱ་ནག་གི་བོད་ཐོག་འཛིན་པའི་སྲིད་བྱུས།(China’s Tibet Policy )། འཛམ་གླིང་གསུམ་པའི་མི་རིགས་རིང་ལུགས་ཀྱི་རིག་གནས་དང་ཆབ་སྲིད། (Culture and Politics of Third World Nationalism ) སོགས་བརྒྱུད་བོད་ཀྱི་གནས་བབ་དང་སྤྱི་ཚོགས་ལ་དཔྱད་ཞིབ་མཐིལ་ཕྱིན་པ་གནང་ཡོད། ཅེས་བརྗོད་སོང་།
ཡང་ཁོང་གིས་མུ་མཐུད། སྤྱིར་བཏང་ང་ཚོས་ ༢༠༡༥ ནས་བཟུང་མཁས་དབང་ཟླ་བ་ནོར་བུའི་རྗེས་དྲན་གྱི་ཚོགས་འདུ་(Symposium in Memory of Prof. Dawa Norbu) གོ་སྒྲིག་ཞུས་ཡོད་ནའང་། ཚོགས་འདུའི་ནང་དོན་དང་སྒྲོམ་གཞི་སློབ་ཕྲུག་སྤྱི་མོས་ཀྱི་གྲོས་ཆོད་ལྟར། ད་ལོ་ནས་མཁས་དབང་ཟླ་བ་ནོར་བུའི་རྗེས་དྲན་གྱི་གཏམ་བཤད་(Prof. Dawa Norbu Memorial Lecture) གོ་སྒྲིག་ཞུ་རྒྱུ་གཏན་འཁེལ་ཡོད་པ་དང་། དམིགས་ཡུལ་གཙོ་བོ་ནི། མཁས་དབང་ཁོང་གི་བོད་དོན་དང་འབྲེལ་བའི་ཞིབ་འཇུག་རྩོམ་ཡིག་རྣམས་ལ་གྲོས་བསྡུར་བྱ་རྒྱུ་ཙམ་ཞིག་མ་ཡིན་པར། བོད་དང་འབྲེལ་བའི་ལྟ་ཚུལ་གསར་པ་རྣམས་ལ་ཞིབ་འཇུག་གི་ངོ་བོའི་ཐོག་ནས་གང་དེའི་ཆབ་སྲིད་དང་སྤྱི་ཚོགས། འཁོར་ཡུག ད་དུང་རིག་གཞུང་སོགས་ལ་དཔྱད་ཞིབ་བྱུ་རྒྱུ་དམིགས་ཡུལ་གཙོ་བོར་བཟུང་ཡོད་” ཅེས་བརྗོད་སོང་།
དེ་ནས་ཐེངས་འདིའི་མཁས་དབང་ཟླ་བ་ནོར་བུའི་རྗེས་དྲན་གྱི་གསུང་བཤད་པ་གཙོ་བོ་མཁས་དབང་ཚེ་རིང་ཤཀྱཱ་ལགས་ནས་མཁས་དབང་ཟླ་བ་ནོར་བུའི་སྐུ་པར་གྱི་མདུན་དུ་མར་མེ་ཞལ་འབྱེད་གནང་རྗེས། ཁོང་གིས། སྤྱིར་བཏང་ནས་ཟླ་བ་ལགས་ངའི་གྲོགས་པོ་རྙིང་པ་ཞིག་ཡིན་པའི་ཆ་ནས། ཁོང་གི་སྐོར་ག་དུས་བཤད་ན་ཡང་། ང་ལ་སེམས་ཚོར་ཆེན་པོ་ཞིག་ཡོང་གིན་འདུག ང་རང་གིས་ཁོང་ཐོག་མར་མཇལ་དུས། ལོ་ ༡༣ ཡས་མས་ཙམ་ཞིག་ཡིན་ལ། སྐབས་དེ་དུས་ཁོང་ (Jorbagh) ལ་ཡོད་པའི་བོད་གནས་བསྐྱར་ཞིབ་ (Tibetan Review) ནང་ལས་ཀ་བྱེད་ཀྱིན་འདུག ཐེངས་གཉིས་པ་ཕྱི་ལོ་ ༡༩༨༢ ཙམ་ཞིག་ལ་ང་རང་སློབ་གྲྭ་ཐོན་ཏེ་མཐོ་སློབ་ལ་འགྲོ་དུས། ཁོང་འབུམ་རམས་པ་ཐོན་ཚར་འདུག རྗེས་སུ་ང་རང་ (SOAS) ལ་ཡོད་དུས། ཁོང་དང་ལྷན་དུ་བཙན་བྱོལ་བོད་མིའི་སྤྱི་ཚོགས་དང་། ཤེས་ཡོན་ཅན་གྱི་འགན་འཁྲི་སོགས་བརྗོད་གཞི་འདྲ་མིན་ཐོག་བཀའ་མོལ་གནང་རྒྱུའི་གོ་སྐབས་བྱུང་། ཞེས་གསུངས་ཏེ། མཁས་དབང་ཟླ་བ་ནོར་བུའི་སྐུ་ཚེ་དང་འབྲེལ་ཏེ། ཁོང་གི་གསར་འགོད་རིག་པ་དང་ཤེས་ཡོན་པའི་འགན་འཁྲི། ཁོང་གི་དེབ་སྐར་ལྔའི་དར་དམར་འོག་གི་བོད་ (Red Star over Tibet) དང་དེའི་ནང་དོན། རྒྱ་ནག་གི་བོད་ཐོག་འཛིན་པའི་སྲིད་བྱུས། ད་དུང་ཁོང་གི་ཞིབ་འཇུག་གི་ཐབས་ལམ་སོགས་གཙོ་བོ་བརྗོད་གཞི་བཞིའི་ཐོག་གསུང་བཤད་གནང་ཡོད་པ་རེད།
ཡང་སྐབས་དེར་ཁོང་གིས། སྐབས་དེ་དུས་བོད་པའི་སྤྱི་ཚོགས་ནང་མི་ཕལ་ཆེ་བ་ཞིག་གིས་ཟླ་བ་ལགས་བོད་གནས་བསྐྱར་ཞིབ་ནང་ལས་ཀ་བྱེད་ཀྱིན་ཡོད་པ་ཤེས་ཀྱིན་ཡོད་ལ། ཁོང་གིས་དུས་དེབ་འདིའི་རྩོམ་སྒྲིག་པ་གནང་ཏེ། དྲང་པོའི་ཐོག་ནས་སྤྱི་ཚོགས་ལ་དཔྱད་ཞིབ་བྱ་རྒྱུའི་སྡིངས་ཆ་ཞིག་བསྐྲུན་ཡོད་ལ། སྐབས་དེར་བོད་གནས་བསྐྱར་ཞིབ་ནི། བོད་དང་རྒྱལ་སྤྱིའི་གནས་ཚུལ་མཁོ་སྤྲོད་བྱེད་སའི་བསྟི་གནས་གལ་ཆེན་ཞིག་ཀྱང་ཆགས་ཡོད། ད་ལྟ་ཁྱེད་ཚོ་བོད་རིགས་གཞོན་སྐྱེས་ཚོས་སྐབས་དེའི་བོད་གནས་བསྐྱར་ཞིབ་ནང་བྲིས་པའི་རྩོམ་འདི་དག་ལ་བལྟས་ན་གསལ་པོ་ཞིག་ཧ་གོ་ཐུབ། གཉིས་པ་ཁོང་སྐུ་འཚོ་བཞུགས་སྐབས། བཙན་བྱོལ་སྤྱི་ཚོགས་ནང་འདི་ཙམ་གྱིས་དོ་སྣང་བྱས་མེད་པ་དང་། ད་ལྟ་ང་ཚོིས་ཁོང་ལ་རྗེས་དྲན་དང་ཁོང་གི་ལྟ་ཚུལ་རྣམས་ལ་རྒྱབ་སྐྱོར་བྱེད་དུས། གནས་ཚུལ་གསལ་པོ་ཞིག་ག་རེ་ཤེས་ཐུབ་ཀྱི་རེད་ཟེར་ན། བོད་པ་རྣམས་མ་གཞི་ནས་མི་གསོན་པོར་བསྡད་དུས་ཚོར་བ་གང་ཡང་མེད་པ་དང་། ཤི་དུས་གཞི་ནས་དྲན་གྱིན་ཡོད་པ་འདི་ནི་ངོ་མ་ཁྱད་མཚར་བོ་རེད། དེར་བརྟེན་ཁོང་འདས་གྲོངས་སུ་ཕྱིན་དགོས་པའི་རྒྱུ་རྐྱེན་གཅིག་ནི། སྐབས་དེར་བཙན་བྱོལ་ནང་ཡོད་པའི་བོད་པ་ཚོས། ཁོང་སྤྱི་ཚོགས་ནས་ཕྱིར་འབུད་ (Social Ostracism) བྱ་རྒྱུའི་བྱེད་སྟངས་དེ་ཚོར་ཐུག་བསྡད་ཡོད།” ཅེས་དང་། གལ་ཏེ་ང་ཚོས་དངོས་གནས་མཁས་དབང་ཁོང་ལ་རྗེས་དྲན་ཞུ་ཡག་ཡིན་ན། ཁོང་གིས་བརྩམས་པའི་བརྩམས་ཆོས་རྣམས་ལ་སློབ་སྦྱོང་བྱས་སྟེ་བོད་དོན་དང་འབྲེལ་བའི་གནས་ཚུལ་གང་འདྲ་ཞིག་ཡིན་ནའང་། དྲང་པོའི་ཐོག་ནས་བཤད་ཕོད་པ་དང་དཔྱད་ཞིབ་བྱེད་དགོས་པའི་ལམ་སྟོན་གནང་སོང་།
ཉིན་རྒྱབ་ཏུ་བོད་དང་འབྲེལ་བའི་བརྗོད་གཞི་འདྲ་མིན་ཐོག་གཞོན་སྐྱེས་ཉམས་ཞིབ་པ་གསུམ་གྱིས་རྩོམ་ཡིག་སྒྲོག་སྦྱང་བྱས་ཡོད་པ་དང་། མཛད་སྒོའི་གསོལ་ཇའི་བར་གསེང་དུ། ད་ལན་མཁས་དབང་ཟླ་བ་ནོར་བུའི་རྗེས་དྲན་གྱི་གཏམ་བཤད་ལ་མཉམ་ཞུགས་གནང་མཁན། ལྡི་ལི་གཙུག་ལག་སློབ་གྲྭ་ཆེན་མོའི་ནང་ནུབ་ཕྱོགས་པའི་རྩོམ་རིག་སྒྱུ་རྩལ་ཐོག་གཙུག་ལག་རབ་འབྱམས་པ་བྱེད་བཞིན་པའི་བློ་ལྡན་ཕུན་ཚོགས་ལགས་སུ་ཚོགས་འདུ་འདི་དང་འབྲེལ་བའི་ཐོག་སྒེར་གྱི་བསམ་ཚུལ་གང་ཡོད་བཅར་འདྲི་བྱེད་སྐབས། ཁོང་གིས། “སྤྱིར་ཚོགས་འདུ་སྔོན་མ་དང་བསྡུར་ན། ད་ལན་གཏམ་བཤད་གནང་མཁན་གྱི་བརྗོད་གཞི་དང་འབྲེལ་བ་དམ་ཟབ་ཡོད་པ་ཞིག་ཆགས་འདུག་ལ། ང་རང་ངོས་ནས་བཤད་ན། ང་ཚོས་དམིགས་བསལ་བོད་མིའི་ངོ་བོ་(Tibetan Identity) སྒང་ལ་སྐད་ཆ་བཤད་དུས། སོ་སོའི་སློབ་གྲྭར་སྦྱངས་པའི་བོད་དང་འབྲེལ་བའི་གནས་ཚུལ་ཙམ་ཞིག་མ་ཡིན་པར། ཕྱོགས་ཡོངས་ནས་དཔྱད་ཞིབ་བྱ་རྒྱུ་དེ་བོད་རིགས་གཞོན་སྐྱེས་ཤེས་ཡོན་ཅན་ཚོའི་འོས་འགན་གལ་ཆེན་ཞིག་མཐོང་གིན་འདུག ” ཅེས་བརྗོད་བྱུང་།
དེ་ནས་ཨོ་པི་ཇིན་རྡལ་སློབ་ཆེན་(O.P. Jindal University) ལ་སློབ་གཉེར་བྱེད་བཞིན་པའི་བསོད་ནམས་ཚེ་རིང་ལགས་སུ། ཚོགས་འདུ་གོ་སྒྲིག་བྱེད་སྟངས་སྐོར་བསམ་ཚུལ་ཅི་ཡོད་དྲིས་པར་ཁོང་གིས། དེ་རིང་གཏམ་བཤད་གནང་མཁན་མཁས་དབང་ཚེ་རིང་ཤཀྱཱ་ལགས་ཡིན་དུས། ནམ་རྒྱུན་གཞུང་འཛིན་དཔོན་རིགས་ཚོས་སྐད་ཆ་བཤད་པ་ལྟ་བུ་མ་ཡིན་པར། བོད་དང་འབྲེལ་བའི་ཕྱོགས་ཡོངས་ཀྱི་གནས་ཚུལ་ཤེས་ཐུབ་པ་བྱུང་སོང་ལ། ང་ཚོ་གཞོན་སྐྱེས་ཤེས་ཡོན་ཅན་ཚོའི་ངོས་ནས་ཀྱང་སྤྱི་ཚོགས་ཀྱི་དངོས་ཡོདགནས་སྟངས་གང་ཞིག་ཡིན་ནའང་དྲང་པོའི་ཐོག་ནས་དཔྱད་ཞིབ་བྱ་དགོས་པ་དེ་གལ་ཆེན་པོ་ཡིན་པའི་ཚོར་སྣང་བྱུང་སོང་། ཞེས་བརྗོད་བྱུང་།
གནས་ཚུལ་མཁོ་གཏོང་བ། གཡག་ཕྱུག་ཕུན་ཚོགས་ཆོས་འཕེལ། (ནེ་རུ་སློབ་ཆེན)

robotstxt: allowed

filter: keep


text:
དེ་ཡང་༧རྒྱལ་བ་གཤེན་གྱི་གདུང་སྲས་ཆེན་མོ་གཤེན་སྲས་ནོར་བུ་དབང་རྒྱལ་མཆོག་དང་ཡུམ་དགེ་ལ་དད་པ་དྭང་རའི་ཉི་མ་མཚོ་མོ་བྱ་བ་རིགས་རྒྱུད་ཤིན་ཏུ་བཟང་ལ་ངང་རྒྱུད་འཇམ་ཞིང་རིང་བ། བཞིན་འཛུམ་བག་ཡོད་ལྡན་ཞིང་ཉམས་ཐག་གི་འགྲོ་ལ་ཕན་སེམས་ཆེ་བ། དད་པ་དང་དག་སྣང་ཆེ་བ། བསྟན་པ་རིན་པོ་ཆེར་ལྷག་བསམ་དཀར་ལ་བྱམས་དང་སྙིང་རྗེ་ལྡན་ཞིང་ཅི་ཡོད་སྦྱིན་པ་ལ་དགའ་བ། ཁ་འདོན་བཟླས་བརྗོད་ལ་བརྩོན་པ་བཅས་མཛངས་ཡོན་ནི་བརྗོད་ལས་འདས་ཤིང་ཡེ་ཤེས་ཀྱི་མཁའ་འགྲོའི་མཚན་རྟགས་དང་ལྡན་པ་རྣམ་གཉིས་ལ་སྲས་སྐུ་མཆེད་ལྔ་བྱུང་ཡང་འཁྲུངས་པའི་དང་པོ་སྲས་པོ་སྟེ། ང་ཚོ་ཆེས་ཕངས་ཤིང་འགྱོད་པ་ནི་ཁོང་ཉིད་འདུལ་བྱ་གཞན་དུ་ཕེབས་པས་ངེད་ཅག་བསོད་ནམས་ཀྱི་སྐལ་བ་དམའ་སྟབས་སྐུ་གདུང་ནི་དཔལ་གཤེན་བསྟན་ཀླུ་ཕུག་གཡུང་དྲུང་བདེ་ཆེན་གླིང་དུ་གདུང་ཞུགས་ཕུལ་གནང་མཛད། དེ་འོག་བགྲེས་པ་གཉིས་སྲས་མོ་སྟེ། ཆེ་བ་བསོད་ནམས་ལྷ་སྐྱིད་དེ་འོག་གཅུང་མོ་བསོད་ནམས་གཡང་སྐྱིད་གཉིས། སྐུ་སྲས་རྣམ་གཉིས་ཏེ།
གདན་སའི་ཁྲི་འཛིན་སོ་དྲུག་པ་གཤེན་སྲས་གཙུག་ཕུད་རྣམ་གྲོལ་རྒྱལ་མཚན་མཆོག་ནི།
དམུ་རྒྱལ་མཁྱེན་བརྩེའི་ཡེ་ཤེས་དཀྱིལ་འཁོར་ནས། །རྒྱལ་སྲས་སེམས་པའི་ངོ་བོ་གཅིག་བསྡུས་པ། །གཤེན་བསྟན་འཕྲིན་ལས་རྒྱས་པའི་སྐྱ་རེངས་ཏེ། །མཁན་ཆེན་གཙུ༵ག་ཕུ༵ད་རྣ༵མ་གྲོ༵ལ་རྒྱ༵ལ་མཚ༵ན་རྒྱལ། ། ཞེས་མཆོད་པར་བྱས་ཏེ་ཕྱོགས་བཅུའི་དུས་གསུམ་གྱི་རྒྱལ་བ་ཐམས་ཅད་ཐུགས་ཀྱི་ངོ་བོ་གཅིག་ཏུ་བསྡུས་པའི་བདག་ཉིད་སྤྲུལ་བའི་སྐུ་མཆོག་དམུ་རྒྱལ་གཤེན་གྱི་གདུང་སྲས་མཁན་ཆེན་འགྲོ་བའི་མགོན་པོ་གཙུག་ཕུད་རྣམ་གྲོལ་རྒྱལ་མཚན་མཆོག་ནི། གངས་ལྗོངས་འཛིན་མའི་དབུས་སུ་མཚན་སྙན་གྱི་བ་དན་སྲིད་རྩེ་རུ་སྒྲེང་ཞིང་མཛད་བཟང་ལྷག་བསམ་གྱི་དུང་ཟླ་རིས་མེད་མཁའ་དབྱིངས་ན་བདལ་བའི་དམུ་རིགས་གཤེན་གྱི་གདུང་རྒྱུད་ལས་བྱོན་པའི་ཡབ་དམུ་གཤེན་ཆེན་པོ་ནོར་བུ་དབང་གི་རྒྱལ་པོ་མཆོག་དང་ཡུམ་གྷུ་རུའི་གདུང་ལས་འཁྲུངས་པའི་མཁའ་འགྲོའི་མཚན་རྟགས་ཡོངས་སུ་ཚང་བ་ཉི་མ་མཚོ་མོ་གཉིས་ལས་བསོད་ནམས་དཔལ་འབྱོར་རབ་ཏུ་ རྒྱས་ཤིང་རིགས་བཟང་ཁུངས་བཙུན་གྱི་ཡབ་ཡུམ་ལས་མཁའ་འགྲོའི་དགོངས་རྟགས་བཞིན། འབྱུང་ལྡན་སུམ་བརྒྱ་དང་གཅིག་བོད་རབ་བྱུང་བཅུ་བདུན་པའི་མཐོང་ལྡན་ཞེས་པ་ཆུ་ཕོ་སྤྲེའུ་(སྤྱི་ལོ་༡༩༩༢སྤྱི་ཟླ་༢ཚེས་༡༡)བདག་ཅག་གི་སྟོན་པ་སངས་རྒྱས་སྐུ་བལྟམས་པའི་དུས་ཁྱད་པར་ཅན་ཧོར་ཟླ་བཅུ་གཉིས་ཕྱི་མའི་ཚེས་བརྒྱད། གཟའ་མིག་དམར། ཐ་སྐར་འགྲུབ་སྦྱོར་འཛོམས་པའི་ཚེས་བཟང་ཉིན་གྱི་ཆུ་ཚོད་བཅུ་གཉིས་སྔ་ཆ་ཙམ་ལ་འཇའ་འོད་འཁྲིགས་ཤིང་བཀྲ་ཤིས་པའི་དགེ་རྟགས་དང་བཅས་ངོ་མཚར་ཆེ་བའི་གཟུགས་སྐུ་མངོན་པར་བལྟམས་ཤིང་ཨུ་དུམ་ཝ་རེའི་མེ་ཏོག་གིས། ཤམ་པོ་ལྷ་རྩེ་བཀོད་པ་གསར་དུ་མཛེས་ཞེས་གསུངས་པ་ལྟར་མཛེས་སྐུའི་ཉི་གཞོན་གསར་བ་མཁའ་རུ་འཛུམ་ཞིང་། གཤེན་རབ་ཚེ་དབང་ཞེས་པའི་མཚན་གསོལ་མཛད། དེ་ནས་སྐུ་བྱིས་པའི་དུས་ཡབ་ཡུམ་གཉིས་ཀྱིས་ཁོང་གི་སྐུ་ཚེ་ལ་བར་ཆད་མི་ཡོང་བའི་རྩ་ཆེའི་གཟིགས་སྐྱོང་འོག་སྐུ་གཞོན་ནུའི་དུས་འདས། དགུང་ལོ་ལྔ་ཕེབས་ཐོག་སྤྱི་ལོ་༡༩༩༦ལོའི་བོད་ཟླ་བརྒྱད་པའི་ཚེས་བདུན་ཉིན་སྐྱབས་རྗེ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་མཆོག་གིས་ཚེ་རིང་སྐྲ་ཕུད་བཞེས་ཏེ་མཚན་ལ་གཤེན་སྲས་གཙུག་ཕུད་རྣམ་གྲོལ་རྒྱལ་མཚན་ཞེས་གསོལ། དགུང་ལོ་དགུ་བཞེས་ཏེ་སྤྱི་ལོ་༢༠༠༠ལོའི་བོད་ཟླ་བདུན་པའི་ཚེས་བརྒྱད་ཉིན་གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གཟའ་སྐར་འཕྲོད་སྦྱོར་གཟིགས་ཏེ། ལྷག་པ་ལྷ་མཚམས་འགྲུབ་སྦྱོར། ས་ཆུ། འཕེལ་ཉི། གཞོན། བཀྲ་ཤིས་ཉི་མ། རྩིས་གཞུང་ལས། ལྷ་མཚམས་སྐར་བཞི་གླང་པོའི་དབྱིབས། རབ་བྱུང་རབ་གནས་ལྷ་གཡང་སྨན། དགེ་ལས་ཆོས་འདོན་མཆོད་རྟེན་བཞེངས། ཡུལ་བཟུང་སློབ་གཉེར་ཚུར་ལེན་བཟང་ཞེས་གསུངས་པ་བཞིན་དེ་ཉིན་གྲུབ་དབང་བསྟན་པའི་ཉི་མ་མཆོག་གིས་སྨྲ་སེང་དཀར་པོ་གཅིག་སྒྲུབ་ཀྱི་ལུང་གནང་སྟེ། ཡོངས་འཛིན་ཚེ་རིང་རྒྱས་ལས་ཐོག་མར་ཡོན་ཏན་ཀུན་གྱི་གཞི་མ་འབྲི་ཀློག་འདོན་གསུམ་ལ་སྦྱངས་འགོ་ཚུགས། ཁོང་ནི་སྐུ་ན་ཆུང་ངུའི་དུས་ནས་རྒྱུད་ལ་བྱམས་དང་སྙིང་རྗེ་ཆེན་པོ་ལྡན་ཏེ་ཐུགས་རྒྱུད་ལ་གཞན་ཕན་གྱིས་གང་བ། ཟང་ཟིང་འཁོར་བའི་ལས་ལ་སྙིང་རྗེ་དང་འབག་བཙོག་གི་གནས་སུ་གཟིགས་ཏེ་ཤ་རིགས་སོགས་མི་གཙང་བའི་ཟས་རྣམས་བཞེས་རྒྱུར་མི་དགའ་བ། ང་ཆེ་ཁེངས་དྲེགས་དང་བདག་འཛིན་ཕྱོགས་རིས་སོགས་ཀྱི་དབེན་པས་ཞི་བ་བྱང་སེམས་ཀྱི་ཕྱུག་ཅིང་ཀུན་གྱི་དད་པའི་དང་བ་འདྲེན་པ་དམ་པའི་རང་གཤིས་ཀྱི་རྟགས་ཁོ་ནར་མཛད་པ་སོགས་དཀར་ཕྱོགས་ལྷ་མི་ཀུན་གྱིས་སྨོན་པའི་ཕུན་ཚོགས་ཀྱི་མཚན་སྙན་བརྗོད་ལས་འདས་པ་དང་། ཁོང་ལ་སྐྱེས་སྟོབས་ཀྱི་ཤེས་རབ་དང་ཡོན་ཏན་ཕུན་སུམ་ཚོགས་ཤིང་རིང་མིན་ཡོན་ཏན་ཀུན་གྱི་གཞི་མ་འབྲི་ཀློག་འདོན་གསུམ་སོགས་ལ་དཀའ་ཚེགས་མེད་པར་མཁྱེན་པ་བྱུང་ཞིང་། ཐ་སྙད་ཤེས་བྱའི་རིགས་ཐ་དག་ལན་རེ་ཙམ་གྱིས་མཁྱེན་པར་གྱུར་བ་དང་། ཆུང་ནས་ཐོས་བསམ་ལ་སྦྱངས་པས་རིག་གནས་ལ་མཁས་ཤིང་ཁྱད་པར་དུ་སྲིད་པའི་ཕུན་ཚོགས་ལ་མི་མཉེས་ཤིང་། དེ་ལྟ་བུའི་དགེ་མཚན་རབ་ཏུ་གཡོ་བའི་ཉེར་ལེན་ལ་བརྟེན་ནས། ༢༠༠༢ལོའི་བོད་ཟླ་བརྒྱད་པའི་ཚེས་ཉི་ཤུ་གཅིག་ཉིན་རྒྱལ་བ་སྨན་རིའི་ཡོངས་འཛིན་རིན་པོ་ཆེ་བསྟན་འཛིན་རྣམ་དག་མཆོག་གིས་མ་རྒྱུད་དབང་བཞི་ཚང་མ་དང་། ཚེ་དབང་བོད་ཡུལ་མའི་དབང་དང་། སྲིད་རྒྱལ་མི་དྲེད་མའི་བཀའ་གཏད་སྣང་བ་དང་། དེའི་རྗེས་སུ་ཡོངས་འཛིན་མཆོག་གངས་ལྗོངས་སུ་ཕེབས་ཐེངས་གསུམ་པ་བསྐྱངས་སྐབས་སྒྲིབ་སྦྱོང་མུན་སེལ་སྒྲོན་མའི་དབང་ཁྲིད་དང་། བླ་བླུ་མཆི་བླུ་བཅས་ཀྱི་ལུང་དང་སྙན་རྒྱུད་ཀྱི་ཁྲིད་ལུང་དང་། བྱང་སེམས་ཀྱི་ཁྲིད་བཅས་ཕུལ་གནང་། མཁན་ཆེན་ལུང་རྟོགས་བསྟན་པའི་ཉི་མ་མཆོག་གིས་ཁོང་ལ་རྒྱལ་ཐེབ་དབང་ཁྲིད་ཕུལ་གནང་མཛད། སྐྱང་སྤྲུལ་དྲི་མེད་འོད་ཟེར་མཆོག་གིས་ཨ་སྙན་རྫོགས་གསུམ་དང་བདེ་སྨོན་རྣམ་གསུམ་བཅས་ཀྱི་ལུང་ཕུལ་གནང་མཛད། གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གྲུབ་དབང་བླ་མ་སྒྲུབ་པའི་དབང་ལུང་ཆ་ཚང་དང་གདུགས་དཀར་དབང་དང་ཚེ་མཆོག་མཐའ་ཡས་དབང་ལུང་ཆ་ཚང་བཅས་དང་། ཞིང་སྐྱོང་ལྷ་མོའི་གཉེར་གདམས་བཅས་ཕུལ་ཡོད་པ་སོགས་སྨན་རིའི་མཁན་སློབ་རྣམ་གཉིས་གཙོས་མཁས་ཤིང་གྲུབ་པའི་བླ་མ་དམ་པ་རྣམས་ལས་ཐུན་མོང་དང་ཐུན་མོང་མ་ཡིན་པའི་ཐུགས་བསྐྱེད་སྨོན་ལམ་དང་། མདོ་སྔགས་སེམས་གསུམ་སོགས་གྱི་དབང་ལུང་ཁྲིད་གསུམ་བཅས་ཟབ་རྒྱས་བུམ་པ་གང་བྱོའི་ཚུལ་དུ་ཕུལ་ཡོད་པར་བརྟེན། གསང་གསུམ་གསང་བའི་མཛད་པ། དངོས་སྐལ་དུ་གྱུར་བའི་གདུལ་བྱ་རྣམས་བདག་ལྟ་བུས་འདི་དང་འདིའོ་ཞེས་ཞུ་བར་ག་ལ་སྤོབས། འོན་ཀྱང་བསྟན་འཛིན་གྱི་སྐྱེས་བུ་དམ་པ་ཡིན་པ་ནི་ལུང་སྡེ་སྣོད་གསུམ་གྱི་འཆད་ཉན་དང་། རྟོགས་པའི་བསྟན་པ་བསླབ་གསུམ་ཉམས་ལེན་ཏེ། མཁས་ཤིང་གྲུབ་པའི་རྣམ་ཐར་རྨད་དུ་བྱུང་ཞེས་གསུངས་པ་བཞིན་ཡིན་པར་སོམ་ཉི་མེད་པར་འདོད་དོ། ད་ལྟ་གཤེན་གྱི་བླ་བྲང་དུ་བསླབ་པ་གསུམ་གྱི་ཉམས་ལེན་ལ་ཐུགས་བྲེལ་གྱི་མཛད་འཕྲིན་སྐྱོང་བཞིན་ཕྱིས་ཏེ། བཀའ་དྲིན་མཚུངས་མེད་ངེས་པ་དོན་གྱི་ཡོངས་འཛིན་རིན་པོ་ཆེ་སྐལ་བཟང་རྒྱས་སོགས་མཁས་ཤིང་གྲུབ་པའི་དགེ་བའི་བཤེས་གཉེན་མང་པོར་གཏུགས་ཏེ། མདོ་སྔགས་སེམས་གསུམ་སོགས་བཅུ་ཕྲག་རིག་པའི་གནས་ཀུན་གྱི་གཞུང་དོན་དང་རིག་གནས་སྤྱི་དང་བྱེ་ཕྲག་གང་སྤྱིར་བརྩོན་པར་སྦྱངས་ནས་ཐོས་བསམ་སྒོམ་གསུམ་གྱི་སྒྲོ་འདོགས་བཅོད་དང་བཅོད་མུས་སུ་བཞུགས་སོ། །
གཅུང་པོ་དམུ་རིགས་གཤེན་གྱི་གདུང་འཛིན་གཡུང་དྲུང་རང་གྲོལ་ཉི་མ་མཆོག་ནི།
དམར་སེར་ཐུན་མཚམས་གསར་པའི་ཀློང་རུམ་ནས། །རྨད་བྱུང་ཚོགས་གཉིས་ཉིན་བྱེད་གཞོན་ནུའི་དཔལ། །འགྲོ་ལ་དགྱེས་བརྩེའི་འཛུམ་རླབས་གཡོ་བ་ཡིས། །སྲིད་ཞིའི་གཙུག་ཏུ་མངོན་འཕགས་གཤེན་སྲས་མཆོད། ། ཅེས་བསྟོད་ཚིག་ངག་གི་ཨཏྤལ་ཅི་ཡང་འཐོར་ཞིང་བརྗོད་པར་བྱེད་པ་ལ། དེ་ཡང་འདི་སྐད་ཅེས་བདག་གིས་མཐོང་ཞིང་ཐོས་ཏེ། འོ་སྐོལ་འཇིག་རྟེན་ན་འགྲོ་བ་ལྷ་དང་བཅས་པའི་སྐྱེ་དགུ་མཐའ་དག་གི་སྐྱབས་གནས་གཅིག་པུར་གྱུར་པ། མཚུངས་མེད་སྟོན་པའི་གཙོ་བོ་ཀུན་མཁྱེན་དམུ་རྒྱལ་སྲས་པོ་དེ་ཉིད་ཀྱི་གདུང་འཛིན་གཤེན་སྲས་མཆོག་གི་འཁྲུངས་དུས་ནི། གངས་རིའི་ཕྲེང་བས་བསྐོར་བའི་ཡུལ་ལྗོངས་འདིར། སྙིགས་མའི་དུས་ཀྱི་གདུལ་དཀའི་ཚོགས་རྣམས་རྗེས་སུ་བཟུང་བའི་ཕྱིར། རང་གཞན་ཀུན་གྱི་དད་པའི་གསོས་སུ་བོད་རབ་བྱུང་བཅུ་བདུན་པའི་ཕན་བདེ་ཞེས་པ་ཤིང་ཕོ་ཁྱི་ཡི་ལོ་(སྤྱི་ལོ་༡༩༩༤སྤྱི་ཟླ་༥་ཚེས་༥)ཧོར་ཟླ་གསུམ་པའི་ཚེས་ཉི་ཤུ་ལྔ་ཉིན། གཟའ་ཕུར་བུ། སྐར་མ་ནམ་གྲུ། ས་རླུང་། མཚན་མོའི་ཆུ་ཚོད་གཉིས་དང་སྐར་མ་གསུམ་ཐོག་ངོ་མཚར་གྱི་བཟང་ལྟས་དུ་མ་དང་བཅས་གཟུགས་སྐུ་མངོན་པར་བལྟམས་ཤིང་ཡབ་ཀྱིས་ཁོང་གི་མཚན་ལ་ཚེ་དབང་བསྟན་འཛིན་ཞེས་གསོལ། ཁོང་སྐུ་བྱིས་པའི་དུས་ནས་ཐུགས་རྒྱུད་དུལ་བ་དང་མཛད་སྤྱོད་བཟང་བ་སོགས་སྐུ་གསུང་ཐུགས་ཀྱི་རྣམ་འགྱུར་མཐའ་དག་གང་ནས་བལྟས་ཀྱང་སྐྱེས་བུ་དམ་པའི་རང་རྟགས་ཡོངས་སུ་མངའ་བ་སྔོན་ནས་བསོད་ནམས་བསགས་པའི་སྐྱེས་བུའི་ངང་ཚུལ་ལྷན་སྐྱེས་སུ་ལྡན་ཡོད། དགུང་ལོ་གསུམ་ལ་ཕེབས་ཐོག་སྤྱི་ལོ་༡༩༩༦ལོའི་བོད་ཟླ་བརྒྱད་པའི་ཚེས་བདུན་ཉིན་སྐྱབས་རྗེ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་མཆོག་གིས་ཚེ་རིང་སྐྲ་ཕུད་བཞེས་ཏེ་མཚན་ལ་གཤེན་སྲས་གཡུང་དྲུང་རང་གྲོལ་ཉི་མ་ཞེས་གསོལ། སྐུ་ན་ཕྲ་བའི་དུས་ནས་དམ་པའི་དགོངས་སྤྱོད་ལྷན་སྐྱེས་སུ་མངའ་ཞིང་། རྣམ་དཀར་དགེ་ལ་སྤྲོ་བའི་བག་ཆགས་སྟོབས་སུ་གྱུར། དགུང་ལོ་བདུན་བཞེས་ཏེ་སྤྱི་ལོ་༢༠༠༠ལོའི་བོད་ཟླ་བདུན་པའི་ཚེས་བརྒྱད་ཉིན་གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གཟའ་སྐར་འཕྲོད་སྦྱོར་གཟིགས་ཏེ། ལྷག་པ་ལྷ་མཚམས་འགྲུབ་སྦྱོར། ས་ཆུ། འཕེལ་ཉི། གཞོན། བཀྲ་ཤིས་ཉི་མ་ལ་སོགས་དགེ་མཚན་འབུམ་གྱིས་རྒྱན་པའི་ཉིན་དེར་གྲུབ་དབང་བསྟན་པའི་ཉི་མ་མཆོག་གིས་སྨྲ་སེང་དཀར་པོ་གཅིག་སྒྲུབ་ཀྱི་ལུང་གནང་སྟེ། ཡོངས་འཛིན་ཚེ་རིང་རྒྱས་ལས་ཐོག་མར་ཡོན་ཏན་ཀུན་གྱི་གཞི་མ་འབྲི་ཀློག་འདོན་གསུམ་ལ་སྦྱངས་འགོ་ཚུགས་ཞིང་སྔོན་སྦྱང་ལས་ཀྱི་འཕྲོ་སད་པར་བརྟེན་རིང་བར་མ་ཐོག་པར་དཀར་ནག་ཡི་གེ་ཐམས་ཅད་ཚེགས་མེད་དུ་སློབ་པ་མཐར་ཕྱིན།
དེ་ཡང་ཁོང་ནི་གདུང་རུས་ཁྱད་པར་ཅན་དམུ་རྒྱལ་གཤེན་གྱི་གདུང་རྒྱུད་སྐྱེས་བུ་ཆེན་པོ་ཞིག་ཡིན་སྟབས། དོན་གྱི་གཞུང་ལུགས་ཁག་ལ་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་སོགས་བྱས་ཚེ་གཞན་དང་མི་འདྲ་བའི་རིག་རྩལ་དང་ནུས་སྟོབས་ཡོད་པ་དང་། དེ་ལ་བརྟེན་ནས་བྱུང་བའི་ཐུགས་རྗེ་དང་བྱིན་རླབས་ཀྱི་ནུས་པ་ཡང་གཞན་དང་མི་འདྲ་བའི་ཁྱད་པར་ཡོད་པ། མཁས་པའི་དབང་པོ་རྣམས་ཀྱིས་གསུངས་པ་བཞིན་ཀུན་གྱི་མཐོང་ཆོས་སུ་གྱུར་པ་ནི། ཁོང་སྐུ་ན་ཆུང་ངུའི་དུས་ནས་སྐུའི་གཟི་བརྗིད་ཆེ་ལ་སྐྱེས་སྟོབས་ཀྱི་ཤེས་རབ་དང་ལྡན་ཏེ། བློ་རྩལ་གཞན་ལས་འཕགས་པ་ཞིག་ཡིན་ཞིང་། སྔོན་ནས་སྦྱངས་བའི་དད་པ་དག་སྣང་ཤིན་ཏུ་ཆེ་ལ་སྐྱེས་སྦྱོང་ཤེས་རབ་དང་ལྡན་པ། ལྷུན་ཐུག་གཞན་ལས་དཔག་པ་ལུང་རྟོགས་ཡོན་ཏན་གྱིས་ཕྱུག་པ། བདག་འཛིན་ཕྱོགས་རིས་ཆུང་བས་ཀུན་དགའ་ཡིད་དུ་འོང་བ། ང་ཆེ་ཁེངས་དྲེགས་དབེན་པས་ཞི་བ་བྱང་ཆུབ་སེམས་དང་ལྡན་པ། ཐབས་མཁས་ཐུགས་རྗེ་ཆེ་བས་མཐོང་ཐོས་དང་བ་འདྲེན་པ་སོགས་དཀར་ཕྱོགས་ལྷ་མི་ཀུན་གྱིས་སྨོན་པའི་ཡོན་ཏན་བརྗོད་ལས་འདས་ཤིང་། དེའི་རྗེས་སུ་ཡོངས་འཛིན་རིན་པོ་ཆེ་གངས་ལྫོངས་སུ་ཕེབས་སྐབས་སྙན་རྒྱུད་ཀྱི་ཁྲིད་ལུང་དང་བྱང་སེམས་ཀྱི་ཁྲིད་། སྒྲིབ་སྦྱོང་མུན་སེལ་སྒྲོན་མའི་དབང་ཁྲིད་དང་བླ་བླུ་མཆི་བླུ་སོགས་མདོ་སྔགས་སེམས་གསུམ་གྱི་དབང་ལུང་ཁྲིད་བཅས་བུམ་པ་གང་བྱོའི་ཚུལ་དུ་གནང་བ་དང་། སྐྱང་སྤྲུལ་དྲི་མེད་འོད་ཟེར་རིན་པོ་ཆེ་མཆོག་གིས་ཨ་སྙན་རྫོགས་གསུམ་དང་བདེ་སྨོན་རྣམ་གསུམ་བཅས་ཀྱི་ལུང་ཕུལ་གནང་མཛད། གྲུབ་དབང་སྤྲུལ་སྐུ་བསྟན་པའི་ཉི་མ་མཆོག་གིས་གྲུབ་དབང་བླ་མ་སྒྲུབ་པའི་དབང་ལུང་ཆ་ཚང་དང་གདུགས་དཀར་དང་ཚེ་མཆོག་མཐའ་ཡས་དབང་ལུང་ཆ་ཚང་དང་། ཞིང་སྐྱོང་ལྷ་མོའི་གཉེར་གདམས་བཅས་ཕུལ་ཡོད་པར་བརྟེན་། སྔོན་སྦྱོངས་ལས་འཕྲོ་སད་པས་རིག་པ་རང་ཤར་བྱུང་བ་དང་། རྒྱལ་སྲས་གཡུང་དྲུང་སེམས་དཔའི་མཛད་རྣམ་བཞིན། བསྡུ་དངོས་བཞི་ཡིས་སྒོ་ནས་འགྲོ་རྣམས་སྨིན་གྲོལ་གྱི་ལམ་ལ་བཀོད་ཕྱིར། གསང་གསུམ་གྱི་མཛད་འཕྲིན་ཐམས་ཅད་བསྟན་འགྲོ་གཉིས་ལ་ཕན་པའི་ཐུགས་བསྐྱེད་ཀྱི་མདུན་པས་ཡོངས་སུ་ཁེངས་ཏེ། ད་ལྟ་དམུ་རྒྱལ་གཤེན་གྱི་བླ་བྲང་དུ་བསླབ་པ་གསུམ་གྱི་ཉམས་ལེན་ལ་ཐུགས་བྲེལ་གྱི་མཛད་འཕྲིན་སྐྱོང་བཞིན་མཆིས་ཏེ། བཀའ་དྲིན་མཚུངས་མེད་ངེས་པ་དོན་གྱི་ཡོངས་འཛིན་རིན་པོ་ཆེ་སྐལ་བཟང་རྒྱས་སོགས་མཁས་ཤིང་གྲུབ་པའི་དགེ་བའི་བཤེས་གཉེན་མང་པོར་གཏུགས་ཏེ། མདོ་སྔགས་སེམས་གསུམ་སོགས་བཅུ་ཕྲག་རིག་པའི་གནས་ཀུན་གྱི་གཞུང་དོན་དང་རིག་གནས་སྤྱི་དང་བྱེ་ཕྲག་གང་སྤྱིར་བརྩོན་པར་སྦྱངས་ནས་ཐོས་བསམ་སྒོམ་གསུམ་གྱི་སྒྲོ་འདོགས་བཅོད་དང་བཅོད་མུས་ཡིན་ཞིང་།
མདོར་ན་ཁོང་རྣམ་གཉིས་ནི་རིག་འཛིན་གོང་མའི་རྣམ་སྤྲུལ་སྐྱེས་མཆོག་ཞིག་ཡིན་སྟབས་མ་འོངས་པར་ཕུན་ཚོགས་དཔལ་གྱི་ཕྱུག་པའི་གངས་ལྗོངས་ས་ཡི་ཐིག་ལེ་འདིར་རྒྱལ་སྲས་སེམས་དཔའི་མཛད་རྣམ་བཞིན། གཡུང་དྲུང་བོན་གྱི་བསྟན་པ་རིན་པོ་ཆེར་མདོ་སྔགས་ཟུང་འབྲེལ་གཤེན་བསྟན་བཤད་སྒྲུབ་སྒོམ་གསུམ་གྱི་འདུས་སྡེ་འཛིན་སྐྱོང་སྤེལ་གསུམ་གྱིས་གོང་མའི་བརྒྱུད་འཛིན་འོག་མའི་ལམ་སྣ་འདྲེན་པའི་སེམས་ཅན་གྱི་འགྲོ་དོན་མཐའ་ཡས་པར་མཛད་པའི་རྣམ་ཐར་རླབས་པོ་ཆེ་ཞིག་ཡོང་རྒྱུ་ནི་ཐེ་ཚོམ་མི་དགོས་སོ། །
ཞེས་པའི་རྣམ་ཐར་ཉུང་བསྡུས་འདི་ཡང་དམ་པ་གང་གི་བཀའ་འབངས་ཡོངས་ཀྱི་ཐ་ཤལ་དུ་གྱུར་བ་གཤེན་བཙུན་ཉི་མ་འོད་ཟེར་པས་ལྷ་ལྡན་ཉི་འོད་གྲོང་དཔལ་གཤེན་བསྟན་མཐར་བརྟན་གླིང་དུ་སུག་བྲིས་བགྱིས་པའོ། །
1,521 total views, 1 views today


text:
ཟི་ལིང་རི་དཀར་པོ་གློག་བརྙན་རིག་གནས་ཁྱབ་སྤེལ་ཚད་ཡོད་འགན་ལེན་ཀུང་ཟི་ནི། དགའ་ཕྱོགས་དང་མོས་པ་མཐུན་པའི་ན་གཞོན་འགའི་འབད་བརྩོན་བརྒྱུད་དེ་སྤྱི་ལོ2010ལོར་བཙུགས་ཤིང་། དེའི་དམིགས་ཡུལ་ནི་རང་རེའི་མེས་པོ་ནས་བརྒྱུད་པའི་སྲོལ་རྒྱུན་རིག་གནས་འདི་ཉིད་དེང་རབས་ལག་རྩལ་དང་སྣ་མང་སྒྱུ་རྩལ་གྱི་ཐབས་ལམ་ལ་བརྟེན་ནས་སྲུང་སྐྱོབ་བྱེད་པ་དང་། དུས་རབས་དང་མཐུན་པའི་སྒོ་ནས་ཁྱབ་སྤེལ་གཏོང་བ་དེ་ཡིན།
འདས་པའི་ལོ་ངོ་འདི་དག་གི་རིང་དུ་ཡང་། ངེད་ཀུང་ཟིས་རིག་གནས་དང་སྤྱི་ཚོགས་ཡར་སྐུལ་ལ་དྲང་ཕྱོགས་ཀྱི་ནུས་པ་འདོན་ཐུབ་པའི་ལས་སྒོ་སྣ་མང་སྤེལ་མྱོང་བར་མ་ཟད། ཐག་ཉེ་རིང་དུ་སྤེལ་བའི་རིག་གནས་སྒྱུ་རྩལ་གྱི་བྱ་འགུལ་སྣ་ཚོགས་སུ་ཧུར་ཐག་རྦད་ཐག་གིས་ཟབ་ཞུགས་གནང་དེ། སྤྱི་ཚོགས་ལས་རིགས་སོ་སོའི་ཁྲོད་དུ་དགའ་བསུ་དང་གདེང་འཇོག་མི་དམན་པ་ཐོབ་ཡོད། དེ་ནི་ངེད་ཀུང་ཟིའི་ལས་བཟོ་བ་ཡོངས་རྫོགས་ཀྱི་ཧུར་སེམས་དང་བློ་གྲོས་ལ་ཁ་འབྲལ་ཐབས་མེད།
ཀུང་ཟིའི་ལས་གཞི་གཙོ་བོ་ནི། རྒྱང་བསྒྲགས་བརྙན་འཕྲིན་ལེ་ཚན་ཀྱི་ལས་སྒོ་སྣ་ཚོགས་སྟེ། གློག་བརྙན་སྐད་སྦྱོར་དང་བརྙན་རིས་སྒྲིག་བཟོ། (MV)བརྙན་ཕབ། པར་རིས་ཇུས་འགོད། དཔེ་ཆ་པར་སྐྲུན། དཔེ་དེབ་དང་འོད་སྡེར་གྱི་ཕྱི་ཤོག་ཇུས་འགོད། དགོངས་ཚོགས་དང་གླུ་ལེན་ཆེད་ཚོགས་ཀྱི་གར་སྟེགས་ཇུས་འགོད་དང་བརྙན་ལེན་སྒྲིག་སྦྱོར་སོགས་སྨྱན་བྱད་ལས་སྒོ་དང་འབྲེལ་བའི་བྱ་བ་བཕལ་ཆེར་བྱེད་ཀྱིན་ཡོད།
ད་ལྟ་ཀུང་ཟི་འདིར་ལས་བཟོ་བ་ཉི་ཤུ་ལྷག་ཡོད་ཅིང་། དེ་ཡང་གློག་བརྙན་སྐད་སྦྱོར་གྱི་འཁྲབ་ཁྲིད་པ་དང་ལོ་ཙཱ་པ། བརྙན་ལེན་པ། བརྙན་རིས་སྒྲིག་བཟོ་པ། རོལ་མོ་སྒྲིག་བཟོ་པོ་དང་སྒྲ་ལེན་པ་བཅས་ཀྱིས་གྲུབ་ཡོད་ལ། དེ་ནི་སྙིང་སྟོབས་དང་ཡིད་ཆེས་ཀྱིས་རབ་ཏུ་ཕྱུག་པའི་ན་གཞོན་གྱི་དཔུང་སྡེ་ཞིག་ཡིན།
བོད་སྐད་དུ་བསྒྱུར་བའི་བརྩམས་ཆོས་ལ། མུ་འབྲེལ་བརྙན་འཕྲིན《གཅེས་ཕྲུག》 《གནས་འཆུག་བུ་མོ》 《མི་སེར་རྒྱལ་ཁབ་ཀྱི་འདས་དོན》 སོགས་དང་། འགུལ་རིས་བརྙན་འཕྲིན《ལྷ་ལས་བབས་པའི་ཕག་མགོ་ཅན》 དང་ 《པའོ་ནག་སྟུག》སོགས་ཡོད།


text:
༄༅།།མཚོ་སྔོན་ཞིང་ཆེན་ཞུན་ཧྭ་རྫོང་དུ་དགེ་རྒན་གཡང་མོ་སྐྱིད་ལགས་ཀྱིས་སྒེར་གྱི་ཚོང་ཁང་ཆུང་ཆུང་གི་ཡོང་འབབ་ལ་བརྟེན་ནས་ཚུགས་པའི་སྒེར་གཉེར་སློབ་གྲྭ་དེ་ས་གནས་གཞུང་གིས་སྒོ་རྒྱག་དགོས་པའི་བཀའ་ཕབ་ཡོད།།
དེ་ཡང་ཞུན་ཧྭ་ཤེས་རིག་སློབ་གསོ་ལས་ཁུངས་ཀྱིས་ཕྱི་ཟླ་དང་པོའི་ཚེས་༡༤་ཉིན་སྤེལ་བའི་བརྡ་ཐོའི་ནང་གཡང་མོ་སྐྱིད་ཀྱི་སློབ་གྲྭ་དེ་ནི་སྲིད་གཞུང་དང་ཤེས་རིག་ལས་ཁུངས་ཀྱི་ཆོག་མཆན་མེད་པར་སྒོ་ཕྱེ་བ་ཞིག་ཡིན་པ་དང་། དེ་ནི་ཁྲིམས་འགལ་གྱི་སློབ་གྲྭ་གཉེར་བར་ངོས་འཛིན་བྱེད་པ་ཡིན། བརྡ་ཐོ་འདི་འབྱོར་བའི་ཉིན་མོ་ནས་བཟུང་སློབ་གྲྭ་དེ་མཚམས་འཇོག་བྱས་ནས་སློབ་ཕྲུག་རྣམས་ཐག་ཉེའི་གྲོང་སྡེའི་ནང་གི་གཞུང་གཉེར་སློབ་ཆུང་ལ་རྩིས་སྤྲོད་བྱེད་དགོས་ཤིང་། ཁྱིམ་བདག་རྣམས་ལའང་ཕྲུ་གུ་རྣམས་ལོ་སར་གྱི་རྗེས་སུ་སློབ་གྲྭ་དེ་རུ་བསྐྱལ་དགོས་པའི་བརྡ་གཏོང་དགོས། དེ་ལྟར་མ་བྱས་ཚེ་མཇུག་འབྲས་ཚང་མ་ཁྱོད་ཀྱིས་འགན་འཁུར་དགོས་ཞེས་བཀོད་ཡོད་པ་རེད།།
གཡང་མོ་སྐྱིད་ལགས་ཀྱིས་གཞུང་གི་སློབ་གྲྭ་མེད་སའི་གྲོང་གསེབ་ཅིག་ཏུ་སློབ་མ་ཉི་ཤུ་ལྷག་ལ་དགེ་རྒན་གཞན་འགའ་གླས་ནས་མཉམ་དུ་བོད་ཡིག་དང་། རྒྱ་ཡིག རྩིས་རིག་སོགས་ཁྲིད་བཞིན་པ་དང་། དགེ་རྒན་དེ་དག་གི་གླ་ཆ་ནི་སྒེར་གཉེར་ཚོང་ཁང་གི་ཁེ་ཕོགས་ནས་ཐོན་ཀི་ཡོད།། ཀྲུང་གོའི་བོད་ལྗོངས་དྲ་བ་རུ་སློབ་གྲྭ་འདིའི་ཐད་གནས་ཚུལ་བཀོད་པ་ལྟར་ན། སློབ་གྲྭ་འདི་སྒོ་བརྒྱབ་ཚེ་སློབ་ཉི་ཤུ་རྩ་བཞི་བོ་ནི་སྤྱི་ལེ་ཉི་ཤུ་ལྷག་ཡོད་པའི་ས་ཆ་གཞན་དུ་སློབ་གྲྭར་འགྲོ་དགོས་པ་དང་། གནམ་གཤིས་སོགས་ཀྱིས་དཀའ་ལས་ཤིན་ཏུ་ཆེ་ཟེར། །
ཕྱི་ཟླ་དང་པོའི་ཚེས་༢༦་ཉིན་ཀྲུང་གོའི་བོད་ལྗོངས་དྲ་བའི་སྟེང་ཚབ་ཁྲིད་དགེ་རྒན་གྱི“ཁྲིམས་འགལ”སློབ་སྒྲུབ་དཀའ་ཁག་སྲིད་གཞུང་གིས་སེལ་དགོས་ཞེས་ཁ་བྱང་ལ་བཀོད་པའི་རྩོམ་ཡིག་ནང་། རིམ་པ་དང་ས་ཁུལ་སོ་སོས"ངེས་པར་དགོས་པའི"སློབ་གྲྭའམ་སློབ་སྒྲུབ་ས་ཚིགས་ག་ཚོད་བསྐྱར་གསོ་བྱས་ཡོད་དམ། དེ་འབྲེལ་གཞི་གྲངས་མི་རྙེད་པས་དངོས་ཡོད་གནས་ཚུལ་གང་འདྲ་ཡིན་མིན་རྟོགས་མི་ ཐུབ་ནའང་། དཀའ་ཚེགས་ཆེན་པོས"ཁྲིམས་འགལ"སློབ་ སྒྲུབ་ས་ཚིགས་སྐྱོང་མཁན་ཚབ་ཁྲིད་དགེ་རྒན་གཡང་མོ་སྐྱིད་ལྟ་བུའི་དཀའ་ངལ་སེལ་ ཅི་ཐུབ་བྱ་དགོས། རིམ་པ་སོ་སོའི་སློབ་གསོའི་གཙོ་འགན་སྡེ་ཁག་ཚང་མས་གནད་དོན་ལེགས་པོར་ཐག་གཅོད་རྒྱུ་དང་ཕྲུ་གུ་ཚང་མའི་སློབ་གསོ་མྱོང་དབང་ལ་བརྩི་བཀུར་གྱི་རྣམ་འགྱུར་ཡོད་ཆོག་ཆོག་ཡིན་ལ། དངོས་ཐོག་བདེན་འཚོལ་གྱིས"ངེས་པར་དགོས་པའི"སློབ་གྲྭའམ་སློབ་སྒྲུབ་ས་ཚིགས་བསྐྱར་གསོ་བྱེད་དགོས་ཤིང་། འདི་དགོས་གལ་ཤིན་ཏུ་ཆེ་ཞེས་དཔྱད་གཏམ་པ་ཞིག་གིས་དཔྱད་གཏམ་བརྗོད་ཡོད།།


text:
འཛམ་གླིང་གི་ཡུལ་གྲུ་འདིར་བརྡ་འཕྲིན་རིག་གནས་ཤུགས་ཆེན་གྱིས་འཕེལ་རྒྱས་འགྲོ་བའི་དུས་རབས་འདིར། གློག་བརྙན་དང་བརྙན་འཕྲིན་སྒྱུ་རྩལ་ནི་འགྲོ་བ་མིའི་རིགས་ཀྱིས་བསམ་བློའི་མ་ལག་དང་དཔལ་འབྱོར་འཕེལ་རྒྱས་ཐད་ལའང་གཞན་དྲིང་མི་འཇོག་པའི་ཤུགས་རྐྱེན་གཏིང་ཟབ་མོ་ཐེབས་དང་ཐེབས་བཞིན་འདུག་ལ། འདི་ནི་མིའི་རིགས་ཀྱི་འཚོ་བའི་ཁྲོད་མེད་དུ་མི་རུང་བའི་རིག་གནས་ཀྱི་ཡོ་བྱད་ཅིག་ཏུ་གྲུབ་ཡོད། རིག་གནས་ཁྱབ་གདལ་གྱི་ཡོད་བྱད་འདི་དག་ནི་རླབས་ཆེ་བའི་སྔོན་བྱོན་ཚན་རིག་པ་དང་། སྒྱུ་རྩལ་པ། རིག་གནས་པ་དག་གིས་གསར་གཏོད་ཀྱི་མཛད་རྗེས་ལས་བྱུང་བ་ཞིག་ཡིན་དེ་དག་ལ་ཡི་རངས་མི་བྱེད་རང་བྱེད་རེད། འཛམ་གླིང་སྟེང་བྱུང་བའི་བརྙན་འཕྲིན་ཟློས་གར་ཐོག་མ་ནི་དབྱིན་ཇི་རྒྱལ་ཁབ་ཀྱི་BBCརྒྱང་བསྒྲོགས་ཀུང་ཟིས་ཆིག་དགུ་སུམ་བཅུ་ལོར་བརྒྱུད་གཏོང་བྱས་པའི་སྐར་ཆ་བཅུ་ཅན་གྱི་གཅིག་ཚན་བརྙན་འཕྲིན་ཟློས་གར《ཁ་བདེ་ལྕེ་བདེ》ཞེས་པ་དེ་ཡིན་ལ། བརྙན་འཕྲིན་ཟློས་གར་འདི་བརྙན་འཕྲིན་ཁང་ནས་ཐོག་དང་པོར་བརྒྱུད་གཏོང་བྱས་པས། རིམ་བཞིན་འཛམ་གླིང་གི་རྒྱལ་ཁབ་སོ་སོའི་བརྙན་འཕྲིན་ཟློས་གར་འཕེལ་བར་སྣེ་ཁྲིད་ཀྱི་ནུས་པ་ཐོན་པ་རེད། ཆིག་དགུ་ང་བརྒྱད་ལོར་པེ་ཅིན་བརྙན་འཕྲིན་ཁང་ནས་བརྒྱུད་གཏོང་བྱས་པའི། དུས་ཚོད་སྐར་མ་ཉི་ཤུ་ཅན་གྱི་གཅིག་ཚན་བརྙན་འཕྲིན་ཟློས་གར《བག་ལེབ་ཁམ་གང》ཞེས་པ་དེ་ནི་ཀྲུང་གོའི་ལོ་རྒྱུས་སྟེང་གི་བརྙན་འཕྲིན་ཟློས་གར་ཐོག་མ་ཡིན་ལ། བརྙན་འཕྲིན་ཟློས་གར་དེ་ནི་《བག་ལེབ་ཁམ་གང》བྱས་པའི་བརྩམས་སྒྲུང་གཞིར་བཟུང་ནས་བཅོས་བསྒྲིག་བྱས་པ་ཞིག་ཡིན་ལ། དེ་ལས་དབུལ་འཕོང་གིས་མནར་བའི་ཁྱིམ་བདག་མ་ཞིག་གིས། རང་ཉིད་ཀྱི་བུ་མོའི་ཚེ་སྲོག་སྐྱོབ་ཆེད་བག་ལེབ་ཁམ་གང་ཡང་ཟ་མ་ཐུབ་པར། མཇུག་མཐར་ཚེ་ལས་འདས་ཚུལ་བསྟན་ཡོད་པ་རེད། ཆིག་དགུ་བརྒྱད་ཅུ་གྱ་གཅིག་ལོའི་ཟླ་གཉིས་པའི་ཚེས་ལྔ་ཉིན། རྒྱ་རྩིས་ཀྱི་ལོ་གསར་ཚེ་གཅིག་དགོང་མོར་ཀྲུང་དབྱང་བརྙན་འཕྲིན་ཁང་ནས་བརྒྱུད་གཏོང་བྱས་པའི་ལེའུ་བརྒྱད་ཅན་གྱི་བརྙན་འཕྲིན་ཟློས་གར《དགྲ་དཔུང་ཁྲོད་ཀྱི་མི་ལོ་བཅོ་བརྒྱད་།》ཅེས་པ་པ་དེ་ནི་ཀྲུང་གོའི་ལོ་རྒྱུས་སྟེང་གི་མུ་འབྲེལ་བརྙན་འཕྲིན་ཟློས་གར་ཐོག་མ་རེད། ཡུ་གུར་རིགས་དང་སོགས་རིགས། དབྱིས་རིགས་སོགས་ལའང་རང་སྐད་ཀྱི་བརྙན་འཕྲིན་ཟློས་གར་ཕབ་སྐྲུན་བྱེད་པའི་ལས་དོན་ལོ་འདི་དག་ལ་འཕེལ་རྒྱས་ལ་འགྲོ་བཞིན་ཡོད།
དེ་ལྟར་རང་རེའི་བོད་གངས་ལྗོངས་སུ་མི་རིགས་རང་སྐད་ཀྱིས་འཁྲབ་གཞུང་བསྒྲིགས་ཤིང་འཁྲབ་ཁྲིད་འཁྲབ་སྟོན་བྱས་པའི་བརྙན་འཕྲིན་ཟློས་གར་ཐོག་མ་ནི་ཉིས་སྟོང་བཞིའི་ལོར་ཕབ་སྐྲུན་བྱས་ཤིང་། ཉིས་སྟོང་ལྔ་ལོའི་ལོ་གསར་སྐབས་སུ་མཚོ་སྔོན་བོད་སྐད་བརྙན་འཕྲིན་ཁང་ནས་བརྒྱུད་གཏོང་བྱས་པའི་གཅིག་ཚན་བརྙན་འཕྲིན་ཟློས་གར《བྱུར་རུའི་སྐེ་རྒྱན་》ཞེས་པ་དེ་ཡིན་ལ། དེ་ནི་བོད་ཀྱི་སྐད་གྲགས་ཆོད་པའི་སྒྱུ་རྩལ་མཁས་ཅན་ཞི་བདེ་ཉི་མས་འཁྲབ་གཞུང་བྲིས་ཤིང་འཁྲབ་ཁྲིད་བྱས་པ་ཞིག་ཡིན་ལ། ཟློས་གར་དེར་དུས་ཚོད་སྐར་མ་སུམ་བཅུ་སོ་ལྔ་ཡོད་ལ། དེ་ལས་བོད་རིགས་འབྲོག་པ་དབུལ་པོ་ཞིག་གི་འུ་ཐུག་གི་འཚོ་བའི་ཁྲོད་དུ། བུ་མོ་ལ་བྱུར་རུའི་སྐེ་རྒྱན་ཞིག་ཉོ་བ་བརྒྱུད་ནས་ན་ཆུང་བུ་མོ་ཞིག་གི་དྭངས་གཙང་གི་སེམས་ཁམས་དང་། འཚོ་བའི་ཕུགས་བསམ། སེམས་རྒྱུད་ཀྱི་བྱམས་དང་སྙིང་རྗེ་སོགས། བོད་རིགས་ཀྱི་རིག་གནས་འདུ་ཤེས་མཚོན་པ་ཞིག་ཡིན། བརྙན་འཕྲིན་ཟློས་གར་འདི་བརྙན་འཕྲིན་ལས་བརྒྱུད་གཏོང་བྱས་རྗེས། བོད་ཕྱི་ནང་གི་བགྲང་ལས་འདས་པའི་ལྟ་མཁན་དང་རིག་གནས་ཁྱབ་ཁོང་ཁྲོད་གྲགས་འགུལ་ཆེན་པོ་བཟོས་པ་དང་། ཟློས་གར་དེ་ལས་བྱུང་བའི་ཡིད་སེམས་འགུལ་བའི་གཏམ་རྒྱུད་དང་། བབ་ཆགས་དོད་པའི་མི་སྣའི་སྣང་བརྙན་དེ་དག་ལོ་ངོ་དུ་མའི་རིང་བོད་རིགས་ལྟ་མཁན་དག་གི་སེམས་ནས་ཡལ་ཐབས་མེད་པ་བཟོས་ཡོད།
ཉིས་སྟོང་བདུན་ལོར་བསྡུས་པའི་སྐབས་དང་པོའི་ཀྲུང་གོའི་ནུབ་བརྒྱུད་སྒྲ་བརྙན་དུས་ཆེན་སྟེང་། བརྙན་འཕྲིན་ཟློས་གར་འདི་ལ་ཕུལ་བྱུང་བརྙན་འཕྲིན་ཟློས་གར་ཐུང་བའི་བྱ་དགའ་དང་། ཕུལ་བྱུང་འཁྲབ་ཁྲིད་པའི་གཟེངས་རྟགས་ཐོབ། ཉིས་སྟོང་བདུན་ལོར་ཞི་བདེ་ཉི་མས་ཁྲབ་གཞུང་དང་འཁྲབ་ཁྲིད། འཁྲབ་གཙོ་བྱས་པའི་བོད་རིགས་དམངས་ཁྲོད་གཏམ་རྒྱུད《མོ་སྟོན་ཕག་མགོ》གཞིར་བཟུང་ནས་བཅོས་བསྒྲིག་བྱས་པའི་བརྙན་འཕྲིན་ཟློས་གར་ལ་འབྲེལ་ཡོད་རྒྱལ་ཁབ་རིམ་པའི་མཆོག་མཆན་ཐོབ་ཤིང་ལོ་དེའི་ལོ་གསར་སྐབས་སུ་མཚོ་སྔོན་བརྙན་འཕྲིན་ཁང་ནས་བརྒྱུད་གཏོང་བྱས་པའི་བོད་རིགས་ལྟ་མཁན་གཅོ་བྱས་པའི། མི་རིགས་སོ་སོའི་ལྟ་མཁན་དག་གིས་དགའ་བསུ་བླ་ལྷག་གིས་ཐོབ་པ་དང་། འབྲེལ་ཡོད་གློག་བརྙན་ཆེད་མཁས་པ་དང་བོད་རིགས་པའི་ཆེད་མཁས་པ་དག་གིས་ཀྱང་གདེངས་འཇོག་ཆེན་པོ་ཐོབ་ནས་འབྲེལ་ཡོད་དཔྱད་རྩོམ་གང་མང་སྤེལ་ནས་བརྙན་འཕྲིན་ཟློས་གར་འདིས་བླངས་པའི་གྲུབ་འབྲས་ཐད་རིན་ཐང་ལྡན་པའི་ལྟ་ཚུལ་བཏོན། བོད་རིགས་དམངས་ཁྲོད་གཏམ་རྒྱུད་གྲགས་ཅན་གཞིར་བཟུང་ནས་ཕབ་སྐྲུན་བྱས་པའི་ལེའུ་དྲུག་ཅན་གྱི་་བརྙན་འཕྲིན་ཟློས་གར་འདི་ནི། བོད་ཀྱི་ལོ་རྒྱུས་སྟེང་བོད་རང་སྐད་ཀྱི་ལམ་ནས་ཕབ་སྐྲུན་བྱས་པའི་མུ་འབྲེལ་བརྙན་འཕྲིན་ཟློས་གར་ཐོག་མ་དང་།སྤྲོ་གར་བརྙན་འཕྲིན་ཟློས་གར་གྱི་ཐོག་མའི་ཟིན་ཐོ་བཀོད་པ་དང་།སྐབས་གསུམ་པའི་ཀྲུང་གོའི་ལྷོ་བརྒྱུད་སྤྲོ་གར་གློག་བརྙན་དུས་ཆེན་སྟེང་།བརྙན་འཕྲིན་ཟློས་གར་འདིའི་འཁྲབ་གཙོ་ཞི་བདེ་ཉི་མ་ལགས་ལ་ཕུལ་བྱུང་སྤྲོ་གར་གློག་བརྙན་འཁྲབ་སྟོན་པའི་གཟེངས་རྟགས་ཐོབ། བརྙན་འཕྲིན་ཟློས་གར་འདིའི་ངོ་མཚར་་བྱུང་རིམ་དང་། འཁྲབ་སྟོན་པའི་གསོན་ཉམས་ལྡན་ཞིང་དགོད་བྲོ་བའི་སྒྱུ་རྩལ་ཉམས་འགྱུར་གྱིས་མི་རྣམས་ཀྱི་སེམས་སུ་བརྗེད་མི་ཐུབ་པའི་སྣང་བརྙན་བསྐྲུན་ཡོད་པ་དང་། བརྙན་འཕྲིན་ཟློས་གར་དེའི་ཁྲོད་ཀྱི་འཁྲབ་ཚིག་དང་ཕུལ་དུ་བྱུང་བའི་འཁྲབ་སྟོན་སྒྱུ་རྩལ་དེ་བོད་རིགས་དམངས་ཁྲོད་དུ་རིག་གནས་བརྡ་རྟགས་ཤིག་ལ་གྱུར་ཡོད་ལ་དེ་ཡིས་སྒྱུ་རྩལ་མཁས་ཅན་ཞི་བདེ་ཉི་མའི་མཚན་སྙན་གྲགས་ཀྱང་སྔར་ལས་ཇེ་རྒྱས་སུ་སོང་བ་དང།བརྙན་འཕྲིན་ཟློས་གར་འདི་ལས་བོད་རིགས་ལྟ་མཁན་དག་གིས་རང་མི་རིགས་ཀྱི་སྐད་ཡིག་བཀོལ་སྤྱོད་བྱས་ནས། བོད་རང་ཉིད་ཀྱི་དམངས་ཁྲོད་གཏམ་རྒྱུད་ཟློས་གར་དུ་བསྒྲིག་ནས་བརྙན་འཕྲིན་དུ་གཏོང་བའི་ཆེས་ཐོག་མའི་སྤྲོ་སེམས་དང་དགའ་སྐྱིད་ཚོར་བ་རྙེད་པ་རེད། ལྷག་པར་དུ་བོད་པའི་མི་རིགས་ཀྱིས་གཞན་མི་རིགས་ཀྱི་བརྙན་འཕྲིན་ཟློས་གར་སྒྱུར་སྐྲུན་་ཁོ་ནར་ལྟ་པའི་ལོ་རྒྱུས་ལ་རྫོགས་ཚིག་ཀྱང་བྲིས་པར་མ་ཟད། ཉེ་བའི་ལོ་འགའི་རིང་བོད་ཁུལ་གྱི་དུ་བོད་སྐད་ཀྱི་གློག་བརྙན་འཕྲིན་རིག་གནས་འཕེལ་རྒྱས་འགྲོ་བར་སྣེ་ཁྲིད་དང་མཛུབ་སྟོན་གྱི་ནུས་པ་ཐོན་ཡོད་པར་ལོ་རྒྱུས་ཀྱིས་ར་སྤྲོད་བྱུང་ཡོད། ལོ་འདི་དག་ལ་སྒྱུ་རྩལ་མཁས་ཅན་ཁོང་ནས་ཕབ་སྐྲུན་བྱས་པའི་གློག་བརྙན《སྒྲོལ་མའི་མགུལ་རྒྱན།》ལ་ཀྲུང་གོའི་ནུབ་བརྒྱུད་སློབ་ཆེན་གློག་བརྙན་དུས་ཆེན་སྟེང་དངུལ་གྱི་བྱ་དགའ་ཐོབ་པ་དང་།《སྐལ་བཟང་གི་གཟའ་མཇུག》ལ་ཕུལ་བྱུང་དངོས་ཞུའི་གློག་བརྙན་དང་། ཕུལ་བྱུང་འཁྲབ་ཁྲིད་པའི་བྱ་དགའ་ཐོབ།《རྟ་མགྲིན་བཟང་མོ》ལ་སྐབས་གཉིས་པའི་ཧྲིན་ཀྲིན་གློག་བརྙན་དུས་ཆེན་ཁྲོད་ཕུལ་བྱུང་དངོས་བཤུས་གློག་བརྙན་དང་། སྐབས་བཅུ་བའི་ཀྲུང་གོའི་ན་ཆུང་བྱིས་པའི་གློག་བརྙན་དུས་ཆེན་སྟེང་འགྲེམ་སྟོན་གློག་བརྙན། ཀྲུང་གོའི་མི་རིགས་བརྗོད་བྱ་མཚོན་པའི་དངོས་ཞུའི་གློག་བརྙན་བཅུ་ཡི་ནང་ལ་འདམས་ཐོན་བྱུང་བ།
འཕྲིན་སྟེགས། weikangba


text: གཟའ་པ་སངས་ཉིན་རྒྱ་གར་རྡ་རམ་ས་ལར་སྲིད་སྐྱོང་མཆོག་གིས་བཙོན་ཁང་དུ་ལོ་དུས་རིང་ཤོས་བཞུགས་མཁན་བོད་པ་སྲིད་དོན་བཙོན་ཟུར་སྟག་སྣ་འཇིགས་མེད་བཟང་པོའི་ལོ་རྒྱུས་དཔེ་དེབ་སྟེ། ”མི་ཚེའི་མྱོང་ཚོར་”ཞེས་པ་དབུ་བྱེད་གནང་འདུག་ཅིང་། ད་ལྟ་སྲིད་དོན་བཙོན་ཟུར་སྟག་སྣ་འཇིགས་མེད་བཟང་པོ་དགུང་གྲངས་༨༦་ལ་ཕེབས་ཡོད་པ་དང། ཉེ་ཆར་ཁོང་ལ་དབུས་བོད་མིའི་སྒྲིག་འཛུགས་ཀྱིས་ཆེ་བསྟོད་ཞུས་པ་མ་ཟད། སྲིད་སྐྱོང་མཆོག་གིས་སྲིད་དོན་བཙོན་ཟུར་དེའི་ལོ་རྒྱུས་ནས་རྒྱ་གཞུང་གིས་བོད་ལ་མཁྲེགས་འཛིན་གྱི་སྲིད་བྱུས་ཇི་ལྟར་ལག་ལྟར་བྱས་པ་གསལ་པོར་མཐོང་ཐུབ་ཅེས་གསུངས་པའི་སྐོར། བསོད་ནམས་གཡང་འཛོམས་ལགས་ཀྱིས་གནས་ཚུལ་ཞིབ་ཕྲ་སྙན་སྒྲོན་ཞུས་པ་དེར་གསན་རོགས་གནང་།


text:
མཚན་ཆ་ཚང་ལ་བསེ་ཚང་བློ་བཟང་དཔལ་ལྡན་ཆོས་ཀྱི་རྡོ་རྗེ་དཔལ་བཟང་པོ་ཞུ།
བསེ་ཚང་བློ་བཟང་དཔལ་ལྡན་ཆོས་ཀྱི་རྡོ་རྗེ་དཔལ་བཟང་པོ་མཆོག་ནི། མཚོ་སྔོན་ཞིང་ཆེན་གྱི་རྨ་ལྷོའི་རོང་བོ་སྡེ་བདུན་དུ་གྲགས་པའི་ཡ་གྱལ་ཐེ་བུ་ཞེས་པར་ཡབ་ཕུར་བ་ཚེ་རིང་དང་། ཡུམ་ལྷ་མོ་སྐྱིད་གཉིས་ཀྱི་སྲས་སུ།1938ལོར་འཁྲུངས། 1947ལོ་སྟེ་དགུང་ལོ་བཅུར་རིགས་སྨྲའི་ཁྱུ་མཆོག་བཤེས་གཉེན་རབ་འབྱམས་པ་འཇམ་དབྱངས་གྲགས་པ་མཚན་ཉིད་དགེ་རྒན་དུ་བསྟེན་ཏེ་བསྡུས་གྲྭ། བློ་རྟགས། ས་ལམ། དོན་བདུན་ཅུ། ལམ་རིམ། སྤྱོད་འཇུག་སོགས་ཀྱི་དཔེ་ཁྲིད་ཞིབ་རྒྱས་གསན། རྩོད་པ་དང་དཔེ་གཟིགས། དཔེ་ཁྲིད་ཉིན་རེར་ཆག་མེད་མཛད། 1951ལོར་དབུས་འགྱུར་ཆོས་ཀྱི་ཞིང་དུ་ཆིབས་ཁ་བསྒྱུར་ཏེ། འབྲས་སྤུངས་ཚོགས་ཆེན་དུ་ཆོས་བཞུགས་གནང་སྟེ་ཚོགས་ཆེན་སྤྲུལ་སྐུའི་མཚན་བཏགས་བཞེས། སྒོ་མང་གྲྭ་ཚང་དུ་བཞུགས་ཏེ་དགེ་བའི་བཤེས་གཉེན་ཆེན་པོ་དབལ་ཤུལ་འཇམ་དབྱངས་རྒྱ་མཚོ་ཚང་བླ་མར་བསྟེན། དོན་བདུན་ཅུ་ནས་བཟུང་གསེར་ཕྲེང་དང་སྦྲགས་ཕར་ཕྱིན་མཐའ་དཔྱོད་སྐབས་བརྒྱད་པ་དང་། ཟུར་བཀོད་དགེ་འདུན་ཉི་ཤུ་ནས་ཀུན་གཞིའི་བར་དུ་དཔེ་ཁྲིད་ཞིབ་རྒྱས་གནང་། རྣམ་འགྲེལ་ཐར་ལམ་གསལ་བྱེད་ལ་རྩ་འགྲེལ་སྦྲགས་པའི་གསན་སྦྱོང་གནད་སྨིན་པ་མཛད། 1953ལོར་གཙང་བཀྲ་ཤིས་ལྷུན་པོར་ཀུན་གཟིགས་སྣང་བ་མཐའ་ཡས་པཎ་ཆེན་ཐམས་ཅད་མཁྱེན་པ་ཆོས་ཀྱི་རྒྱལ་མཚན་དཔལ་བཟང་པོའི་ཞལ་སྔ་ནས་དགའ་ལྡན་ལྷ་བརྒྱ་མ་དང་ཡོན་ཏན་གཞིར་གྱུར་མའི་ལྗགས་ལུང་གསན། ནོ་མོན་ཧན་གྱི་བཀའ་ཤོག་དང་ཐམ་གའི་ཆོ་ལོ་བསྩལ་ཏེ་དམིགས་བསལ་གྱི་གཟེངས་བསྟོད་རྒྱ་ཆེར་གནང་། 1954ལོར་འབྲས་སྤུངས་སྒོ་མང་གྲྭ་ཚང་གི་དགེ་འདུན་ཆིག་ཁྲི་འདུས་པའི་དབུས་སུ་ཕར་ཕྱིན་དམ་བཅའ་བཞག 1963ལོར་ཀན་ལྷོ་ཁུལ་སྲིད་གྲོས་ཨུ་ཡོན་དུ་བདམས། 1965ལོའི་ལོ་འཁོར་ཧྲིལ་པོར་ཀན་སུའུ་ཞིང་ཆེན་གྱི་ཆབ་སྲིད་སློབ་གྲྭར་བྱོན་ནས་ཆབ་སྲིད་ཤེས་བྱར་སློབ་སྦྱོང་ནན་མོ་མཛད། 1979ལོར་ཁུལ་ཀན་ལྷོའི་མི་རིགས་སློབ་གྲྭའི་དགེ་རྒན་དུ་གདན་དྲངས། དགེ་སློབ་རྣམས་ལ་སྙན་ངག་གི་སློབ་ཁྲིད་གནང་བ་དང་འབྲེལ་སྙན་འགྲེལ 《 ཚངས་སྲས་བཞད་སྒྲ》ལྗགས་རྩོམ་གནང་། 1985ལོར་གཙོད་མི་རིགས་དགེ་འོས་ཆེད་གཉེར་སློབ་གྲྭ་གསར་དུ་བཙུགས་ཏེ་སློབ་གྲྭའི་སློབ་སྤྱི་གཞོན་པར་བསྐོས། མི་རིགས་སློབ་གསོ་དང་ཁྱད་པར་དུ་བོད་རིགས་སློབ་གསོའི་ལས་དོན་ལ་བརྟུན་པ་བསྐྱེད་ནས་ཀན་ལྷོའི་སློབ་གསོ་དང་འཛུགས་སྐྲུན་ལས་དོན་ལ་མཛད་རྗེས་རྨད་དུ་བྱུང་བ་བཞག 1986ལོར་ཀུན་གཟིགས་པཎ་ཆེན་ཐམས་ཅད་མཁྱེན་པའི་ཕྱག་ཕྱིར་འབྲངས་ནས་ཟི་ཁྲོན་དཀར་མཛེས་ཁུལ་དང་། བོད་ལྗོངས་ཆབ་མདོ་ཁུལ། ཡུན་ནན་བདེ་ཆེན་ཁུལ། ཏཱ་ལིས་གྲོང་ཁྱེར(འཇང་ཡུལ)སོགས་ལ་གཟིགས་རྟོགས་གནང་བར་ཕེབས། 1998ལོའི་བར་དུ་པེ་ཅིན་ནང་བསྟན་སློབ་གླིང་དུ་གྲུབ་མཐའ་དང་འདུལ་བ་སོགས་ཀྱི་སློབ་ཁྲིད་ལོ་རེར་ཟླ་གསུམ་རེ་རྒྱུན་ཆགས་སུ་གནང་། དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན་ཡང་སྐབས་དེར་ཀུན་གཟིགས་མཆོག་གི་བཀའ་ལྟར་སློབ་གླིང་གི་དགོས་པར་བརྩམས། 1990ལོར་སློབ་དཔོན་ཆེན་མོའི་གོ་འཕང་ལ་མངའ་བརྙེས་ཏེ་རྒྱལ་སྲིད་སྤྱི་ཁྱབ་ཁང་གི་དམིགས་བསལ་ཕོགས་སྣོན་ལེན་པའི་སློབ་གསོའི་ཆེད་ལས་པར་བདམས། 1992ལོའི་ཧོར་ཟླ་བརྒྱད་པར་མགར་རྩེ་དགོན་གྲོང་གཉིས་ཀྱི་གསོལ་བ་ཡང་ཡང་བཏབ་པ་ལྟར་དད་ལྡན་མང་ཚོགས་དྲུག་ཁྲི་བརྒལ་བ་ལ་དཔལ་དུས་ཀྱི་འཁོར་ལོའི་དབང་བསྐུར་ཟབ་མོ་ཕྱག་ལེན་རྒྱས་པའི་ལུགས་སུ་གནང་། ད་ལྟ་ཀན་སུའུ་གཙོད་མི་རིགས་དགེ་འོས་མཐོ་རིམ་ཆེད་གཉེར་སློབ་གྲྭའི་སློབ་སྤྱི་གཞོན་པ་དང་སློབ་དཔོན་ཆེན་མོའི་འཁྲི་བ་ལྷུར་བཞེས་ཀྱིས་སྣོད་ལྡན་དོན་གཉེར་ཅན་གྱི་བུ་སློབ་སྟོང་ཕྲག་དུ་མར་རིག་གནས་ཀྱི་གྲུ་ཆར་དགོས་འདོད་དུ་སྩོལ་བ་དང་མཉམ་དུ། སྲིད་གྲོས་ཀན་སུའུ་ཞིང་ཆེན་ཨུ་ཡོན་ལྷན་ཚོགས་ཀྱི་རྒྱུན་ཨུ། ཀན་ལྷོ་ཁུལ་སྲིད་གྲོས་ཀྲུའུ་ཞི་གཞོན་པ། ཀྲུང་གོའི་ནང་བསྟན་མཐུན་ཚོགས་ཀྱི་ལས་འཛིན་པ། ཀན་སུའུ་ནང་བསྟན་མཐུན་ཚོགས་ཀྱི་ཚོགས་སྤྱི་གཞོན་པ། ཀན་སུའུ་དམངས་སྲོལ་ཞིབ་འཇུག་ཚོགས་པའི་ཚོགས་སྤྱི་གཞོན་པ། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་གདན་ཞུའི་ཞིབ་འཇུག་པ་དང་ནུབ་བྱང་མི་རིགས་སློབ་གྲྭ་ཆེན་མོའི་གདན་ཞུས་སློབ་དཔོན་ཆེན་མོ་སོགས་ཀྱི་འགན་བཞེས་བཞིན་ཡོད།
བརྩམས་ཆོས་ལ། 《ཚངས་སྲས་བཞད་པའི་སྒྲ་དབྱངས》དང་།《 དགེ་ལྡན་གྲུབ་མཐའ་འཇམ་མགོན་བསྟན་པའི་མཛེས་རྒྱན》 《ཁྱད་པར་འཕགས་བསྟོད་ཀྱི་འགྲེལ་བ་ཐུབ་དབང་དགྱེས་པའི་མཆོད་སྤྲིན》《 སྐྱབས་རྗེ་ཨ་རོལ་རིན་པོ་ཆེའི་རྣམ་ཐར》 《 དམ་ཆོས་འདུལ་བའི་ཟིན་བྲིས་ཐུབ་བསྟན་ལྷུན་པོའི་མཛེས་རྒྱན》 《 མགར་རྩེ་དགོན་པའི་གདན་རབས་དང་བཅས་འཇམ་དབྱངས་མཐོང་གྲོལ་ཆེན་མོའི་དཀར་ཆག》《རེབ་གོང་སྐྱབས་མགོན་བདུན་པའི་རྟོགས་བརྗོད》《 གཏེར་ལུང་དགོན་པའི་བཅའ་ཡིག》སོགས་བརྩམས་གྲུབ་གནང་། 《 ཚངས་སྲས་བཞད་སྒྲ》ལ་སྐབས་བཞི་བའི་བྱང་ཁུལ་གྱི་ཞིང་གྲོང་རང་སྐྱོང་ལྗོངས་བཅོ་ལྔའི་ཁྱད་འཕགས་དཔེ་དེབ་ཀྱི་བྱ་དགའ་དང་། ཀན་སུའུ་ཞིང་ཆེན་སྤྱི་ཚོགས་ཚན་རིག་སྐོར་གྱི་ཁྱད་འཕགས་དཔེ་དེབ་ཀྱི་བྱ་དགའ། ཀན་སུའུ་ཞིང་ཆེན་སློབ་གྲྭ་ཆེན་མོའི་ཁྱད་འཕགས་བསླབ་དེབ་ཀྱི་བྱ་དགའ་རྣམས་རིམ་པར་ཐོབ།


text:
སྒྱུར་བཅོས་སྒོ་དབྱེ་བྱས་ནས་ལོ་40ལྷག་རིང་དང་ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ལྷ་ས་གྲོང་ཁྱེར་གྱིས་ཡིག་བསྐུར་ངོ་བཅར་ལས་དོན་ལ་ཚད་མཐོའི་མཐོང་ཆེན་བྱས་ཏེ་གནད་དོན་གྱི་ཕྱོགས་སྟོན་མངོན་གསལ་དོད་པ་དང་། སྒྱུར་བཅོས་གསར་གཏོད་མཐའ་འཁྱོངས། ཡིག་བསྐུར་ངོ་བཅར་ལས་དོན་གྱི་ལམ་ལུགས་སྒྱུར་བཅོས་ཀྱི་བྱེད་ཐབས་ཁག་ལག་བསྟར་གཏིང་ཟབ། སྤྱི་ཚོགས་ཞི་མཐུན་བརྟན་ལྷིང་གི་སྤྱི་ཡོངས་ལ་དམ་པོར་དམིགས་པ། “ཅན་བདུན”གྱི་ལས་ཀའི་བྱེད་ཐབས་དམ་འཛིན་བྱ་གཞིར་བྱེད་པ། “ཀུན་གསལ་ཡིག་བསྐུར་ངོ་བཅར་དང་། ཁྲིམས་སྐྱོང་གི་ཡིག་བསྐུར་ངོ་བཅར། འགན་འཁྲིའི་ཡིག་བསྐུར་ངོ་བཅར”བཅས་དང་ཟླ་བ་གཉིས་ནང་ཚུན་གྱི་ཡིག་བསྐུར་ངོ་བཅར་གྱི་དོན་དག་ཁག“མཚམས་མི་འཇོག་པ”དམིགས་ཚད་དུ་བྱེད་པ། འབད་འབུངས་ཡར་བརྩོན་དང་། དངོས་སྒྲུབ་གསར་གཏོད། ལས་དོན་ཏན་ཏིག་སྒྲུབ་པ། སྤྱི་ཚོགས་ཀྱི་དྲང་གཞག་དང་དྲང་བདེན་ལ་སྲུང་སྐྱོང་ཏན་ཏིག ཞི་མཐུན་གྱི་རྒྱུ་རྐྱེན་མང་དུ་གཏོང་གང་ཐུབ། རྒྱུན་རྣམ་གསར་པའི་འོག་གི་ཡིག་བསྐུར་ངོ་བཅར་ལས་དོན་གྱི་སྤྱིའི་ཆུ་ཚད་ཁྱོན་ཡོངས་ནས་མཐོ་རུ་གཏོང་བ་བཅས་བྱས་ཏེ་མཐུན་སྒྲིལ་དང་། མཛེས་སྡུག སྐྱོན་བྲལ། བདེ་སྐྱིད་བཅས་ལྡན་པའི་ལྷ་ས་གསར་པ་སྐྲུན་ཆེད་ཞི་མཐུན་བརྟན་ལྷིང་གི་སྤྱི་ཚོགས་ཀྱི་ཁོར་ཡུག་ཅིག་བཏོད་ཡོད་པ་རེད།
གྲལ་བཤེར་གྱི་རྒྱུན་རྣམ་ཅན་མཐའ་འཁྱོངས་བྱས་པ།
ལྷ་ས་གྲོང་ཁྱེར་གྱིས“ལྟེ་བ་བཞི”སྟེ་གྲོང་ཁྱེར་དང་། རྫོང་ཆུས། ཤང་གྲོང་རྡལ(ཁྲོམ་གཞུང་དོན་གཅོད་ཁྲུའུ) གྲོང་ཚོ་བཅས་རིམ་བཞིའི་འགལ་ཟླ་དང་རྩོད་གཞི་གྲལ་བཤེར་འདུམ་འགྲིག་ལྟེ་གནས་བཙུགས་ནས་རིམ་པ་བཞིན་བསྡུ་རུབ་དང་། རིམ་པ་བཞིན་མཐུན་སྦྱོར་བར་འདུམ། རིམ་པ་བཞིན་གོང་ཞུ་བཅས་ཀྱི་ལས་ཀའི་བྱེད་ཐབས་སྤྱད་དེ་རིམ་པ་དེ་རང་གིས་མཐུན་སྦྱོར་དང་བར་འདུམ་བྱེད་མ་ཐུབ་པའམ་ཡང་ན་གོང་རིམ་སྡེ་ཚན་དང་འབྲེལ་བ་ཡོད་པའི་འགལ་ཟླ་དང་རྩོད་གཞི་ཉིན་དེ་རང་དུ་རིམ་པ་གོང་མར་ཞིབ་འཇུག་དང་མཐུན་སྦྱོར་ཐག་གཅོད་བྱ་རྒྱུར་བསྐྱལ་ཡོད། གྲལ་བཤེར་ཆེ་མོའི་དྲ་མིག་གི་རྣམ་པ་ཆགས་ནས“ཟུང་འབྲེལ་ལྔའི”རྨང་གཞིའི་ཐོག་ལས་གྲྭ་འཛུགས་སྐྲུན་དང་། ཁྲོམ་རའི་ཉོ་ཚོང་། སྨན་བཅོས་འཕྲོད་བསྟེན། གྲོང་ཁྱེར་དོ་དམ། སྡོད་ཁང་བོགས་གཏོང་། ས་ཆ་བསྡུ་ལེན་དང་བཤིག་སྤོ། ཁེ་ལས་སྒྱུར་བཅོས། བདེ་འཇགས་ཐོན་སྐྱེད། ཁོར་ཡུག་སྲུང་སྐྱོང་སོགས་གཙོ་གནད་ཁྱབ་ཁོངས་ལ་གྲལ་བཤེར་བྱེད་ཤུགས་སྔར་བས་ཆེ་རུ་བཏང་བས། ཏང་སྲིད་འགོ་ཁྲིད་ཀྱིས་གཙོ་བོ་བྱེད་པ་དང་། ལས་སྒོའི་གོང་འོག་རིམ་པའི་འགོ་ཁྲིད་དང་ཏང་སྲིད་འགོ་ཁྲིད་ཟུང་འབྲེལ་གྱི་གྲལ་བཤེར་ཆེ་མོའི་དྲ་རྒྱ་ཆགས་པ་དང་ཁུངས་འཁྱོལ་ཙམ་མིན་པ་དང་། ཁུག་ཆ་མི་ལུས་པ། མངོན་མེད་རྐྱེན་ངན་མེད་པ་བཅས་ཀྱི་གྲལ་བཤེར་ཆེ་མོ་ཚང་མར་ཁྱབ་ཐུབ་པ་བྱུང་ཡོད།
འབྱུང་རྩ་ནས་སྔོན་འགོག་མཐའ་འཁྱོངས་བྱས་པ།
ལྷ་ས་གྲོང་ཁྱེར་གྱིས་ཚན་རིག་དང་། དམངས་གཙོ། ཁྲིམས་ལྟར་བཅས་ཀྱི་ཐབས་ཇུས་མཐའ་འཁྱོངས་བྱས་ཏེ་སྲིད་ཇུས་གལ་ཆེན་དང་། བྱེད་ཐབས་གལ་ཆེན། རྣམ་གྲངས་གལ་ཆེན་བཅས་ཞིབ་འཇུག་ཐག་གཅོད་མ་བྱས་གོང་གི་ཁྲིམས་མཐུན་རང་བཞིན་དང་། ལུགས་མཐུན་རང་བཞིན། བྱེད་འཐུས་རང་བཞིན། བདེ་འཇགས་རང་བཞིན་བཅས་ལ་ཚོད་སྐོར་བྱས་པ་རེད། བཞུགས་མོལ་ཚོགས་འདུ་དང་། དཔང་ཉན་ཚོགས་འདུ། རིགས་པས་ཁུངས་སྐྱེལ་ཚོགས་འདུ། འདྲི་རྩད་ཚོགས་འདུ་སོགས་འཚོགས་པའི་བྱེད་ཐབས་ལ་བརྟེན་ནས་མང་ཚོགས་ཀྱི་བསམ་འཆར་ཉན་ནས་སྲིད་དོན་དམངས་ལ་འདྲི་བ་དང་། དགོས་མཁོ་དམངས་ལ་འདྲི་བ་། ཐབས་ཇུས་དམངས་ལ་འདྲི་བ། ཕན་འབྲས་དམངས་ལ་འདྲི་བ་བཅས་བྱས་པས་ཐབས་ཇུས་ནོར་འཁྲུལ་དབང་གིས་ཐོན་པའི་ཡིག་བསྐུར་ངོ་བཅར་གྱི་གནད་དོན་སྔོན་འགོག་ཐུབ་པ་དང་ཉུང་དུ་ཕྱིན་ཡོད། “གཙོ་གནད་གཤམ་སྒྱུར་དང་འགག་སྒོ་ནན་སྲུང”གི་སྤྱིའི་བླང་བྱ་གཞིར་བཟུང་། ལྷ་ས་གྲོང་ཁྱེར་གྱི་རྫོང་ཆུས་8དང་། ཤང་གྲོང་རྡལ(ཁྲོམ་གཞུང་དོན་གཅོད་ཁྲུའུ)64 གྲོང་ཚོ་ཨུ་ལྷན(སྡེ་ཁུལ་ཨུ་ལྷན)269བཅས་ལ“གཉིས་ལྡན་དུད་སྦྲེལ”ལས་ཀའི་འགན་འཁྲིའི་ལམ་ལུགས་བཙུགས་པ་དང་། དྲ་མིག་ཅན་གྱི་སྤྱི་ཚོགས་ཞབས་ཞུའི་དོ་དམ་ཆ་འཕྲིན་མ་ལག་གིས་དྲ་མིག་ནང་གི་གཞི་རྩའི་གནས་ཚུལ་ཁྱོན་ཡོངས་ནས་ཁོང་དུ་ཆུད་པར་བྱེད་པའི་ཐབས་ལ་བརྟེན་ཏེ། དྲ་མིག་ནང་གི་འགལ་ཟླ་དང་རྩོད་གཞི་སྣ་ཚོགས་དང་། ཡིག་བསྐུར་ངོ་བཅར་གྱི་འབྱུང་རྩ། མང་ཚོགས་ཀྱིས་སྙན་སེང་ཞུས་པའི་གླེང་མང་བ་དང་དཀའ་གནད་བཅས་དུས་ཐོག་ཏུ་ཁོང་དུ་ཆུད་པར་བྱས་པས། རིམ་བཞིའི་དྲ་མིག་ཞབས་ཞུའི་དོ་དམ་མ་ལག(རྫོང་དང་། ཤང་། གྲོང་ཚོ། “གཉིས་ལྡན་དུད་སྦྲེལ” དྲ་མིག)ཆགས་པ་དང་གཞི་རིམ་ནས་ཤེས་རྟོགས་བྱུང་བའི་འགལ་ཟླ་དང་རྩོད་གཞི་གཞི་རིམ་ནས་སེལ་ཐུབ་པ་བྱུང་ཡོད།
ཐབས་ལམ་ཤར་བགྲོད་ཅན་མཐའ་འཁྱོངས་བྱས་པ།
ལྷ་ས་གྲོང་ཁྱེར་གྱིས་མཉམ་འབྲེལ་ངོ་བཅར་སྣེ་ལེན་ཧུར་ཐག་སྤེལ་ནས་མཉམ་འབྲེལ་ངོ་བཅར་སྣེ་ལེན་གྱི་རྣམ་པ་འཚོལ་ཞིབ་བྱས་ཏེ་བཙུགས་པ་དང་སྲིད་ཁྲིམས་དང་། ཡིག་བསྐུར་ངོ་བཅར། ངལ་རྩོལ་ལྟ་ཞིབ་སོགས་ལས་དོན་གྱི་སྟོབས་ཤུགས་བསྡུ་སྒྲིལ་གྱིས་ཡིག་བསྐུར་ངོ་བཅར་སྡེ་ཚན་དུ་བཅའ་ཁྲིམས་དང་ཞུ་གཏུག་དང་འབྲེལ་བའི་སྣེ་ལེན་སྐར་ཁུང་བཙུགས་ཏེ་གལ་འགངས་ཆེ་ལ་རྙོག་འཛིང་ཆེ་བའི་གནད་དོན་གྲོང་ཁྱེར་དང་རྫོང་རིམ་པ་གཉིས་ཀྱིས་མཉམ་འབྲེལ་ངོ་བཅར་སྣེ་ལེན་བྱས་པས། “གཅིག་གྱུར་ཐོག་བདག་སྤྲོད་དང་། ཁོངས་གཏོགས་ཀྱིས་གཉེར་བ། རང་སར་ཐག་གཅོད། གྱོད་ཐོ་བཀོད་ནས་ཐག་གཅོད། བསྒྲུབ་རྒྱུར་སྤྲོད་པ་དང་ལྟ་སྐུལ། བཅའ་ཁྲིམས་རོགས་སྐྱོར”བཅས་ཀྱི་མཉམ་འབྲེལ་ངོ་བཅར་སྣེ་ལེན་གྱི་རྣམ་པ་ཞིག་ཆགས་ཡོད། མང་ཚོགས་ལ་ནུས་ཤུགས་ཡོད་རྒུས་ཞབས་འདེགས་ཞུ་བ་དང་། རྨང་བརྟན་དམངས་ཕན་དང་། “སྐྱོད་པ་གསུམ་དང་། མཉམ་དུ་བཞི། གསུམ་གཅིག ”“འཚམས་འདྲི་ལྔ”བཅས་ཀྱི་བྱེད་སྒོ་སོགས་གཞི་རྟེན་དུ་བྱེད་པ། འགོ་ཁྲིད་ལས་བྱེད་པས་ངོ་བཅར་སྣེ་ལེན་བྱེད་པ་དེ་མང་ཚོགས་དང་འབྲེལ་བ་བྱེད་པའི་ཡུན་རིང་རང་བཞིན་གྱི་ལམ་ལུགས་སུ་བརྩི་བ། གཙོ་གནད་ཐོག་ངོ་བཅར་སྣེ་ལེན་བྱེད་པ་དང་། ཆེད་དོན་གྱི་ངོ་བཅར་སྣེ་ལེན། གྱོད་གཞི་སྒྲུབ་རིང་གཤམ་དུ་སྐྱོད་པ། གཞི་རིམ་དུ་བསྐྱོད་ནས་བཅར་འདྲི་བྱེད་པ་སོགས་ཀྱི་བྱེད་ཐབས་སྤྱད་པས་འགོ་ཁྲིད་སྐུ་ངོ་མས་གྲལ་བཤེར་དང་། སྡེ་ཚན་གྱིས་ཕྱར་བ་གྲུ་འདེགས། མང་ཚོགས་ཀྱིས་གཞོགས་འདེགས་ཧུར་ཐག་བྱེད་པའི་ལས་ཀའི་རྣམ་པ་ཞིག་ཆགས་ཡོད།


text:
Software མཉེན་ཆས་གླིང་།
Tuesday, 25 June 2013
Adobe Photoshop Lightroom Portable (32 Bits & 64 Bits) པར་བཟོའི་མཉེན་ཆས་གློག་འོད་ཁང་།
1 comment:
གུས་པ་ནི་ Adobe Lightroom cs3/cs4 བྱེད་ཀྱི་ཡོད། ད་རེས་གྲོགས་མཆོག་ནས་ CS5 འདིར་འཇོག་འདུག་པས་གུས་པས་ལམ་སེང་ཕབས་ལེན་དང་ཚོད་ལྟ་ཞིག་བྱས་པ་ཡིན། མཉེན་ཆས་ཡག་པོ་འགྲོ་ཡི་འདུག་ལ། པར་ཀྱི་འོད་མདངས་དང་མཚོན་ཀྲ་ དེ་བཞིན་དཀར་ཆ་དང་གྲིབ་སོགས་དེ་དག་རང་སོར་ཡོད་ཐོག་བེད་སྤྱོད་བཏང་བདེ་རུ་ཕྱིན་འདུག་ལ་འདེམས་ཀ་ཡང་ཧ་ཅང་མང་དུ་བཏང་འདུག། པར་བརྒྱག་མཁས་ལས་པ་ཀུན་གྱིས་ངེས་པར་དུ་བེད་སྤྱོད་བྱེད་འོས་པའི་མཉེན་ཆས་ཧ་ཅང་ལེགས་པོ་ཞིག་རེད་འདུགReplyDelete


text:
བཙན་པོའི་དུས་སྐབས་ཀྱི་ཡིག་རྙིང《སྨན་དཔྱད་ཀྱི་རབས》ཞེས་པར་དཔྱད་པ།
ལྕགས་མོ་མཚོ།
ནང་དོན་གནད་བསྡུས། དཔྱད་རྩོམ་འདིའི་ནང་དུ་གཙོ་བོ༢༠༠༦ལོར་བོད་ལྗོངས་མཚོ་སྨད་རྫོང་དགའ་ཐང་འབུམ་པ་ཆེ་ནས་རྙེད་པའི་བོན་གྱི་ཡིག་རྙིང་ཁག་ལས་སྨན་དཔྱད་ཀྱི་རབས་ཞེས་པའི་ནང་དོན་སྤྱི་བཤད་དེ། ཡིག་འདིའི་མ་ཡིག་དངོས་དང་《གཏམ་ཤུལ་དགའ་ཐང་འབུམ་པ་ཆེ་ནས་གསར་རྙེད་བྱུང་བའི་བོན་གྱི་གནའ་དཔེ་བདམས་སྒྲིག》ཅེས་པའི་དེབ་ཁྲོད་ཀྱི་ཕབ་ཡིག་གཉིས་ལ་གཤིབ་བསྡུར་ནན་མོ་བྱས་ཏེ་ཡིག་སྐྱོན་བྱུང་བའི་གནད་དོན་སེལ་ཡོད་པར་མ་ཟད། སྨན་གྱི་སྦྱོར་ཐབས་དང་དེ་དག་ཕན་ནུས་སོགས་ལ་དཔྱད་པ་བརྒྱུད། ཡིག་ཆ་འདིས་བཙན་པོའི་དུས་སྐབས་ཀྱི་བོད་ཀྱི་གསོ་བ་རིག་པའི་གནས་བབ་དང་སྨན་གྱི་སྦྱོར་ཚུལ་ཅི་ལྟ་བུ་ཞིག་ཡིན་པ་རྟོགས་སུ་འཇུག་ཅིང་། དེས་བོད་ཀྱི་གསོ་བ་རིག་པའི་བྱ་བཞག་ལ་བཏོན་པའི་དགེ་མཚན་དང་དཔྱད་གཞིའི་རིན་ཐང་གླེང་ཡོད། དེ་མིན་ཁོ་མོས་ཡིག་རྙིང་གི་མ་ཡིག་དང་དབུ་ཅན་བདམས་སྒྲིག་གི་པར་མ་གཤིབ་བསྡུར་བྱས་པའི་མ་ཡིག་དེ་མཇུག་ཏུ་བཀོད་ཡོད་དོ། །
གཙོ་གནད་ཚིག ཡིག་སྐྱོན། སྨན་དཔྱད། བཀྲུ་སྨན། སྦྱོར་ཐབས།
དང་པོ། ཡིག་རྙིང་གི་ནང་དོན་སྤྱི་བཤད།
སྨན་དཔྱད་ཅེས་པའི་རབས་འདི་ནི༢༠༠༦ལོར་བོད་ལྗོངས་ལྷོ་ཁ་ས་ཁུལ་གྱི་མཚོ་སྨད་རྫོང་གཏམ་ཤུལ་ཤང་དགའ་ཐང་འབུམ་པ་ཆེའི་མཆོད་རྟེན་གྱི་ནང་ནས་རྙེད་པའི་བོན་པོའི་ཡིག་རྙིང་དེ་དག་གྲས་ཀྱི་གཅིག་ཡིན་ཞིང་། དེ་ལས་རབས་ཞེས་པ་ནི་གཏམ་རྒྱུད་དམ་སྒྲུང་གི་གོ་དོན་ཡིན་པས། སྨན་དཔྱད་ཀྱི་རབས་ཞེས་པ་ནི་སྨན་གྱི་སྦྱོར་ཐབས་དང་ཕན་ཡོན་གྱི་གཏམ་རྒྱུད་དམ་ཆོ་གའི་ནང་དོན་བཤད་ཡོད་པས་ན་དེ་ལྟར་བཏགས་པ་དང་། སྨན་དཔྱད་འདིའི་ནང་དུ་གནའ་བོའི་བཀྲུ་སྨན་ནམ་བཤལ་སྨན་གྱི་སྦྱོར་ཐབས་སོགས་གསལ་བོར་བསྟན་ཡོད།
མ་དཔེ་འདིའི་སྲིད་ཀྱི་རིང་ཚད་ལ་ལི་སྨི16.50ཡོད་པ་དང་། ཞེང་གི་རིང་ཚད་ལ་ལི་སྨི11.50 ཡོད་ཅིང་། དེ་ནི་ཐིག་སྒྲོམ་རྣམ་པ་ཡིན་པ་དང་། ཤོག་བུའི་ཁ་མདོག་ནི་སེར་སྐྱ་ཡིན། ཡིག་རྙིང་འདིར་བསྡོམས་པས་ལྡེབ་མ་སོ་གཅིག་ཡོད་པ་དང་། ལྡེབ་རེར་ཐིག་ཕྲེང་གཉིས་དང་། དྲུག བརྒྱད། བདུན། དགུ་ཅན་བཅས་ཡོད།
འདིའི་ནང་དུ་གཙོ་བོ་གནའ་བོའི་དུས་ཀྱི་བོད་ཀྱི་སྨན་གྱི་སྦྱོར་ཐབས་དང་། སྦྱར་བའི་ཕན་ནུས་སམ་ཡོན་ཏན། སྨན་སྣའི་ཚད་གཞི་སོགས་མི་འདྲ་བ་བཅུ་ཁ་ལྷག་བཤད་ཡོད་དེ། དང་པོ་བཀྲུ་སྨན་དྲག་པོ་དལ་བར་བཏང་ནས་འགྲོ་མི་ཐུབ་པའི་ལྦོས་པའི་སྨན་གྱི་སྦྱོར་ཐབས་དང་ཕན་ཡོན་དང་། གཉིས་པ་བཀྲུ་སྨན་བཏང་བའི་འོག་ཏུ་བགྱི་བའི་སྨན་གྱི་སྦྱོར་བ་དང་ཡོན་ཏན། གསུམ་པ་བཀྲུ་སྨན་རྒྱལ་པོ་རིལ་ལུ་སྦྱར་བའི་ཐབས་དང་དེས་ཕན་པའི་ཡོན་ཏན། བཞི་པ་སྔོན་བུ་བཀྲུ་སྨན་མར་དུ་སྦྱར་བའི་ཐབས་དང་ཡོན་ཏན། ལྔ་པ་སྔོན་བུའི་སྨན་མར་རྣམ་གཅིག་དང་སྦྱར་བའི་ཐབས་དང་ཡོན་ཏན། དྲུག་པ་སྔོན་བུའི་བཀྲུ་སྨན་རྣམ་ཅིག་སྦྱར་བའི་ཐབས་དང་ཕན་པའི་ཡོན་ཏན། བདུན་པ་འབྲས་བུ་གསུམ་གྱི་བཀྲུ་སྨན་དང་སྦྱར་བའི་ཐབས་དང་ཡོན་ཏན། བརྒྱད་པ་བཀྲུ་སྨན་ཧ་པུ་ཤ་སྦྱར་བའི་ཐབས་དང་ཕན་པའི་ཡོན་ཏན། བརྒྱད་པ་རྒྱའི་ཅུར་ཉིས་འབའ་ཞི་ཧྭང་སྦྱར་བའི་ཐབས་དང་ཡོན་ཏན། དགུ་པ་ལིའི་བཀྲུ་སྨན་གྱི་རིགས་ལས་ཅུར་ཉིས་ཀྱི་ཁམས་སུ་གཏོགས་པའི་བཀྲུ་སྨན་གཞན་པ་སྦྱར་བའི་ཐབས་དང་ཡོན་ཏན། བཅུ་པ་ནད་འདུས་ནས་ཏ་རི་ཡོན་ནམ་ཧ་ལ་ཟུ་ནེ་ཞེས་ལྟོ་ཚད་རྙིང་དུ་འཁྲུ་བ་ལ་ཕན་པའི་སྨན་གྱི་སྦྱར་ཐབས་དང་ཡོན་ཏན། བཅུ་གཅིག་པ་ལྟོ་འཁྲོག་འཁྲོག་འཁྲུ་བ་དང་འཚིར་འདོད་པ་ལ་ཕན་པའི་སྨན་གྱི་སྦྱོར་ཐབས་དང་ཕན་ནུས། བཅུ་གཉིས་པ་ལྟོ་ནད་རྙིང་དུ་འཁྲུ་བ་དང་འཁྲོག་ཅིང་འཚིར་བར་ཕན་པའི་སྦྱར་ཐབས། བཅུ་གསུམ་པ་ནད་ཡོད་དོ་ཅོག་ལ་ཕན་པའི་སྦྱར་ཐབས། བཅུ་བཞི་པ་ཕོ་བ་ན་སྟེ་དྲོད་ཆུང་བའི་སྨན་གྱི་སྦྱོར་ཐབས། བཅོ་ལྔ་པ་ཕོ་བ་ན་བ་དང་ཟུག་ཟེར་རླུང་ནད་ཀུན་ལ་ཕན་པའི་སྨན་གྱི་སྦྱོར་ཐབས། བཅུ་དྲུག་པ་རླུང་ནད་དང་མཁལ་རྐྱེན་ན་བ་ལ་ཕན་པའི་སྨན་གྱི་སྦྱོར་ཚུལ། བཅུ་བདུན་པ་གྱབས་པོ་ལི་ཏྲོལ་བྱ་བའི་སྦྱོར་ཐབས་དང་ཡོན་ཏན་བཅས་གསོ་རིག་འཕྲིན་ལས་རྒྱུད་ལས་ཕྱེ་མའི་སྨན་གྱི་སྦྱོར་ཐབས་དང་། རིལ་བུའི་སྡེབ་ཚུལ། ལྡེ་གུའི་སྡེབ་ཚུལ། སྨན་མར་གྱི་སྦྱོར་སྡེ། ཐལ་སྨན་གྱི་སྦྱོར་སྡེ། དུགས་ཀྱི་ཆོ་ག བཤལ་གཏོང་ཚུལ་སོགས་ཀྱི་ཤེས་བྱ་མང་པོ་ཞིག་འདུས་ཡོད་དོ། །
གཉིས་པ། བྲིས་གཟུགས་དབུ་མེད་ནས་དབུ་ཅན་དུ་ཕབ་སྐབས་སུ་བྱུང་བའི་ཡིག་སྐྱོན།
གཤམ་གྱི་རེའུ་མིག་འདི་ནི་རྒན་པ་སངས་དབང་འདུས་དང་གླང་རུ་ནོར་བུ་ཚེ་རིང་ལགས་གཉིས་ཀྱིས་བདམས་བསྒྲིགས་བྱས་པའི《གཏམ་ཤུལ་དགའ་ཐང་འབུམ་པ་ཆེ་ནས་གསར་རྙེད་བྱུང་བའི་བོན་གྱི་གནའ་དཔེ་བདམས་བསྒྲིགས》ཞེས་པའི་དཔེ་ཆ་གཞིར་བཟུང་ནས་ཡིག་རྙིང་གི་མ་ཕྱི་དངོས་དང་དབུ་ཅན་དུ་ཕབ་པའི་པར་གཞི་གཉིས་དབར་ཞུ་དག་བྱས་པ་ཡིན་ཞིང་། དཔེ་ཆ་དེ་པར་སྐྲུན་དང་ཞུ་དག་བྱ་བའི་ལས་རིམ་ཁྲོད་སྒྲུབ་མཁན་གྱིས་ཐུགས་མཉམ་མ་བཞག་པའམ་རྩིས་འཁོར་ནང་དུ་འགོད་དུས་ནོར་འཁྲུལ་བྱུང་བ་སོགས་ཀྱི་རྐྱེན་པས། ཡིག་རྙིང་ཁྲོད་ཀྱི་ཚིག་ཁ་ཤས་ལ་སྐྱོན་ཅུང་ཟད་བྱུང་བ་གཞིར་བྱས་ཏེ། ཁོ་མོས་ཡང་ནས་ཡང་དུ་ཐེངས་གང་མང་ཞིག་ལ་ཞུ་དག་དང་བསྡུར་བ་བྱས་མཐར་ནོར་འཛོལ་བྱུང་བའི་རིགས་གཤམ་གྱི་རེའུ་མིག་ཏུ་འགོད་ཁུལ་བྱས་པ་ཡིན།
རེའུ་མིག་ཏུ་བལྟ་བདེ་བའི་ཆེད་དུ་གཏམ་ཤུལ་དགའ་ཐང་འབུམ་པ་ཆེའི་ཡིག་རྙིང་དཔེ་སྒྲིག་དེར་དབུ་ཅན་ཕབ་ཡིག(བསྡུས་མིང་ལ་ཕབ)དང་། བྲིས་མའི་ཡིག་རྙིང་གི་མ་ཡིག(བསྡུས་མིང་ལ་མ)ཅེས་བཏགས་ཡོད་པར་མ་ཟད། གཞུང་ཐིག་བཞི་པའི་ནང་དུ་མ་ཡིག་གི་དག་ཡིག་དེ་སྔོན་དང་། ཕབ་ཡིག་ཏུ་བྱུང་བའི་ནོར་འཛོལ་ཡི་གེ་རྗེས་སུ་བྱས་པ་གོ་རིམ་བཞིན་བཀོད་པ་སྟེ།
ནོར་འཛོལ་བྱུང་བའི་ཡི་གེ་འདི་དག་དང་མ་ཡིག་གི་དབར་བརྗོད་བྱ་དང་རྗོད་བྱེད་གཉིས་ཀའི་ཆ་ནས་ཁྱད་པར་ཡོད་མོད། ཁྱད་པར་ཡོད་པ་ཙམ་གྱིས་ལོ་རྒྱུས་ཀྱི་ཡིག་ཆར་བཟོ་བཅོས་དང་རྟོག་བཟོ་གང་ཡང་བྱ་མི་རུང་ལ། སྣང་མེད་དུའང་འཇོག་མི་ཉན། དེ་ལས་ལྡོག་སྟེ་ལོ་རྒྱུས་ཀྱི་དུས་ཡུན་རིང་བོའི་ཁྲོད་དུ་བྱུང་བའི་ཡིག་རྙིང་འདི་དག་ལ་སྲུང་སྐྱོབ་དང་གཙིགས་མཐོང་གང་ལེགས་བྱས་ཏེ་ཞིབ་འཇུག་གི་རིན་ཐང་ཆེ་བར་བཏང་ནས་བོད་མི་རིགས་སྤྱིའི་རིག་གཞུང་ཞིབ་འཇུག་ཐད་ལ་ནུས་པ་ཆེན་པོ་འདོན་དགོས་པར་བསམས་མོ། །
གསུམ་པ། སྨན་དཔྱད་ཀྱི་རབས་ཞེས་པའི་མ་ཡིག་དང་གོ་བདེར་ཕབ་པ།
མ་ཡིག 1. ༡ ྾ ྾ ྾ ྾ ྾ ྾ ལ་ཡང་དགུམ། ། མེས་ཚིག་པ་ལ་འབྲ་གོ་འི་
༢ རུ྾ ལས་བདར་ཏེ་སྐུབ་ན་སྨན་ནོ། ། ། ། བཀྲུ་སྨན་
༣ དྲག་དལ་འདྲ་སྟེ་འཁྱིལ་ལམ་མཆིར་མྱི་བཏུབ་ཞིང་ལྦོས་ན་
༤ བུལ་ཏོག་དཀར་པོ་དྲི་རྩེ་དོ་། ཆང་སྐྱོགས་གང་བསྲོས་པ་དང་གཏང།
༥ དུགས་བགྱི། དེས་མ་འཕན་ན་བླ་བོར་ཞོ་ཤ་འབྲུ་གཅིག་བཏགས་
༦ ལ་། ཆུ་ཕོར་བུ་ཆུང་བདུན་གང་དང་སྩལ་། དེས་ཀྱང་མ་འཕན་ན་
༧ ཁ་རུ་ཚ་དང་། ཤིང་ངར་ཞོ་རེ་རེ། ཆུ་འམ་ཆང་དྲོན་པོ་ཕོར་བུ་གང་དང་
༨ སྦྱར་ཏེ་གཏང་། དེས་མ་འཕན་ན་ ཤིང་ཚ་ཞོ་འཕྱེད་། པྱི་པྱི་ལིང་
༩ ཞོ་གཅིག་བཏགས་ལ་ཆང་དང་བཙོས་ཏེ་སྦྲང་རྩི་ཞོ་གཉིས་
གོ་བདེར་ཕབ་པ། མེས་འཚིག་པར་འབྲ་གོའི་རུ་བདར་ཏེ་སྐུབ་ན་ཕན་ནོ། བཤལ་སྨན་དྲག་པ་དལ་བ་དང་འདྲ་སྟེ་དེ་འཁྱིལ་བར་འཇུག་པ་ལས་འགྲོར་མི་འཇུག་ཅིང་། དེ་ལྦོས་ན་བུལ་ཏོག་དཀར་པོ་དྲི་རྩེ་དོ་དེ་ཆང་སྐྱོགས་བུ་གང་དང་བསྲེས་ནས་བཏང་སྟེ་དུགས་ཀྱི་ཆོ་ག་བྱ་བར་བྱ། དེས་མ་ཕན་ན་ཟླ་གོར་ཞོ་ཤ་འབྲུ་གཅིག་ཞིབ་མོར་འཐག་པ་དེ་ཆུ་ཕོར་བ་ཆུང་བ་བདུན་དང་བསྲེས་ནས་བྱིན། དེས་ཀྱང་མ་ཕན་ན་ཁ་རུ་ཚ་དང་། ཤིང་ངར་ཞོ་རེ་རེ། ཆུ་དང་ཡང་ན་ཆང་དྲོན་མོ་ཕོར་བ་གང་དང་སྦྱར་ཏེ་གཏང་བར་བྱ། དེས་ཕན་པ་མེད་ན་ཤིང་ཚ་ཞོ་ཕྱེད་ཀ་དང་། པྱི་པྱི་ལིང་ཞོ་གཅིག་འཐག་ནས་ཆང་དང་མཉམ་དུ་ སྦྲང་རྩི་ཞོ་གཉིས་ཀྱི་ཕྱེད་ཀ་ཙམ་དུ་བཙོས་ནས་གཏང་བར་བྱ།
2. ༡ འཕྱེད་དུ་ཙམ་དུ་བཙོས་ཏེ། བསྒྲངས་ལ་ ྾ ྾
༢ སྩལ། དེས་མ་འཕན་ན་རྐུབ་ནས་ཀྱང་གཏང། དེས་ཀྱང་མ་འཕན་ན
༣ ཐོག་མ་སྨན་ཅི་བཏང་བ་མས་ཀྱང་གཏང། དེས་ཀྱང་མ་འཕན་ ྾྾
༤ རམ་སྲང་འཕྱེད་དང་གཉིས་། སྦྲང་རྩི་སྲང་གཅིག་། མར་སྲང་གསུམ་
༥ དང་སྦྱར་ཏེ་གཏང་ངོ། ། ། ། ། བཀྲུ་སྨན་གཏང་བའི་འོག་དུ་ཡ་ ྾྾
༦ བར་བགྱི་བའི་དཔྱད་ལ།། ཐབ་གི་འོག་གི་ས་ནག་པོ་ཚ་བ་ཆུ ྾ ྾྾
༧ སྣར་བདུག་ལ་། འཕྲག་པ་ནས་སྒྲོག་རུས་གཡས་གཡོས་ ྾྾྾
༨ ལག་ལག་ཐེབ་འཛུབ་ཀྱི་བར་བཉེ། གྲུ་མོ་འི་འོག་དུ་དམ་དུ་བཅིངས་
༩ ནད་མ་དུབ་ཀྱི་བར་དུ་བཞག་ལ་དུབ་ནས་དགོལ་ལོ།
དེས་ཀྱང་ཕན་པ་མེད་ན་རྐུབ་ནས་གཏང་བར་བྱ། དེ་ལྟར་བྱས་ཀྱང་ཕན་མེད་ན་སྔར་སྨན་ཅི་ལྟར་བཏང་བ་ཨ་མས་ཀྱང་གཏོང་དགོས། དེ་བཞིན་དུ་ཕན་པ་མེད་ན་རམ་སྲང་ཕྱེད་ཀ་གཉིས། སྦྲང་རྩི་སྲང་གཅིག མར་སྲང་གསུམ་མཉམ་དུ་སྦྱར་གཏང་དགོས། བཀྲུ་སྨན་ནམ་བཤལ་སྨན་བཏང་བའི་རྗེས་སུ་ནད་ཇེ་ཡང་དུ་གཏོང་བའི་ཐབས་སུ། ཐབ་འོག་གི་ས་ནག་པོ་ཚ་མོ་ཆུའི་ནང་དུ་བདུག་སྟེ་ཕྲག་པ་ནས་སྒྲོག་རུས་གཡས་གཡོན་བར་དང་། ལག་པའི་མཐེ་མཛུབ་ཀྱི་བར་དུ་མཉེ་ཕུར་གཏོང་བ་དང་། གྲུ་མོའི་འོག་ཏུ་དམ་པོར་བཅིངས་ནས་ཐང་ཆད་པའི་བར་དུ་འཇོག་དགོས་པ་དང་། ཐང་ཆད་རྗེས་བཀོལ་བ་ཡིན།
3. ༡ ཁོང་དུ་འཁྱིལ་ན་རྩིབ་མ་འི་གླད་ཚིགས་པ་ལ་ཟུག
༢ ྾ ྾ ཕ་རོལ་ཚུ་རོལ་དང་། རྐ་ལག་ཉ་བཞི་དང་མཉེ་འོ། ། ཕྲག་པྰ་
༣ ྾ ྾ རུས་སྨན་བུ་བརྩིར། ཞིབ་དུ་མཉེ། རྒྱབ་ཀྱི་གཞུང་མཉེ་
༤ ཕྲག་བཙོང་དང་ཟན་དྲང་མོ་བསྡམ། ། ཀུ་ཤུ་དང་། རྒུན་འབྲུ་དང་
༥ ྾ འུ༹་གཤེར་དང་སྒ་ཁར་བཅའ༹ ། ། ། ཁུ་བ་ཞྀང་དོང་རྐུབ་ནས་
༦ ྾ ྾ གྱི་། བར་ལང་ལྕི་བ་སྲབ་མོ་ལེབ་ལེབ་པོར་བགྱིས་ཏེ་། བསྲེགས་
༧ ྾ ྾ འི་ནང་དུ་དཀྲིས་ལ་ལྟོ་རྒྱབ་ནས་དང་གཞང་ཁ་ནས་བདུག་ །
༨ བྲ་བོ་དུབ་པ་ལས་བསྩོགས་པས་གོང་མ་བཞིན་དུ་བདུག་གོ ། ། ། །
༩ དཀྲུ་སྨན་རྒྱལ་པོ་རི་ལུ་སྦྱར་བའི་ཐབས་དང་སྨན་བའི་ཡོན་ཏན་ལ། །
དེ་ཁོག་ཏུ་འཁྱིལ་ན་རྩིབ་མའི་ཀླད་ཚིགས་ལ་ཟུགས། དེའི་ཕ་རོལ་ཚུར་རོལ་དང་རྐང་ལག་བཞི་བོར་ཕུར་མཉེ་བྱ་བ་དང་། ཕྲག་པ་དང་རུས་སྨན་བར་ཕུར་མཉེད་ཞིབ་མོར་བྱ་དགོས་པར་མ་ཟད། རྒྱབ་གཞུང་ཡང་ཕུར་མཉེད་གཏོང་དགོས། ཙོང་དང་ཟས་རིགས་གྲང་མོའི་རིགས་གཅོད་དགོས་པ་དང་། ཀུ་ཤུ་དང་རྒུན་འབྲུམ། འུ་གཤེར། སྒ་ཁར་བཅའི་ཁུ་བ་གཤང་ལམ་ནས་ཡོང་། བ་ལང་གི་ལྕི་བ་སྲབ་མོ་ལེབ་ལེབ་བྱས་ནས་བསྲེགས་པའི་ནང་དུ་དཀྲིས་ཏེ་ལྟོ་རྒྱབ་དང་གཞང་ཁ་ནས་དུགས་པར་བྱ། འབྲུ་རིགས་བྲ་བོ་བདུག་པ་ལ་སོགས་གོང་མ་བཞིན་དུ་བྱའོ། ། བཀྲུ་སྨན་རྒྱལ་པོའི་རིལ་ལུ་སྦྱར་ཐབས་དང་དེའི་ཕན་ནུས་ལ།
4. ༡ ཨ་རུ་ར་འི་ཤ་སྲང་འཕྱེད་། སྐྱུ་རུ་ར ། སུག་སྨེལ། བྱ་ཏང་ཀ །
༢ འགན་ད་པ་ཏྲ། པྱི་པྱི་ལིང། ན་ལེ་ཤམ། ཤིང་ཚ་། དྭ་ཚ། འདི་རྣམས་
༣ ཞོ་རེ་རེ། དུར་བྱིད་སྲང་འཕྱེད། ། རྒྱ་གར་གྱི་དན་ཏི་མཆིས་ན་རབ །
༤ མ་མཆིས་ན་རྒྱ་འི་དན་ད་འབྲུ་གསུམ་མན་ཅད་གཉིས་ཡན་ཅད། ྾ ྾
༥ འཕྱེད་། སྨན་གཞན་ཞིབ་དུ་བཏགས་ནས་བཙགས་ནས། ། དན་ད་བཞུ ་
༦ འཇུ་འུ༹་ཕྱུང་སྟེ་བཏུལ་ནས། དེབ་ཙེ་འམ། ྾ ཞལ་ འུ༹ ་བེ་ ྾ ྾ ྾
༧ ནང་དུ་ཞིབ་དུ་བརྡུངས་ཏེ་། སྨན་སྦྲང་རྩི་ལ་སྦྲུས་པ་དང་བསྲེས་ཏེ྾
༨ དུ་བརྡུངས་པ་དང་། རི་ལུ་སྲན་ཅུང་ཙམ་དུ་བྱས་ནས། ལོ་ཆེ་ན་སྲང་
༩ འཕྱེད། འབྲིང་ན་ཞོ་གསུམ། སྙི་ན་ཞོ་གཉིས། ། ཡོན་ཏན་ལ་ཕོ་བ་
ཨ་རུ་རུའི་ཤ་སྲང་ཕྱེད་ཀ་དང་། སྐྱུ་རུ་ར། སུག་སྨེལ། བྱ་ཏང་ཀ འགན་ད་པ་ཏྲ། པྱི་པྱི་ལིང་། ན་ལེ་ཤམ། ཤིང་ཚ། དྭ་ཚ་རྣམས་ཞོ་རེ་རེ་དང་། དུར་བྱིད་སྲང་ཕྱེད། དེ་མིན་རྒྱ་གར་གྱི་དན་ཏིག་ཡོད་ན་རབ་ཡིན་པ་དང་། དེ་མེད་ན་རྒྱའི་དན་ཏིག་འབྲུ་གསུམ་མན་དང་གཉིས་ཡན་ཆད་ཀྱི་ཕྱེད་ཀ་དང་། སྨན་གཞན་རྣམས་ཞིབ་མོར་འཐག་ནས་བཙག་དགོས་པ་དང་། དན་ཏིག་བཞུ་བ་འཇུ་འུས་བླངས་ནས་འཐུལ་བ་དང་། ཐེབ་ཙེའམ་ཞལ་འུ་བེའི་ནང་དུ་ཞིབ་མོར་བརྡུངས་རྗེས་རིལ་ལུ་སྲན་མའི་ཆེ་ཆུང་ཙམ་དུ་བྱེད་དགོས། དེ་ལྟོ་ཆེ་ན་སྲང་ཕྱེད་དང་། འབྲིང་ན་ཞོ་གསུམ། སྙི་ན་ཞོ་གཉིས་ཞེས་རིལ་ལུ་སྦྱོར་ཐབས་བསྟན་ཡོད། དེའི་ཕན་ནུས་ནི། ཕོ་བ་ན་བ་དང་།
5. ༡ ན་བ་དང་། མཆིན་པ་དང། མཁལ་རྐྱེད་དང། དྲང་ནད་དང་རླུང་ནད་སྣ་
༢ ཚོགས་དང་། སྲན་དང་ལྦ་བ་དང། ཤ་ལག་སྐྱེས་པ་དང། བུད་མྱེད་
༣ སྦྲུམ་མ་ཁོང་མྱི་བདེ་ཞིང་སྙོམ་བ་དང། ཆུ་སོར་ཟུག་སྟེ་འདྲོ་མྱི་
༤ ཤེས་ཞིང་གཅིན་སྲི་བ་དང། རླིག་པ་སྐྲངས་པ་རླུགས་པ་ལ་འཕན་
༥ ཏོ ། ། ། ། སྔོན་བུ་བཀྲུ་སྨན་མར་དུ་སྦྱར་བ་དང་གཏང་བའི་ཐབས།
༦ ྾ སྔོན་བུ་ཁྱོར་གང། ཚྭ་འི་ནང་དུ་ཞག་གཅིག་བྲན་ལ་བསྐམས་ཏེ།
༧ ཞིབ་དུ་བཏགས་ལ་ཆུ་སྐྱོགས་གང་དང། མར་སྲང་བཅུ་ཤ་མཐང་འཕྱེད་
༨ པར་བཞུ་བའི་ནང་དུ་སྩལ་ལ། ཀྲུགས་ཏེ་བསྐོལ་ལ། སྐྱ་བའི་ཐོར་ཏོ
༩ ྾ ྾ ྾ པ་མྱེར་སྩལ་ཏེ། མར་གསུར་ཞེས་མྱི་མཆི་ན་
མཆིན་པ་དང་། མཁལ་རྐྱེན། གྲང་ནད་དང་རླུང་ནད་སྣ་ཚོགས་དང་། སྐྲན་དང་ལྦ་བ། ཤ་ལག་སྐྱེས་པ་དང་། བུད་མེད་སྦྲུམ་མའི་ཁོག་མི་བདེ་ཞིང་སྙོམ་པ། ཆུ་སོ་ཟུག་སྟེ་འགྲོ་མི་ཤེས་པ་དང་། གཅིན་ཉུང་བ། རླིག་པ་སྐྲངས་པ་སོགས་ལ་ཕན་ནོ།། ཡང་སྔོན་བུ་དེ་མར་དང་སྦྱར་ནས་བཀྲུ་སྨན་དུ་གཏང་བའི་ཐབས་ལ། སྔོན་བུ་ཁྱོར་གང་ཚྭའི་ནང་དུ་ཞག་གཅིག་རིང་འབྲན་པར་བྱས་ཏེ་བསྐམས་པ་དང་། དེ་ཞིབ་མོར་འཐག་ནས་ཆུ་སྐྱོགས་བུ་གང་དང་། མར་སྲང་བཅུ། ཤ་མཐང་ཕྱེད་ཀ་བཞུ་བའི་ནང་དུ་བཞག་སྟེ་དཀྲུག་དཀྲུག་བཏང་ནས་བསྐོལ་བ་དང་། སྐྱ་བའི་རྩེ་མོ་མེའི་ནང་དུ་བཞག་ནས་མར་གསུར་བྱས་ཏེ་
6. ༡ ཚོས་པའི་ཚད་ལགས་པས་འཕྱུང་ལ་། འཇམ་ཙམ་གྱི་ནང་དུ་དུར་
༢ བྱིད་ཞོ་གཅིག ། ཟླ་འོར་ཞོ་ཤ་ཞོ་གཅིག་ཞིབ་དུ་བཏགས་པའི་
༣ ཞིབ་དུ་བཏགས་པའི་ཕྱེ་མ་དེར་སྩལ་ཏེ་། འཁྱེག་སུ་ཉེ་བ་དང་འདྲེས
༤ དཀྲུགས་ལ་། ལྟོ་སྲ་བ་ལས་སྲང་འཕྱེད། སྙི་བ་ལ་ཞོ་གསུམ།
༥ ། སྐྱེམས་གདའ་བ་དྲོ་ཙམ་ཅན་ཅེ་གང་གི་ནང་དུ་བཞུ་སྟེ་གཏང། །
༦ ། དེ་འཁྲུས་ན་རྟ་བསྐྱོན། ཆོ་ག་བཀྲུ་སྨན་གཞན་དང་འདྲའ། ཐུན་ ྾ ྾
༧ ན་ཡང་ཉེན་མ་མཆིས། དུར་བྱིད་དང་ཟླ་གོར་ཞོ་ཤ་མ་མཆིས།
༨ ཡང་སྔོན་བུ་ཅིག་པུ་ཡང་ཡང་རུང་། ། ཕན་བའི་ཡོན་ཏན་ལ་
༩ དུག་གསར་རྙིང་དང་། ཆུ་སེར་ཀྱི་ནད་ལ་ལྷག་པར་བཟང ། བཀྲུ་སྨན
འཚོས་པའི་ཚད་དུ་སླེབས་རྗེས་ལག་པས་ཕྱིར་བླངས་ཏེ་དྲོད་འཇམ་དུ་སོང་རྗེས། དེའི་ནང་དུ་དུར་བྱིད་ཞོ་གཅིག་དང་། ཟླ་གོར་ཞོ་ཤ་ཞོ་གཅིག་ཞིབ་མོར་འཐག་ནས་ཕྱེ་མར་བཏང་རྗེས། འཁྱེག་སུ་ཉེ་བ་དང་འདྲེས་པར་བྱས་ནས་དཀྲུག་དཀྲུག་བྱེད་དགོས། དེ་ལྟོ་སྲ་བ་ལ་སྲང་ཕྱེད་དང་། སྙི་བ་ལ་ཞོ་གསུམ། སྐྱེམས་གདའ་བ་དྲོ་ཙམ་ཅན་ཙེ་གང་གི་ནང་དུ་བཞུ་བར་བཅུག་ནས་གཏོང་བར་བྱ། དེ་འཁྲུས་ན་རྟར་བསྐྱོན་པ་དང་། དེའི་ཆོ་ག་བཀྲུ་སྨན་གཞན་དང་གཅིག་མཚུངས་ཡིན། ཐུན་་་་ཉེན་མེད། དུར་བྱིད་དང་ཟླ་གོར་ཞོ་ཤ་མེད་པ་དང་། ཡང་སྔོན་བུ་གཅིག་པུས་ཀྱང་ཆོག དེ་ཕན་པའི་ཡོན་ཏན་ལ། དུག་གསར་རྙིང་དང་། ཆུ་སེར་གྱི་ནད་ལ་ལྷག་ཏུ་ཕན། བཀྲུ་སྨན
7. ༡ ཀྱིས་བཀྲུ་བའི་ནད་ཀུན་ལ་འཕན། ། ། ། སྔོན་བུ་འི་སྨན་
༢ མར་རྣམ་ཅིག་སྦྱར་བའི་ཐབས་དང་ཡོན་ཏན་ལ་། ། བད་ཀན་
༣ སྨུག་པོ་། ཆུ་སེར་ཐང་ལས་ལྷག་པ། ། དུག་སྐྲང་བ་
༤ དང། དམུ་ཆུ་དང། དྲེག་ཚིགས་ནད་། རྩ་བྲན་སྦུ་གུ་འགགས་པྰ་
༥ ཤུ་བ་ཆུ་རྒྱུས་འཁུམས་པ། ཚ་བའི་ནད་རྣམས་ལ་འཕན ་
༦ ཏེ། ། སྦྱར་བའི་ཐབས་ལ་། ། སྔོན་བུ་སྲང་གཅིག་ཚྭ་ལས་ཞག་
༧ ཅིག་སྦངས་ཏེ་བཏུལ་ནས་བཙགས་ཏེ། གྲིབ་མ་ལ་བསྐམས་ལ་
༨ སྲང་གཅིག་པྱི་པྱི་ལིང་ཞོ་གཉིས། ཆུ་ལས་འདེ་གུ་བྱས་ཏེ།
གྱིས་བཀྲུ་བའི་ནད་ཚང་མར་ཕན། ཡང་སྔོན་བུའི་སྨན་མར་རྣམ་གཅིག་དང་སྦྱར་བའི་ཐབས་དང་ཕན་ནུས་ནི། བད་ཀན་སྨུག་པོ་དང་། དམུ་ཆུ། དྲེག་ཚིགས་ཀྱི་ནད། རྩ་ཕྲ་མོའི་སྦུ་གུ་འགག་པ། ཤུ་བའི་ཆུ་རྒྱུས་སམ་རྩ་འཁུམས་པ། ཚ་བའི་ནད་སོགས་ལ་ཕན་ཞིང་། དེ་སྦྱོར་ཐབས་ནི། སྔོན་བུ་སྲང་གཅིག་ཚྭའི་ནང་དུ་ཞག་གཅིག་རིང་སྦངས་ཏེ་ཞིབ་མོར་བཏགས་ནས་བཙགས་པ་དང་། དེ་གྲིབ་མར་བསྐམ་རྗེས་སྲང་གཅིག་པྱི་པྱི་ལིང་ཞོ་གཉིས་དང་ཆུའི་ནང་དུ་ལྡེ་གུ་བྱེད་ཅིང་།
8. ༡ མར་སྲང་བཞི་དང་བཙོས་ཏེ་མྱེ་ལས་བསྲེགས་ནས། ཚིག་
༢ ཚིག་མྱི་མཆི་བ་དང། ལྟོ་སྲ་བ་ལ་ཞོ་ཕྱེད་དང་གཉིས།
༣ སྙི་བ་ལ་ཞོ་གཅིག ། ། ཤུ་ཏེ་བསྐོལ་བའི་ཁུ་བྰ་ལས་གཏང་ངོ་། ། ། །
༤ ། ། ། སྔོན་བུ་འི་བཀྲུ་སྨན་རྣམ་ཅིག་སྦྱར་བའི་ཐབས་དང་
༥ ཕན་བའི་ཡོན་ཏན་ལ། ། དུག་གསར་རྙིང་ལ་ཕན། ཤུ་བ་དང།
༦ གཡན་བ་དང། ཆུ་སེར་ནག་པོ་དང། གྲུམ་བུ་འི་ནད་དང་། སྐྲན་དང་
༧ ཆུ་སྐྱགས་རྣམས་དང་མཆིན་པ་ན་བ་ལ་འཕན་ཏེ་། ། ། ། ། །
༨ འཕྲད་ལ་སྔོན་བུ་ཞོ་གསུམ་། ཚྭ་རབ་འམ་ཆང་ཞིམ་པོ་འི་ནང་
ལྡེ་གུ་དེ་མར་སྲང་བཞི་དང་མཉམ་དུ་བཙོས་ནས་མེར་བསྲེགས་ཏེ་འཚིག་ཏུ་འཇུག་མི་ཉན། དེ་ལྟོ་སྲ་བ་ལ་ཞོ་ཕྱེད་དང་གཉིས་དང་། སྙི་བ་ལ་ཞོ་གཅིག དེ་བསྐོལ་བའི་ཁུ་བ་གཏང་བར་བྱ། ཡང་སྔོན་བུའི་བཀྲུ་སྨན་རིགས་ཤིག་སྦྱར་བའི་ཐབས་དང་ཕན་ཡོན་ལ། དུག་གསར་རྙིང་གཉིས་ཀར་ཕན། ཤུ་བ་དང་གཡན་པ། ཆུ་སེར་ནག་པོ་བྱུང་བ་དང་། གྲུམ་བུའི་ནད། སྐྲན་དང་ཆུ་སྐྱགས་སོགས་དང་མཆིན་པ་ན་བར་ཕན། དེར་སྔོན་བུ་ཞོ་གསུམ་ཚྭ་བཟང་པོའམ་ཆང་ཞིམ་པོའི་ནང་དུ
9. ༡ དུ་ཞག་གསུམ་གྱི་བར་དུ་སྦངས་ཏེ་ཕྱུང་ནས་གྲིབ་མ་ལ་བསྐམས་
༢ ཏེ་། པྱི་པྱི་ལིང་སྲང་འཕྱེད་ཞིབ་རབ་དུ་བཏགས་ལ་། མར་སྲང་
༣ གཅིག་། ཆུ་ཕུལ་གང་དུ་བསྐོལ་ལ་། ཆུ་ནི་དུ་མར་ཉི་ཙེ་ལུས་
༤ པྰ་དང་འཕྱུང་ནས་། ཐུན་ཅིག་ལ་ཞོ་གཉིས་སམ་གསུམ་
༥ གཏང་གཡར་ཟས་ནི་བཀྲུ་སྨན་གཞན་དང་འདྲའ།། ། །
༦ འབྲས་བུ་གསུམ་གི་བཀྲུ་སྨན་གྱི་འཕྲད་དང་ཡོན་ཏན་དང་
༧ སྦྱར་བའི་ཐབས་ལ་། ། ནད་གཞི་གསུམ་ལས་གྱུར་པ་དང ། །
༨ མཆིན་པ་དང་། མཚེར་པ་ན་བ་དང། ཆུ་སེར་གྱི་སྙད་ཀྱིས་
ཞག་གསུམ་གྱི་བར་དུ་སྦངས་རྗེས་ཕྱིར་བླངས་ནས་གྲིབ་མར་བསྐམས་ཏེ། པྱི་པྱི་ལིང་སྲང་ཕྱེད་ཅིག་ཞིབ་ཏུ་འཐག་སྟེ་མར་སྲང་གཅིག་དང་ཆུ་ཕུལ་གང་བསྐོལ་དགོས་ཤིང་། ཆུ་ནི་དུ་མར་ཉི་ཙེ་ལུས་པ་ལྟ་བུ་ཕྱིར་ཕྱུང་ནས་ཐུན་གཅིག་ལ་ཞོ་གཉིས་སམ་གསུམ་འཐུང་བ་དང་། དེའི་གཡར་ཟས་ནི་བཀྲུ་སྨན་གཞན་དང་འདྲ་བ་ཡིན། འབྲས་བུ་གསུམ་གྱི་བཀྲུ་སྨན་གྱི་སྦྱོར་ཐབས་དང་ཕན་ཡོན་ལ། ནད་གཞི་གསུམ་ལས་གྱུར་པ་དང་། མཆིན་པ་དང་མཚེར་བ་ན་བ། ཆུ་སེར་གྱི་དབང་གིས་
10. ༡ ཤུ་བ་ཆེད་པོར་གྱུར་པ་དང་། མ་ཞུ་བ་གསར་རྙིང་དང ། ཕོ་བ་ན་པ་དང །
༢ ཚད་རྙིང་ཆད་དུ་མྱི་བཏུབ་པ་དང ། གློ་གཅོང་དང། གློ་འོར་དང ། རིམས་
༣ རྙིང་པ་འབྱང་རྐ་བ་ལས་བསྩོགས་པ་ལ་ཕན་ཏེ། ། ཕྲད་ལ་
༤ ཨ་རུ་ར། བཱ་རུ་ར། སྐྱུ་རུ་ར། པྱི་པྱི་ལིང་མུ་ལ། པུ་ཙེ་ཤེལ།།
༥ ཁྱི་ལྕེ་བ་ལི་ག་ཏུར། ལི་དོང་ར་། འདི་རྣམས་ཞོ་ཕྱེད་དང་གཉིས་
༦ གཉིས། ཁ་རུ་ཚ་དང་ལྒྱམ་ཚ་གང་འབྱོར་པ་ཞོ་ཕྱེད། དུར་བྱིད་
༧ དུར་བྱིད་ཞོ་གཉིས་། དོང་ཀ་སོར་བཞི། རྒུན་འབྲུམ་སྲང་འཕྱེད།
༨ ཚུལ་བཞིན་སྦྱར་ཏེ་གཏང། གཡར་ཟས་དང་བཅོས་ཐབས།
ཤུ་བའམ་རྨ་ཁ་ཆེན་པོར་འགྱུར་བ་དང་། ཟས་མ་ཞུ་བ་དང་། ཕོ་བ་ན་བ། ཚད་རྙིང་ཆད་དུ་མི་ཐུབ་པ། གློ་གཅོང་། གློ་གོར། རིམས་རྙིང་པ་བྱང་དཀའ་བ་ལས་སོགས་པར་ཕན་ནོ། ། ཕྲད་ལ་ཨ་རུ་ར་དང་། བ་རུ་ར། སྐྱུ་རུ་ར། པྱི་པྱི་ལིང་མུ་ལ། པུ་ཙེ་ཤེལ། ཀྱི་ལྕེ་བ། ལི་ག་དུར། ལི་དོང་ར་རྣམས་ཞོ་ཕྱེད་དང་གཉིས་གཉིས་དང་། ཁ་རུ་ཚ་དང་ལྒྱམ་ཚ་གང་ཡོད་པ་ཞོ་ཕྱེད་ཀ་དང་། དུར་བྱིད་ཞོ་གཉིས། དོང་ཀ་སོར་བཞི། རྒུན་འབྲུམ་སྲང་ཕྱེད་ཚུལ་བཞིན་དུ་སྦྱར་ཏེ་གཏོང་བར་བྱ། དེའི་གཡར་ཟས་དང་བཟོ་ཐབས་ནི་བཀྲུ་སྨན་གཞན་དང་འདྲའོ། །
11. ༡ བཀྲུ་སྨན་གཞན་དང་འདྲའ། །། ། ། ། བཀྲུ་སྨན་ཧ་པུ་ཤ་
༢ སྦྱར་བའི་ཐབས་དང་སྨན་བའི་ཡོན་ཏན་ལ། ཧ་ཕུ་ཤ། འབྲས་
༣ བུ་གསུམ་། ནི་ལི་ནི ། ས་རྦ་ལ་སུ་བ་རྣམ་ཀྴི་རི། ། པུ་ཙེ་ཤེལ་
༤ པྱི་པྱི་ལྀང། ཀྱི་ལྕེ་བ་། ཤུ་དག ། ལྒྱམ་ཚ ། རྩལ་རུ་ཚ། ཁ་རུ་ཚ།
༥ ལི་དོང་ར ། འདི་རྣམས་ཆ་བསྙམས་ཏེ་། ཞིབ་རབ་དུ་བཏགས་བཙགས་
༦ དཔའ། ཞོ་གཉིས་། འབྲས་བུ་གསུམ་བསྒོལ་པ་འམ། སེ་འུ༹་འབྲུ་
༧ བསྐོལ་པའི་ཁུ་བ་འམ། ཤ་ཁུ་འམ་གང་རུང་བ་དང་ནད་གཞི་ལས་
༨ སྦྱར་ཏེ་གཏང་ན་འ༹ཁྲུ་བར་འགྱུར་ཏེ། མཛེ་ནད་དང་ཤ་གཟི་གུ་དང་
བཀྲུ་སྨན་ཧ་པུ་ཤ་སྦྱོར་ཐབས་དང་ཕན་ཡོན་ལ། ཧ་པུ་ཤ་འབྲས་བུ་གསུམ་དང་། ནི་ལི་ནི། ས་རྦ་ལ་སུ་བ་རྣམ་ཀྴི་རི། པུ་ཙེ་ཤེལ། པྱི་པྱི་ལིང་། ཀྱི་ལྕེ་བ། ཤུ་དག ལྒྱམ་ཚ། རྩལ་རུ་ཚ། ཁ་རུ་ཚ། ལི་དོང་ར་རྣམས་ཆ་མཉམ་པོར་བྱས་ནས་ཞིབ་མོར་རབ་ཏུ་འཐག་སྟེ་བཙགས་ནས་དེ་ཞོ་གཉིས་དང་། འབྲས་བུ་གསུམ་བསྐོལ་པའམ་སེའུ་འབྲུ་བསྐོལ་བའི་ཁུ་བ་དང་། ཡང་ན་ཤ་ཁུ་སོགས་གང་རུང་ནད་གཞི་དང་སྦྱར་ནས་འཐུང་ན་འཁྲུ་བར་འགྱུར་ཏེ། མཛེ་ནད་དང་ཤ་གཟི་གུ་དང་།
12. ༡ ཁ་ཟས་མྱི་འཇུ་བྰ་དང་། དྲོད་ཆུང་བ་དང། སྐྲངས་པའི་ནད་དང།
༢ སྐྱ་རྦབ་ནད་དང ། དམྱིག་སེར་དང། ནད་ལྕང་ཁུ་ཁ་དང་། གཞང་
༣ འབྲུམ་དང། དམུ་རྫིང་དང། འདུས་པའི་ནད་རྣམས་དང ། སྐྲན་
༤ རྣམས་ཞི་བར་བྱེད་དོ ། ། ། ། རྒྱ་འི་ཅུར་ཉིས་འབའ་ཞི་ཧྭང་སྦྱར་བའི་
༥ ཐབས་དང། སྨན་བའི་ཡོན་ཏན་ལ། ། གསོའ་མའི་སྙིང་པོ་སྲང་གཉིས། །
༦ ཞིན་ཞིམ་སྲང་གཅིག ། བོག་ལིང་ཨ་རུ་ར ། ལྕུམ་རྩ་སྲང་ཕྱེད་དང་གཉིས་
༧ གཉིས། ། ཞིབ་རབ་དུ་བཏགས། བཙགས་སྟེ། སྦྲང་རྩི་ལ་རི་ལུ་བྱི་རྟུག་ཙམ་
༨ དུ་བྱས་སྟེ། ། ཐུན་ཅིག་ལ་ཞོ་གཉིས་གཉིས་ཡན་ཅད་ནས་ཞོ་གསུམ་
༩ གསུམ་མན་ཅད་དགུན་ཆང་ལ་ཕུལ་ཏེ་གཏང ། ནས་ལན་གཉིས་གསུམ་
ཁ་ཟས་མི་ཞུ་བ་དང་། དྲོད་ཆུང་བ། སྐྲངས་པའི་ནད་དང་། སྐྱ་རྦབ་ཀྱི་ནད། མིག་སེར་དང་། ནད་ལྕང་ཁུ་ཁ། གཞང་འབྲུམ། དམུ་རྫིང་། འདུས་ནད་དང་སྐྲན་རྣམས་ཞི་བར་ཕན་ནོ། ། རྒྱའི་ཅུར་ཉིས་འབའ་ཞི་ཧྭང་སྦྱར་བའི་ཐབས་དང་ཡོན་ཏན་ལ། གསོ་མའི་སྙིང་པོ་སྲང་གཉིས་དང་། ཞིན་ཞིམ་སྲང་གཅིག བོག་ལིང་ཨ་རུ་ར། ལྕུམ་རྩ་སྲང་ཕྱེད་དང་གཉིས་གཉིས་ཞིབ་མོར་རབ་ཏུ་འཐགས་ནས་བཙགས་པ་དེ་སྦྲང་རྩི་དང་སྦྱར་ནས་རིལ་ལུ་བྱིའུ་རྟུག་ཙམ་དུ་བྱས་ཏེ། ཐུན་གཅིག་ལ་ཞོ་གཉིས་གཉིས་ཡན་ཆད་ནས་ཞོ་གསུམ་གསུམ་གྱི་མན་ཆད་རྒུན་ཆང་དང་སྦྱར་ནས་འཐུང་སྟེ།
13. ༡ འཁྲུས་པ་དང་འཚལ་མ་སྩལ་ཏོ། །ཡོན་ཏན་ལ་སྟོད་
༢ དང་གླ་རྙིང་ལ་ཁྲག་རྒྱས་ཤིང། རླུང་ཚ་བྰ་ཡོད་པ་དང ། ཕོ་བའི་
༣ ཁ་ན་བད་ཀན་རྒྱས་པ་དང ། ལྟོ་རྦོ་ཞིང་ཟས་སུ་མྱི་ཆུད་པ་དང། ཕོ་བ་ཉམ་
༤ ཆུང་བ་དང ། རོ་རྒྱབ་འཛིངས་ཤིང་། རྒྱབ་ཀྱི་གཞུང་དུ་ཟུག་ཅི་བརྩེ་བ་དང །
༥ དབུགས་མྱི་བདེའ་ཞིང་འགུལ་པ་འགག་པ་ལ་འཕན་ནོ ། སད་དེ་བཟང་རབ།
༦ ། ལི་འི་བཀྲུ་སྨན་ཀྱི་རིགས་ལས་། ཅུར་ཉིས་ཀྱི་འཁསྨ་སུ་གཏོགས་པའ་
༧ བཀྲུ་སྨན་གཞན་བས་འཞམ་ཞིང་བདེ་བྰ ། སྦྱར་བའི་ཐབས་ནི། ། དའི་ས་
༨ ཅུར་ནིས། བལ་བུ་ཞོ་གཅིག་། ཐང་དུ་སྨན་གཞན་གྱི་ཞོ་ཚད་དང་སྦྱར་ལ་
ཐེངས་གཉིས་གསུམ་ལ་འཁྲུས་རྗེས་མི་འཐུང་བར་བྱ། དེའི་ཕན་ནུས་ལ་ལུས་སྟོད་དང་། ཀླད་རྙིང་ལ་ཁྲག་རྒྱས་པ་དང་། རླུང་ཚ་བ་ཡོད་པ། ཕོ་བའི་ཁ་ནས་བད་ཀན་རྒྱས་པ་དང་། ལྟོ་ལྦོས་ཏེ་ཟས་མི་འགྲོ་བ་དང་། ཕོ་བའི་ཉམ་ཆུང་བ། རོ་རྒྱབ་འཛིངས་པ་དང་རྒྱབ་གཞུང་དུ་ན་ཟུག་སྐྱེ་བ། དབུགས་མི་བདེ་བ་དང་མིད་པ་འགག་པ་ལ་ཕན་ནོ། །སད་དེ་ཤིན་ཏུ་བཟང་། ལིའི་བཀྲུ་སྨན་གྱི་རིགས་ལ་ཅུར་ཉིས་ཀྱི་ཁམས་སུ་གཏོགས་པ་བཀྲུ་སྨན་གཞན་ལས་འཇམ་ཞིང་བདེ་བ་ཡིན། དེའི་སྦྱོར་ཐབས་ནི། དའི་ས་ཅུར་ནིས་དང་། བལ་བུ་ཞོ་གཅིག་ཐང་དུ་སྨན་གཞན་གྱི་ཞོ་ཚད་དང་སྦྱར་བ་དང་།
14. ༡ དེའི་སྟེང་དུ་ཤ་མ་དུར་བྱིད་ཞོ་ཕྱེད་དང་གཉིས་ཀྱིས་བསྣན་ལ་སྦྲང་རྩིས་
༢ སྦྲུས་ཏེ་། རི་ལུ་ཤ་རྟུག་ཙམ་བས་ཡིད་ཆེར་བགྱིས་སྟེ ། ནང་རེ་རེ་འཚླ །
༣ ཉི་མ་ཕྱེད་ཙམ་ན་ལན་གཉིས་ཙམ་འཁྲུ ། ལན་ཅིག་མང་དུ་འཁྲུས་
༤ པར་བགྱི ། རིལ་ལུ་དེ་བས་མང་དུ་གཏང ། རྒྱུན་ཏུ་གཏང་ལ་དགུང་ལ་
༥ སྨན་འ༹ཚལ ། དགུང་ལྔ་བསྟི་སྟེ ། འདི་བཞིན་ནད་བྱང་བྱང་དུ་གཏང ། ། །
༦ ལུད་པ་དང། གློ་དང། ཁ་ཟས་ཡི་གར་མྱི་འོང་བ་དང། མྱི་འཇུ་བ་དང ། སྙིང་
༧ ན་བ་དང ། ཤ་སེར་པོར་གྱུར་པ་དང ། དམྱིག་སེར་དང་། སྐྱུག་བྲོ་བ་དང།།
༨ སྐེམ་ནད་དང། མཚེར་པ་ན་བ་དང། འདར་བུ་འི་རིམས་ཚད་པ་ཁོང་
དེའི་སྟེང་དུ་ཤ་མ་དུར་བྱིད་ཞོ་ཕྱེད་དང་གཉིས་བསྣན་ཏེ་སྦྲང་རྩི་དང་སྦྲུས་ནས་རིལ་ལུ་ཤ་རྟུག་ཙམ་ལས་ཆེར་བྱས་ཏེ། ནངས་རེ་རེར་འཐུང་བར་བྱ། ཉིན་ཕྱེད་ཙམ་ན་ཐེངས་གཉིས་ཙམ་ལ་འཁྲུ་བ་དང་། ཐེངས་ཤིག་མང་དུ་འཁྲུ་བར་བྱ། དེ་ནས་རིལ་ལུ་དེ་བས་མང་དུ་བཏང་སྟེ་རྒྱུན་པར་དགུང་དུ་འཐུང་རྗེས། དགུང་ལྔར་ངལ་གསོ་དགོས། འདི་ལྟར་ནད་བྱང་རེག་བར་དུ་གཏང་བར་བྱ། དེ་ལུད་པ་དང་། གློ། ཁ་ཟས་ཀྱི་ཡི་གར་མི་འོང་བ་དང་། ཁ་ཟས་མི་འཇུ་བ། སྙིང་ན་བ། ཤ་མདོག་སེར་པོར་འགྱུར་བ། མིག་སེར་པོ་དང་། སྐྱུག་བྲོ་བ། སྐེམ་ནད་དང་མཚེར་བ་ན་བ། འདར་བུའི་རིམས་ཚད་ཀྱི་ཁོག
15. ༡ ནད་ཐམས་ཆད་རྟུག་སྐམ་རྣམས་ལ་འཕན ། ། ། ། ། ། ཡང་
༢ བྱི་དང་ཞོ་གཅིག ། སེ་འུ༹་ནོ་ཞེས་བགྱི་བ་གོ་སྙོད་འདྲ་བ་དེ་ཞོ་གཉིས །
༣ དེ་མ་སྙེད་ན་གོ་སྙོད་ཀྱང་རུང ། ཙིང་ཀ་ཞོ་གཅིག ། སྒྲོན་ཤིང་ ལི་དོང་ར་
༤ འབུག་སུག་གི་རྩ་བ་ཞོ་གཉིས་གཉིས ། ཤ་མ་དུར་བྱིད་སྲང་གཅིག །
༥ འདི་རྣམས་ཞིབ་རབ་དུ་བཏགས་བཙགས་ལ་། སྦྲང་རྩི་དང་སྦྱར་བ་རི་ལུ་
༦ རྔ་རྟུག་ཙམ་དུ་བགྱིས་ལ ། ནང་རེ་རེ་རེ་གཏང ། རིལ་ལི་གཅིག་ལ་ལྟོ་
༧ སྐྲ་སྙི་ལས་རེ་རེ་ཙམ་འཁྲུ་ ། ཞག་ལྔ་ཞིང་རི་ལུ་གཅིག་གཏང །
༨ ཁོང་སྐྲངས་པ་དང ། དམུ་རྫྀང་དང་རྐ་ལག་དང་ཤ་སྐྲངས་པ་ལ་ཕན །
ནད་ཐམས་ཅད་དང་རྟུག་སྐམ་པ་སོགས་ལ་ཕན། ཡང་བྱི་དང་ཞོ་གཅིག་དང་། སེའུ་ནོ་ཞེས་གོ་སྙོད་འདྲ་བ་ཞོ་གཉིས་དང་། དེ་མེད་ན་གོ་སྙོད་ཀྱང་ཆོག ཙིང་ཀ་ཞོ་གཅིག སྒྲོན་ཤིང་། ལི་དོང་ར། འབུག་སུག་གི་རྩ་བ་ཞོ་གཉིས་གཉིས། ཤ་མ་དུར་བྱིད་སྲང་གཅིག་སོགས་ཞིབ་ཏུ་འཐག་རྗེས་བཙགས་དགོས་པ་དང་། དེ་སྦྲང་རྩི་དང་སྦྱར་ནས་རིལ་ལུ་རྔ་རྟུག་ཙམ་དུ་བྱས་ནས་ནངས་མོ་རེ་རེར་འཐུང་བར་བྱ། རིལ་ལུ་གཅིག་ལྟོ་སྲ་སྙི་ལས་རེ་རེ་ཙམ་འཁྲུ་བ་དང་། ཞག་མ་ལྔའི་རིང་རིལ་ལུ་གཅིག་འཐུང་བར་བྱ། དེ་ཁོག་སྐྲངས་པ་དང་། དམུ་རྫིང་དང་རྐང་ལག་དང་ཤ་སྐྲངས་པར་ཕན།
16. ༡ དྲག་དུ་འཁྲུ་བར་བགྱི་བ་ན་ ། སྦྲང་རྩི་སྐྱིན་བར ་། བ་གཅིན་གྱིས་
༢ སྦྲུས་ཏེ་རྣོ་རབ་ལ་སྨན་ཚབས་ཆེ་འོ ། ། ། ། ། ། ནད་འདུས་ནས །
༣ ཏ་རི་ཡོན་ཞེས་བྱ་བ། །ཧ་ལ་ཟུ་ནེ་ཞེས་བྱ། ། ལྟོ་ཚད་རྙིང་དུ་འཁྲུ་
༤ བ་ལ་འཕན་ཏེ། སྦྱར་བའི་ཐབས་ལ། སྲིན་ཁོག་དང། འབུ་འདྲ་བ་བསྲེགས
༥ པའི་ཐལ་བ་སྲང་འཕྱེད ། འབུ་ཤག་ཙེ་ཞོ་གཉིས ། ན་ལེ་ཤམ་ཞོ་
༦ གཅིག ། འདི་རྣམས་ཞིབ་དུ་བཏགས་བཙགས་ནས ། ཐུན་ཅིག་
༧ ལ་ཞོ་གཉིས། དགུན་ཆང་ངམ་ཆུ་འི་ནང་དུ་དཀྲུགས་སྟེ་ཁེ་འུ༹་སུས་
༨ ལ་གཏང ། ཁུ་བའི་ནང་དུ་སྤོད་ཀྱི་ཐབས་སུ་སྩལ་ན་ཡང་སྨན ། །
༩ དེ་ལས་ཡང་ལྟོ་ནང་པར་འཁྲེག་ཅིང་འཁྲུ་ན་། ཐ་རམས་ཀྱི་ས་བོན །
དྲག་ཏུ་འཁྲུ་ན། སྦྲང་རྩི་སྐྱིན་བར་དུ་བ་ལང་གི་གཅིན་གྱིས་སྦྲུས་ན་སྨན་ཚབས་ཆེ་བ་ཡིན། ནད་འདུས་ནས་ཏ་རི་ཡོན་ཞེས་བྱ་བ་དང་། ཡང་ན་ཧ་ལ་ཟུ་ནེ་བྱ་བ། ལྟོ་ཚད་རྙིང་པ་འཁྲུ་བ་ལ་ཕན་ཏེ། དེ་སྦྱོར་ཐབས་ནི། སྲིན་ཁོག་དང་འབུ་འདྲ་བ་བསྲེགས་པའི་ཐལ་བ་སྲང་ཕྱེད་དང་། འབུ་ཤག་ཙེ་ཞོ་གཉིས། ན་ལེ་ཤམ་ཞོ་གཅིག་རྣམས་ཞིབ་མོར་འཐགས་ནས་བཙགས་པ་དེ་ཐུན་གཅིག་ལ་ཞོ་གཉིས་དང་། དེ་རྒུན་ཆང་ངམ་ཆུའི་ནང་དུ་དཀྲུགས་ཏེ་ཁེའུ་སུས་ཀྱིས་འཐུང་བར་བྱ། ཁུ་བའི་ནང་དུ་སྤོད་ནས་འཐུང་ནའང་ཕན། དེ་ལས་ཡང་ནངས་མོར་ལྟོ་འཁྱག་སྟེ་འཁྲུ་ན། ཐ་རམས་ཀྱི་ས་བོན་ཞོ་གཉིས་དང་།
17. ༡ ཞོ་གཉིས། ཆུ་སྲང་ཅན་ཙེ་ཕྱེད་དང། འགུལ་མར་སྲང་འཕྱེད་དང་
༢ གཅིག་དུ་བསྲེས་སྟེ ། ། འདྲེས་རབ་དུ་དཀྲུགས་ནས ། ཁེ་འུ༹་
༣ སུས་ལ་བཏང་ན་སྨན་རབ་པོ ། ། ། ཡང་ན་མང་ཁ་ཡ། འི་ས་
༤ བོན་བརྔོས་པ་ཞོ་གཉིས། ཟི་ར་བརྔོས་པ་ཞོ་གཅིག ། ཁ་ར་དཀར་
༥ པོ་ཞོ་གཉིས། འདི་རྣམས་བཏགས་བཙགས་ནས། ཆུ་དྲང་གི་ནང་དུ་
༦ ཐུན་གཅིག་དུ་ཁེ་འུ༹་སུས་ལ་གཏང ། ། དེ་ལ་ཡང ། ནང་རོལ་
༧ ཆུ་སེར་ནག་པོ་དང ། བད་ཀན་ཞུགས་ནས་རྐོ་ཞིང་ན་བ་ལ་
༨ ཕན་ཏེ་། སྦྱར་བའི་ཐབས་ལ་ ། ། ཨ་རུ་ར་སེ་པོ་སུམ་
ཆུ་སྲང་ཅན་ཅེ་ཕྱེད་ཀ མགུལ་མར་སྲང་ཕྱེད་གཅིག་ཏུ་བསྲེས་ཏེ་འདྲེས་པར་བྱས་ནས་དཀྲུགས་པ་དེ་ཁེའུ་སུས་ལ་བཏང་ན་རབ་ཏུ་ཕན་ནོ།། ཡང་མང་ཁ་ཡའི་ས་བོན་བརྔོས་མ་ཞོ་གཉིས་དང་། ཟི་ར་བརྔོས་མ་ཞོ་གཅིག ཀ་ར་དཀར་པོ་ཞོ་གཉིས་རྣམས་འཐག་ནས་བཙགས་ཏེ་ཆུ་གྲང་མོའི་ནང་དུ་ཐུན་གཅིག་ལ་ཁེའུ་སུས་ལ་གཏང་། དེའང་ནང་རོལ
18. ༡ གཉིས་ཞིབ་དུ་བཏགས་ནས ། མང་ཁ་ཡའ་སུཾ་ཅ་གཅིག་དང་ཁ་ར་
༢ ཉུང་ཤས་སུ་བསྲེས་ཏེ། སྦྱར་ནས ། ཐུན་གཅིག་ལ་ཁ་གཟར་
༣ གང་ཆུ་གྲང་ཅི་རན་ཀྱིས་ཕུལ་ལ་གཏང། ། ། ། ། དེ་ལ་ལྟོ་འཁྲོག་
༤ འཁྲོག་ཅིང་འཁྲུ་བ་དང ། འཚིར་འདོད་པ་ལ་འཕན་ཏེ་སྦྱར་བའི་
༥ ཐབས་ལ་། །ཐ། ཐ་རམས་ཀྱི་ས་བོན་ཞོ་གཉིས་ཆུ་དྲང་གི་ནང་དུ་
༦ དཀྲུགས་ནས་ ། ། འགུལ་མར་ཉུང་ཤས་དང་བསྲེས་ལ་ཁེ་འུ༹་སུས་
༧ ལ་གཏང ། ། ། ལྟོ་འཁྲེག་པ་དང་འཚིར་འདོད་པ་ལ་འཕན་ཏེ་
༨ སྦྱར་བའི་ཐབས་ལ ། ནས་ཀྱི་འབེག་ཙེ་ཚོས་ཏེ་གྲང་པོར་གྱུར་པ་
༩ བཙགས་པའི་ཁུ་བ་འི་ནང་དུ་སྒོ་ང་གཅིག་གི་སེ་རུ་དང ། འགུབ་
གཉིས་ཞིབ་མོར་འཐག་སྟེ་མང་ཁ་ཡའ་སུམ་ཆ་གཅིག་དང་། ཀ་ར་ཉུང་ཤས་དང་བསྲེས་ནས་སྦྱར་ཏེ་ཐུན་གཅིག་ལ་ཁེམ་གང་ཆུ་གྲང་མོའི་ནང་དུ་སྦྱར་ནས་གཏོང་བ་ཡིན། དེ་ལ་ལྟོ་འཁྲོག་འཁྲོག་ཅིང་འཁྲུ་བ་དང་། དེ་བཙིར་འདོད་པར་ཕན་པ་སྦྱར་བའི་ཐབས་ནི། ཐ་རམས་ཀྱི་ས་བོན་ཞོ་གཉིས་ཆུ་གྲང་མོའི་ནང་དུ་དཀྲུགས་ཏེ་འགུལ་མར་ཉུང་ཤས་དང་བསྲེས་ཏེ་ཁེའུ་སུས་ལ་གཏོང་བར་བྱ། ལྟོ་འཁྲེག་པ་དང་བཙིར་འདོད་པ་ལ་ཕན་ཏེ་སྦྱར་བའི་ཐབས་ནི། ནས་ཀྱི་ཕུ་ཙེ་འཚོས་པ་གྲང་མོར་གྱུར་པ་དེ་བཙགས་པའི་ཁུ་བའི་ནང་དུ་སྒོང་སེར་གཅིག་དང་། འགུལ་མར
19. ༡ མར་ཅི་རན་ཅིག་དང་སྦྱར་ཏེ ། པུ་ཤས་འདར་མ་བྱ་བའ་ཡང་ན་
༢ འབྲས་དང་བེ་འུ་གྱི་མཁལ་ཚིལ་དང ། བཙོས་ནས་བསྲེགས་
༣ པའི་ཁུ་བ་ཅན་ཙེ་གང་གི་ནང་དུ་འགྲིལ་ལི་འ༹ྭ་སྐ་འམ ། འགིལ་
༤ ྾པར་མོ་ནི་དང་གང་འབྱོར་པ་ཉུང་ཤས་ཞིག་ཞིབ་དུ་བཏགས་
༥ སྟེ་བསྲེས་ནས་པུ་ཤན་འདན་མར་བྱ་འོ །། ཡང་རྣམ་ཅིག་
༦ ལ ། ལྟོ་ནད་རྙིང་དུ་འཁྲུ་བ་དང་འཁྲེག་ཅིང་འཚིར་བ་ལ་འཕན་ཏེ
༧ སྦྱར་བའི་ཐབས་ལ་ ། རའི་འོ་མ་འམ་ ། གནག་གི འོ་མ་འམ་གང་
༨ འབྱོར་པ་ཅན་ཙེ་གསུམ་། རྡོ་བ་བསྲེགས་ཏེ་གཏར་བར་བྱ་ཞིང་
ཅི་རན་པ་གཅིག་དང་སྦྱར་ཏེ་པུ་ཤ་འདར་མ་བྱ་བ་དང་། ཡང་ན་འབྲས་དང་བེའུ་ཡི་མཁལ་ཚིལ་དང་མཉམ་དུ་བཙོས་ནས་བསྲེགས་པའི་ཁུ་བ་ཅན་ཅེ་གང་གི་ནང་དུ་འགིལ་ལིའ་སྐའམ་འགིལ་པར་མོ་གང་འབྱོར་བ་ཉུང་ཤས་ཞིབ་ཏུ་འཐགས་པ་དང་བསྲེས་ཏེ་པུ་ཤ་འདན་མ་བྱའོ། ། ཡང་རིགས་གཅིག་ནི། ལྟོ་ནད་རྙིང་པ་འཁྲུ་བ་དང་འཁྲེག་ཅིང་བཙིར་བ་ལ་ཕན་པ་སྦྱར་བའི་ཐབས་ནི། རའི་འོ་མ་དང་། ཡང་ན་གནག་གི་འོ་མ་གང་ཡོད་པ་ཅན་ཅེ་གསུམ་དང་། རྡོ་བ་བསྲེགས་ཏེ་གཏར་བར་བྱས་པ་འོ་མའི་ནང་དུ་བཅུག་སྟེ་བསྐོལ་བ་དང་།
20. ༡ འོ་མའི་ནང་དུ་བཅུག་ཅིང་བསྐོལ་ནས ། སུམ་ཅ་གཅིག་ལུས་
༢ པ་དང་ ། ཁེ་འུ༹་སུས་ལ་གཏང ། ། ཡང་ན་སྒོ་ང་ཚྭ་འི་ནང་དུ་
༣ བཙོས་ཏེ་། ། བཏང་ན་འཕན་ནོ ། ། ། ། ། ནད་ཏོ་ཅོག་ལ་ཕན་
༤ ཞིང་སྦྱར་བའི་དཔྱད་ལ ། ། འབྲས་དཀར་པོ་དང་། ཏིལ་ནག་པོ་དང་ །
༥ སྲན་མ་ཤ་ཤེས་བྱ་བ་སྨུ་གུ་མཁལ་མ་ཙམ་འདྲ་བ་དང། སྐྱུ་རུ་
༦ ར་ཆ་བསྙམས་ཏེ ། འབྲས་དང་མ་ཤ་དང་ ། ཏིལ་གསུམ་ལྷན་ཅྀག་
༧ དུ་ཁྱོར་ཕྱེད་ཙམ་། འོ་མ་ཁྱོར་དོ་ཙམ་གྱི་ནང་དུ་སྦང་། སྐྱུ་རུ་ར་ཁྱོར་
༨ གྱི་སུམ་ཉིས་ཙམ་། འོ་མ་ཁྱོར་གང་ཙམ་གྱི་ནང་དུ་སྦང་།
དེའི་སུམ་ཆ་གཅིག་ལུས་པ་ཁེའུ་སུས་ལ་གཏང་བར་བྱ། ཡང་ན་སྒོ་ང་ཚྭའི་ནང་དུ་བཙོས་ཏེ་བཏང་ནའང་ཕན་ནོ། ། ནད་ཡོད་དོ་ཅོག་ལ་ཕན་ཞིང་སྦྱར་བའི་ཐབས་ནི། འབྲས་དཀར་པོ་དང་། ཏིལ་ནག་པོ། སྲན་མ་ཤ་ཤེས་བྱ་བའི་སྨྱུ་གུ་མཁལ་མ་ཙམ་འདྲ་བ་དང་། སྐྱུ་རུ་ར་ཆ་མཉམ་པོར་བྱེད་པ་དང་། འབྲས་དང་། མ་ཤ་དང་། ཏིལ་གསུམ་ལྷན་གཅིག་བསྲེས་པ་ཁྱོར་བ་ཕྱེད་ཙམ་འོ་མ་ཁྱོར་དོ་ཙམ་གྱི་ནང་དུ་སྦངས་དགོས་པ་དང་། ཡང་སྐྱུ་རུ་ར་ཁྱོར་སུམ་ཆའི་གཉིས་ཙམ་འོ་མ་ཁྱོར་གང་ཙམ་གྱི་ནང་དུ་སྦངས་ཏེ
21. ༡ ཞག་ཅིག་ལོན་ཏེ་བངས་པ་དང་ ། འོ་མ་དང་བཅས་ཆུ་དགས་སུ་
༢ ཞིབ་རབ་དུ་བཏགས་ཏེ་ནལ་ནལ་བོར་འདེ་གུར་གྱུར་པའི་ནང་དུ་།
༣ སྐྱུ་རུ་ར་ལོགས་ཅིག་དུ་སྦངས་པ་ལག་པས་བསུབས་ཏེ་ཤ་དང་
༤ རུས་པ་བྱེ་བ་དང། རུས་པ་ཀུན་ཕྱུང་སྟེ་། ཤ་དང་འོ་མ་འདྲེས་
༥ པར་ནུར་ནུར་པོ་གོང་མའི་སྨན་རྣམས་ཀྱི་འདེ་གུ་འི་ནང་དུ་
༦ བླུགས་སྟེ་ཕྱིར་བསྲེས་ལ་ ། ཡང་རྡོ་བ་ལ་ཆུ་དགས་སུ་བཏགས་
༧ ཏེ་འདེ་གུ་ནལ་ནལ་པོ་དེ་སླ་ང་ལ་ཞུ་ཏེ་འུ༹་བཞིན་བཙོས་ལ །
༨ ཁུ་བ་དེ་འི་ཚད་ནི་། ནང་གཅིག་ཀྱང་སྐྱེད་དུ་སོར་བཞི་། ཟླུམ་པོ་
༩ ནང་གཅིག་ཀྱང །
ཞག་གཅིག་ལོན་རྗེས་ལེན་པ་དང་། འོ་མ་དང་བཅས་ཆུའི་ནང་དུ་ཞིབ་མོར་རབ་ཏུ་འཐགས་ནས་ནུར་ནུར་བོའི་ལྡེ་གུར་གྱུར་པའི་ནང་དུ། ལོགས་གཅིག་ཏུ་སྐྱུ་ར་ར་སྦངས་པ་ལག་པས་བསྲུབས་ཏེ་ཤ་དང་རུས་པ་བྱེས་ཏེ་རུས་པ་ཀུན་ཕྱིར་ཕྱུངས་བ་དང་། ཤ་དང་འོ་མ་འདྲེས་པ་གོང་མའི་སྨན་རྣམས་ཀྱི་ལྡེ་གུའི་ནང་དུ་བླུགས་ཏེ་ཕྱིར་བསྲེས་པ་དང་། ཡང་རྡོ་བ་ལ་ཆུས་བཏགས་ཏེ་ལྡེ་གུ་ནུར་ནུར་པོར་གྱུར་པ་སླ་ངའི་ནང་དུ་ཞུས་ཏེ་ཁུ་བ་བཞིན་བཙོ་བ་དང་། ཁུ་བ་དེའི་ཚད་ནི་ནངས་གཅིག་ལ་སོར་བཞི་དང་། ཟླུམ་པོ་དེ་ནངས་གཅིག་ལའང་མི་ཆད་པར་ཟོས་ལ།
22. ༡ མྱི་ཆད་པར་ཟོས་ལ་ ། སྨན་རྗེས་ཆད་ཀྱི་ཉལ་པོ་
༢ ཐུབ་པར་བྱ་འོ ། ། ། ། ། ཕོ་བ་ན་སྟེ་དྲོད་ཆུང་བའི་དཔྱད་ལ ། དོ་བའི་རྩ་
༣ བ་ཞིབ་དུ་བཏགས་སྟེ་མཐེ་བོ་ཙམ་གཅིག་མར་གྱི་ལྡེ་གུ་ལས་ཟ་མ་
༤ གསུམ་གྱི་བར་དུ་བཏང་ན་སྨན་རབ་ ། ཕོ་བ་ནད་ཀྱིས་མྱི་བདེ་བ་
༥ བ་དང་དྲོད་ཆུང་སྟེ་མཁལ་རྒྱེད་ན་བ་དང། རླུང་ནད་ཐམས་ཅད་དང།
༦ སྐེམ་ནད་དྲང་ནད་ཐམས་ཅད་ལ ། སྒོག་སྐྱ་འབྲུམ་བུ་བཅུ་བཞི་
༧ དཔགས་པ་ཚིག་ཙམ་དུ་བསྲེགས་ཏེ་། བརྡུངས་ནས་བག་ཟན་གྱི་ནང་དུ་
༨ རི་ལུ་མཐེ་བོང་ཙམ་དུ་བྱས་ནས ། ཚོས་པར་བཙོས་ནས ། རིལ་ལུ་
༩ དེ་ཉིན་ཅིག་ལ་ལན་གསུམ་། རིལ་མྱིད་དུ་བཏང་ན་། ཡོན་ཏན་རབ་
སྨན་འཐུངས་རྗེས་ཉལ་ཐུབ་བཀབ་ནས་ཉལ་བར་བྱ། ཕོ་བ་ན་སྟེ་དྲོད་ཆུང་བའི་དཔྱད་ལ། དོ་བའི་རྩ་བ་ཞིབ་མོར་འཐགས་ཏེ་མཐེ་བོང་ཙམ་ཞིག་མར་གྱི་ལྡེ་གུའི་ནང་ཟ་མ་གསུམ་གྱི་བར་དུ་འཐུང་ན་རབ་ཏུ་ཕན། ཕོ་བ་ནད་ཀྱིས་མི་བདེ་བ་དང་དྲོད་ཆུང་སྟེ་མཁལ་རྐྱེན་ན་བ། རླུང་ནད་ཐམས་ཅད་དང་སྐེམ་ནད་གྲང་ནད་ཐམས་ཅད་ལ། སྒོག་སྐྱ་འབྲུམ་བུ་བཅུ་བཞིའི་ཕྱི་ལྤགས་འཚིག་པའི་ཙམ་དུ་བསྲེགས་པ་དེ་བརྡུངས་ནས་བག་ཟན་གྱི་ནང་དུ་རིལ་ལུ་མཐེ་བོ་ཙམ་དུ་བྱས་ནས་འཚོས་པར་བཙོས་ཏེ། རིལ་ལུ་དེ་ཉིན་གཅིག་ལ་ཐེངས་གསུམ་དུ་འཐུང་དགོས། རིལ་ལུ་མིད་དུ་བཏང་ན། དེའི་ཕན་ཡོན་ཤིན་ཏུ་ཆེ་སྟེ།
23. ༡ དུ་ཆེ་སྟེ། དྲང་ནད་དང་ ། རླུང་ནད་ཀྱིས་ཕོ་བ་མྱི་བདེ་བར་གྱུར་པ
༢ དང། འཁྲུ་བ་གཅོད་པར་བྱེད་ལ་ཕོ་བ་ཡང་འབྱང་བར་འགྱུར་རོ། །
༣ ། ། ། ཡང་རྣམ་ཅིག་ལ། །སྒོག་པ་འབྲུ་ལྔ་དྲུག་ཙམ་དུ་བརྡུངས་སྟེ། པིཔྀ་ལིང
༤ ན་ལེ་ཤམ། བཅའ་སྒ། རྣམས་ཅི་རན་ཙམ་ཅིག་དུ་བཏགས་པའ་དང།
༥ སྒོག་མ་དང་བསྲེས་སྟེ། རི་ལུ་ཐེ་བོང་ཙམ་དུ་བྱས་སྟེ། བག་ཟན་དུ་
༦ ཧོར་ཐོན་ཐབས་སུ་བྱས་ནས་བཙོས་ནས། ཧག་ལེགས་རབ་དུ་
༧ སྦྱར་པ་དང། བསྲེས་ཏེ་ཉིན་ཅིག་ལ། ཧོན་ཏོན། འབྲུམ་བུ་བཅུ་བཅུ་ཙམ་
༨ ལན་གཉིས་ཙམ་འཚལ་ན། མ་ཞུ་བ་མཁལ་རྐྱེད་གྲང་བ། ཕོ་བ་ན་བ་། ཟུག་
༩ ཟེར་རླུང་ནད་ཀུན་ལ་འཕན་རབ་པོ། ། ། ། ། ། ། །
གྲང་ནད་དང་། རླུང་ནད་ཀྱིས་ཕོ་བ་མི་བདེ་བ་དང་། འཁྲུ་བ་གཅོད་པར་བྱེད་ལ་ཕོ་བའང་བྱང་བར་འགྱུར་རོ། ། ཡང་རིགས་ཤིག་ནི། སྒོག་པ་འབྲུ་རྡོག་ལྔ་དྲུག་ཙམ་བརྡུངས་པ་དང་། པྱི་པྱི་ལིང་དང་། ན་ལེ་ཤམ། བཅའ་སྒ་རྣམས་ཆུང་ངུར་འཐག་སྟེ་སྒོག་པ་དང་བསྲེས་ནས་རིལ་ལུ་མཐེ་བོང་ཙམ་དུ་བྱས་ནས་བག་ཟན་ཧོར་ཐོན་ཐབས་སུ་བྱས་ནས་བཙོ་དགོས་པ་དང་། དེ་ཧག་ལེགས་རབ་ཏུ་སྦྱར་བ་དང་བསྲེས་ཏེ་ཉིན་གཅིག་ལ་ཧོན་ཏོན་འབྲུམ་བུ་བཅུ་བཅུ་ཙམ་ཐེངས་གཉིས་ཙམ་ལ་འཐུང་དགོས། དེ་མ་ཞུ་བ་མཁལ་རྐྱེན་གྲང་བ་དང་། ཕོ་བ་ན་བ། ཟུག་ཟེར་རླུང་ནད་ཀུན་ལ་རབ་ཏུ་ཕན་ནོ། །
24. ༡ རླུང་ནད་དང། མཁལ་རྐྱེད་ན་བ་ལ་འཕན་བའི་སྨན་རྣམས་གཏང་བ་ལ། ། ། །
༢ བཅའ་སྒ་སྲང་གཅིག ། པྱི་པྱི་ལིང། ལི་དོང་ར། ཞོ་རེ་རེ། བསྐོལ་བའི་ཁུ་བའ་
༣ སྨན་རབ་པོ ། ། ། ། ། ། གྱབས་པོ་ལི་ཏྲོལ་སྦྱར་བའི་ཐབས་དང་སྨན་
༤ པའི་ཡོན་ཏན་ལ། །མཆིན་པ་ན་བ་དང། བད་ཀན་རྒྱས་ཏེ་ཕོ་བ་གང་བ་དང ། །
༥ ། ། ། ། ། ། ། ། སྨན་དཔྱད་ག་ཅེས་པ་གྲུབ་པ་ལེགས་སོ། ། ། །
༦ ། ། ། ། སྨན་དཔྱད་གཅེས་པ་དྲུབ་པ་ཀུན་བསྡུས་པ་། རྩོ ། ཡེགས་སྷོ། །
༧ རྫོགས་སྩོ། ། ། རྫོགས་སྷོ། ། ། ། ། །
རླུང་ནད་དང་མཁལ་རྐྱེན་ན་བར་ཕན་པའི་སྨན་སྦྱོར་ཐབས་ལ། བཅའ་སྒ་སྲང་གཅིག་དང་། པྱི་པྱི་ལིང་། ལི་དོང་ར་ཞོ་རེ་རེ་བསྐོལ་བའི་ཁུ་བ་ནི་སྨན་མཆོག་ཏུ་གྱུར་པ་ཡིན་ནོ། ། གྱབས་པོ་ལི་ཏྲོལ་བྱ་བ་སྦྱར་བའི་ཐབས་དང་ཕན་ཡོན་ནི། མཆིན་པ་ན་བ་དང་བད་ཀན་རྒྱས་ཏེ་ཕོ་བ་གང་བ་སོགས་ལ་ཕན། སྨན་དཔྱད་ཅེས་པ་གྲུབ་པ་ལགས་སོ། སྨན་དཔྱད་ཅེས་པ་གྲུབ་པ་ཀུན་འདུས་པ་རྫོགས་སོ །།
བཞི་པ། ཡིག་རྙིང་ཁྲོད་དུ་བྱུང་བའི་སྨན་སྣའི་སྦྱོར་ཐབས་དང་ཕན་ཡོན།
ལྔ་པ། སྨན་དཔྱད་ཀྱི་རབས་འདིའི་རིན་ཐང་དང་དགེ་མཚན།
འདི་ནི་གནའ་བོའི་བོད་ཀྱི་སྨན་སྦྱོར་ཐབས་དང་ཡོན་ཏན་སོགས་བོད་སྨན་ལས་རིགས་ཀྱི་ཆེས་སྔ་བའི་ཡིག་ཐོག་གི་སྨན་སྦྱོར་ཐབས་ཀྱི་དེབ་གཅིག་ཡིན་ཞིང་། ཡིག་རྙིང་འདིའི་ནང་དུ་གནའ་བོའི་གསོ་རིག་གི་དུགས་སྦྱོར་ཐབས་དང་། ཕྱེ་མར་འཐག་ཐབས། ལྡེ་གུ་སྦྱོར་ཐབས་སོགས་ཀྱི་རིག་གནས་ཀྱི་ཤུལ་རྗེས་མངོན་པར་མ་ཟད། བཙན་པོ་དུས་སྐབས་ཀྱི་བོད་ཀྱི་གསོ་རིག་གི་ཆུ་ཚད་ཇི་འདྲ་ཞིག་ཡིན་པ་ཤེས་ཐུབ།
སྨན་དཔྱད་ཀྱི་ཡིག་རྙིང་འདིར་ཏུན་ཧོང་ཡིག་རྙིང་ཡོངས་ལ་ཐུན་མོང་གིས་ལྡན་པའི་ཁྱད་ཆོས་དྲུག་པོ་དེ་དག་ལྡན་པར་མ་ཟད། འ་ལ་ཙ་རྟགས་ཏེ་འ༹་དང་འྭ༹་སོགས་ཀྱི་སྣང་ཚུལ་བྱུང་ཡོད་པས་ན། འདི་ཕལ་ཆེར་ཏུན་ཧོང་ཡིག་རྙིང་དང་དུས་མཉམ་པ་རིགས་བསྒྲེས་བྱེད་ཐུབ་ཅིང་། ཡིག་རྙིང་འདིའི་བརྗོད་བྱའི་དོན་དང་། རྗོད་བྱེད་ཀྱི་ཚིག དེ་མིན་རྐྱེན་དང་ཡི་གེའི་གཟུགས། ཡིག་རྙིང་རྙེད་སའི་ཡུལ་དེའི་རིག་གནས་ཀྱི་རྒྱབ་ལྗོངས་སོགས་ལ་དམིགས་ཏེ། ཁོ་མོས་དུས་རབས་བརྒྱད་པའི་དུས་དཀྱིལ་ནས་དུས་རབས་དགུ་པའི་དུས་མཇུག་བར་གྱི་ཡིག་རྙིང་ཞིག་ཡིན་པ་བསྒྲུབས་པ་དཔྱད་རྩོམ་གཞན་དུ་གསལ་ཞིང་། སྨན་དཔྱད་དུ་བྱུང་བའི་སྨན་མིང་སྣ་ཚོགས་དེ་དག་ནི་དེང་སྐབས་ཀྱི་བོད་ཀྱི་གསོ་རིག་གི་ཁྲོད་དུ་བེད་སྤྱོད་བྱས་དང་བྱེད་བཞིན་པའི་སྒང་ཡིན་ལ། གཞན་བོད་ཀྱི་ཚད་དང་མང་ཉུང་འཇལ་བྱེད་ཀྱི་བརྡ་ཆད་འདི་དག་ཀྱང་བཙན་པོའི་སྐབས་ནས་བཀོལ་བ་སྟེ། དཔེར་ན་ཞོ་དང་། སྲང་། ཕུལ། བྲེ་སོགས་ཀྱིས་སྨན་རྫས་ཀྱི་མང་ཉུང་གི་ཚད་འཇལ་བ་ཡིན་ཞིང་། འདི་དག་གིས་བོད་སྨན་གྱི་བཟོ་ལས་དང་ལག་རྩལ། རྩྭ་སྨན་གྱི་རིགས་དང་དེའི་ནུས་པ། ཚད་འཇལ་སྣང་ཚུལ་ཇི་འདྲ་ཡིན་པ་བཙན་པོའི་དུས་སྐབས་ནས་ཡོད་པར་གཞི་འདེད་ཀྱི་ལུང་ཁུངས་བཙུན་པ་ཞིག་སྤྲད་ཡོད་པས། ཡིག་རྙིང་འདིས་གསོ་རིག་ཞིབ་འཇུག་དང་སྨན་སྣ་སྡེབ་སྦྱོར་གྱི་ཐད་ལ་གཞན་དྲིང་མི་འཇོག་པའི་ནུས་པ་དང་དགེ་མཚན་ཞིག་བཏོན་ཡོད་པར་མ་ཟད། བོད་སྨན་ལ་མཁས་པའི་རྣམ་དཔྱོད་ཅན་དག་གིས་ཡིག་རྙིང་འདིར་གཞིགས་ནས་བོད་ཀྱི་གསོ་རིག་གི་རིག་གཞུང་དང་བྱ་གཞག་གི་གཏིང་ཟབ་སར་ཞུགས་ཏེ་བོད་མི་རིགས་སྤྱིའི་རིག་གནས་ལ་བྱས་རྗེས་འཇོག་པར་རེ་བ་ཆེན་པོ་བཅོལ་ཡོད་ཅིང་། ཁོ་མོ་ནི་གསོ་རིག་གི་ཤེས་བྱར་རྨོངས་པ་ཞིག་ཡིན་པ་དང་། འདིའི་སྐོར་ལ་ཞིབ་ཏུ་ཞིབ་འཇུག་བྱ་བའི་སྤོབས་པའང་མེད་པས། ཡིག་རྙིང་ལ་ཞིབ་འཇུག་བྱེད་ཁུལ་གྱིས་རྩོམ་ཡིག་འདི་ལྟ་བུ་ཞིག་བྲིས་ཏེ་གསོ་རིག་གི་ཆེད་ལས་གཉེར་བར་མཁས་པའི་དཔྱོད་ལྡན་ཡོངས་ལ་དཔྱད་གཞིའི་རྒྱུ་ཆ་མཁོ་འདོན་ཞིག་གི་ཚུལ་དུ་ཡིག་རྙིང་འདིའི་མ་ཡིག་དང་འགྲེལ་བཤད་བཅས་པ་ཕུལ་ཡོད་དོ། །
དཔྱད་གཞིའི་ཡིག་ཆ།
༡ པ་སངས་དབང་འདུས་དང་ནོར་བུ་ཚེ་རིང་གཉིས་ཀྱིས་བསྒྲིགས། 《གཏམ་ཤུལ་དགའ་ཐང་འབུམ་པ་ཆེའི་བོན་གྱི་ཡིག་རྙིང་བདམས་སྒྲིག》 བོད་ལྗོངས་དཔེ་རྙིང་དཔེ་སྐྲུན་ཁང་། 2006ལོར་པར་དུ་བསྐྲུན།
༢ སྐྱང་སྤྲུལ་དྲི་མེད་འོད་ཟེར་གྱིས་བརྩམས། སྐྱང་སྤྲུལ་དྲི་མེད་འོད་ཟེར་གྱི་གསུང་འབུམ་པོད་གསུམ་པ་དང་བཞི་པ། གསོ་རིག་གི་སྐོར། ཀྲུང་གོའི་བོད་རིག་པ་དཔེ་སྐྲུན་ཁང་། 2014ལོའི་ཟླ10པར་པར་དུ་བསྐྲུན།
༣ ཆབ་མདོ་ས་ཁུལ་སྨན་རྩིས་ཁང་གིས་བསྒྲིགས། འཁྲུངས་དཔེ་དྲི་མེད་ཤེལ་གྱི་མེ་ལོང་། མི་རིགས་དཔེ་སྐྲུན་ཁང་། 2007ལོའི་པར་གཞི12པ།


text:
མཚོ་སྔོན་གསར་འགྱུར་དྲ་བའི་འཕྲིན། ཟི་ལིང་གྲོང་ཁྱེར་གྱི་སྟོད་པ་གྲོང་རྡལ་གྲ་མ་ལུང་གྲོང་ཚོ་ནས་རྨ་ལྷོ་ཁུལ་རིག་སྨོན་གྲོང་རྡལ་བར་གྱི་གཞུང་ལམ་ཨར་ལས་ཀྱི་ལས་འགན་དུས་ལྟར་འགྲུབ་ཆེད་དང་། ལེ་དབར་1891 +སྨི300མཚམས་སུ་ཟམ་པ་འཕེན་པའི་ཨར་ལས་ཀྱིས་ཕར་འགྲོ་ཚུར་འོང་གི་རླངས་འཁོར་གྱི་བདེ་འཇགས་ལ་གནོད་པ་མི་ཡོང་ཆེད་དུ། སྤྱི་ཟླ༩བའི་ཚེས༡༣ཉིན་ནས་ཚེས༢༠ཉིན་བར་དུ་(མཚན་མོར་བཀག་སྡོམ་མི་བྱེད)ཅིང་བོད་གཞུང་ལམ་གྱི་ཟི་ལིང་ནས་སྟོང་སྐོར་དང་། རིག་སྨོན་བར་གྱི་རིམ་པ་དང་པོའི་གཞུང་ལམ་ལས་ལེ་དབར1891+སྨི100མཚམས་ནས་ལེ་དབར1891+སྨི500མཚམས་(མོ་རྡོ་རྗེ)ཀྱི་ལམ་ཕྱེད་བཀག་སྡོམ་བྱས་ནས་ཨར་ལས་བྱེད་དགོས་བྱུང་བས། རླངས་འཁོར་གྱི་མྱུད་ཚད་དེ་ཆུ་ཚོད་རེར་ལེ་དབར30ཙམ་དུ་ཚད་བཀག་བཟོས་ཡོད་ལ། རླངས་འཁོར་རྣམས་ལམ་ཕྱེད་བཀག་སྡོམ་གྱི་སར་སླེབས་མཚམས་སུ་དལ་བགྲོད་ཀྱིས་འགྲིམ་འགྲུལ་ཉེན་རྟོག་པ་དང་། ལམ་སྲིད་པ། འགྲིམ་འགྲུལ་བདེ་སྲུང་བའི་བཀོད་འདོམས་ལ་བརྩི་སྲུང་བྱེད་རོགས། གཞན་ལམ་ཕྱེད་བཀག་སྡོམ་གྱི་དབང་གིས་བསྐོར་ལམ་གཞན་དེད་ནས་བགྲོད་མཁན་རླངས་འཁོར་རྣམས་ལ་སྔ་མོ་ནས་གྲ་སྒྲིག་ཡོད་པར་གྱིས།
ལོ་ཙཱ་བ། ཁོན་ཐར་འཚོ།


text:
པཱ་ཀི་སི་ཐན་གྱི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་བུད་མེད་སློབ་གསོའི་ལས་འགུལ་བ་མྰ་ལྰ་ལྰ་ལགས་རང་དབང་ལུང་པ་ནས་ལོ་ངོ་ ༦ ལྷག་བསྡད་རྗེས་ཕྱིར་ཕ་ཡུལ་དུ་ལོག་འདུག་ཟེར། དེ་རིང་རྒྱལ་སྤྱིའི་གསར་ལམ་ཁག་ཏུ་ཐོན་པའི་གནས་ཚུལ་ལྟར་ན། ཟླ་འདིའི་ཕྱི་ཚེས ༢༧ ཉིན་པཱ་ཀི་སི་ཐན་གྱི་ནོ་བྷེལ་ཞི་བདེའི་གཟེངས་རྟགས་ཐོབ་མཁན་མྰ་ལྰ་ལྰ་ལགས་ཕྱིར་པཱ་ཀི་སི་ཐན་ནང་ལོག་ཡོད་པ་དང་། མོ་ཕྱིར་ལོག་པའི་གནས་ཚུལ་ལ་གསང་རྒྱ་ཆེན་པོ་བྱས་ཡོད་ཀྱང་། པཱ་ཀི་སི་ཐན་གྱི་(Geo TV)གསར་ཁང་གིས་མོ་པཱ་ཀི་སི་ཐན་གྱི་རྒྱལ་ས་(Islamabad)རྒྱལ་སྤྱིའི་གནམ་ཐང་དུ་འབྱོར་ཏེ། བདེ་སྲུང་མི་སྣའི་སྲུང་སྐྱོབ་འོག་རླངས་འཁོར་ནང་དུ་འདུག་བཞིན་པའི་བརྙན་ཐུང་ཞིག་ཕྱིར་བསྒྲགས་བྱས་ཡོད་པ་རེད།
ཟླ་འདིའི་ཕྱི་ཚེས་༢༣ ཉིན་གྱི་པཱ་ཀི་སི་ཐན་རྒྱལ་སྟོན་དུས་ཆེན་གྱི་ཉིན་མོར། མཱ་ལཱ་ལཱ་ཡིས་མོ་རང་སྒེར་གྱི་ཊེ་ཊིར་སྤྱི་ཚོགས་དྲ་ལམ་དུ། ཉིན་འདི་ཚོར་ངས་ང་རང་ཕ་ཡུལ་དུ་ཡོད་སྐབས་ལ་ཕྱིར་དྲན་བྱེད་བཞིན་ཡོད། སྐབས་དེར་ང་ཁང་ཐོག་ཏུ་བུད་ནས་དབྱུག་རྩེད་སྤོ་ལོ་(cricket)རྩེ་བ་དང་སློབ་གྲྭའི་ནང་དུ་རྒྱལ་གླུ་གཏོང་བ་སོགས་བྱེད་བཞིན་ཡོད། རྒྱལ་སྟོན་དུས་ཆེན་ལ་སྐྱིད་པོ་ཡོང་བར་ཤོག ཅེས་བྲིས་ཡོད་འདུག
ཨ་རིའི་སི་ཨན་ཨན་གསར་ཁང་གི་སྤེལ་བའི་གནས་ཚུལ་ནང་། པཱ་ཀི་སི་ཐན་གྱི་ཡུལ་མི་ཚོས་མྰ་ལྰ་ལྰ་ཕྱིར་ཕ་ཡུལ་ལ་ལྟ་སྐོར་དུ་ལོག་རྒྱུར་དགའ་སྤྲོ་ཆེན་པོ་བྱེད་ཀྱི་ཡོད་པ་དང་། མྰ་ལྰ་ལྰ་ཡི་ཨ་ཕའི་གྲོགས་པོ་ནེ་ཡ་རྫི་ཨ་མིད་(Niaz Ahmed)ཞེས་པ་ཞིག་གིས། མོ་དེ་རིང་སྔ་བོ་ནས་ལོག་ཡོང་གི་ཡོད་པ་རེད། ང་ཚོས་མོ་ལ་ཕེབས་བསུ་བྱེད་དགོས་ཀྱི་ཡོད་པ་རེད་ལ། མོ་ནི་འཛམ་གླིང་གི་སྤོབས་པ་སྐྱེས་ཡུལ་དུ་གྱུར་ཡོད་པས་ང་ཚོར་ཅི་ལ་མིན། མོའི་སྙིང་སྟོབས་ནི་ང་ཚོ་སི་ཝྰ་ཐི་(Swat)་གྲོང་སྡེའི་ཤེས་ཡོན་སློབ་གསོའི་མིག་དཔེ་ཡིན་པ་རེད། ཅེས་བརྗོད་ཡོད་འདུག
བུ་མོ་མཱ་ལཱ་ལཱ་ད་ལོར་ལོ་ན་༢༠ སོན་ཡོད་པ་དང་། དབྱིན་ཇིའི་ཨོག་སི་ཧྥོལ་ཊི་གཙུག་ལག་སློབ་ཆེན་དུ་ཆབ་སྲིད་རིག་པ་དང་དཔལ་འབྱོར་རིག་པའི་སྐོར་ལ་སློབ་གཉེར་བྱེད་བཞིན་ཡོད་འདུག ཕྱི་ལོ་༢༠༡༢ ལོར་མཱ་ལཱ་ལཱ་དང་སློབ་གྲོགས་ཚོ་སློབ་གྲྭའི་རླངས་འཁོར་ནང་བསྡད་དེ་ནང་དུ་ལོག་སྐབས། གློ་བུར་དུ་དྲག་སྤྱོད་པ་ཁག་ཅིག་གིས་མེ་མདའ་བཟུང་སྟེ་རླངས་འཁོར་ནང་འཛུལ་བ་མ་ཟད། མཱ་ལཱ་ལཱ་སུ་རེད་ཅེས་འདྲི་བརྩད་བྱས་རྗེས་མོའི་མགོ་ལ་མེ་མདས་བརྒྱབས་ཏེ་རྨས་སྐྱོན་ཚབས་ཆེན་བཟོས་པར་བརྟེན། ཛ་དྲག་ངང་དབྱིན་ཡུལ་དུ་སོང་ནས་སྨན་བཅོས་བྱས་པ་བརྒྱུད་དྲག་སྐྱེད་བྱུང་ཡོད་པ་དང་། དེ་ནས་བཟུང་འདས་པའི་ལོ་ངོ་ ༦ ལྷག་རིང་མོ་རང་ཕྱིར་ཕ་ཡུལ་དུ་ལོག་ཐུབ་མེད་པ་རེད།
ཕྱི་ལོ་༢༠༡༤ སྟེ་མཱ་ལཱ་ལཱ་རང་ལོ་༡༧ སྟེང་འཛམ་གླིང་ནོ་བྷེལ་ཞི་བདེའི་གཟེངས་རྟགས་ཐོབ་སྟེ། འཛམ་གླིང་གི་ལོ་ན་ཆེས་ཆུང་བའི་ནོ་བྷེལ་ཞི་བདེའི་གཟེངས་ཐོབ་མཁན་དེ་ཆགས་ཡོད་པ་དང་། འདས་པའི་ལོ་ངོ་ ༦ ནང་མོས་མཉམ་འབྲེལ་རྒྱལ་ཚོགས་སོགས་རྒྱལ་སྤྱིའི་སྡིངས་ཆ་གང་མང་ཐོག་བུད་མེད་ཀྱི་ཐོབ་ཐང་སྲུང་སྐྱོབ་སྐོར་དང་། ཆོས་ལུགས་ཀྱི་དར་ཆའི་འོག་དྲག་སྤྱོད་སྤེལ་བཞིན་པའི་གདུག་རྩུབ་ཅན་གྱི་བྱས་ཉེས་མང་པོ་ཐེར་འདོན་བྱས་ཏེ་སྐད་གྲགས་ཆེན་པོ་ཆགས་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


text:
རྒྱལ་བ་འབྲོང་ངུར་ཆོས་རྗེ།
སྤྱིར་བཤད་པ། འབྲོང་ངུར་ཆོས་རྗེ་ནི་མི་ལོ་བརྒྱད་བརྒྱ་ལྷག་གི་ལོ་རྒྱུས་ཡོད་ཅིང་། བོད་ཀྱི་བླ་སྤྲུལ་ནང་གི་ལོ་རྒྱུས་རིང་བའི་གྲས་ཤིག་དང་། བསྟན་འགྲོའི་བདེ་དོན་རླབས་ཆེན་བསྒྲུབས་མྱོང་བའི་གངས་རིའི་ཁྲོད་ཀྱི་རྩོད་མེད་མཁས་གྲུབ་ཀྱི་སྐྱེས་བུ་ཆེན་པོ་ཞིག་ཀྱང་ཡིན། ད་བར་སྐུ་ཕྲེང་བཅུ་དྲུག་ཕེབས་ཡོད་པ་ནི།
སྐུ་སྐྱེ་དང་པོ། རྒྱལ་བ་གངས་དཀར་པ་རིན་ཆེན་འོད་ཟེར། ༡༡༧༥ – ༡༢༥༩
གཉིས་པ། གྲགས་པ་རྒྱལ་པོ། ༡༢༦༠ – ༡༣༢༥
གསུམ་པ། ཁྱུང་སྟོན་འོད་པོ། ༡༣༢༦ – ༡༣༨༩
བཞི་པ། ལྷུན་གྲུབ་རྒྱལ་མཚན། ༡༣༩༢ – ༡༤༦༣
ལྔ་པ། པདྨའི་རྒྱལ་མཚན། ༡༤༦༤ – ༡༥༣༢
དྲུག་པ། ཀརྨ་དོན་གྲུབ། ༡༥༣༤ – ༡༥༨༦
བདུན་པ། ཀརྨ་དགེ་དབང་། ༡༥༨༧ – ༡༦༠༡
བརྒྱད་པ། གངས་པ་མཆོག་རྒྱལ། ༡༦༠༢ – ༡༦༢༢
དགུ་པ། དགེ་བའི་དབང་པོ། ༡༦༢༣ – ༡༦༩༧
བཅུ་པ། དཀོན་མཆོག་བསྟན་འཛིན་བཟང་པོ། ༡༦༩༨ – ༡༧༤༢
བཅུ་གཅིག་པ། བསྟན་འཛིན་དོན་གྲུབ། ༡༧༤༣ – ༡༧༨༥
བཅུ་གཉིས་པ། བསྟན་འཛིན་རྣམ་གྲོལ། ༡༧༨༦ – ༡༨༣༡
བཅུ་གསུམ་པ། ཀརྨ་བྷ་དྲ། ༡༨༣༢ – ༡༨༨༡
བཅུ་བཞི་པ། དཀོན་མཆོག་བསྟན་འཛིན། ༡༨༨༢ – ༡༩༢༢
བཅོ་ལྔ་པ། བསྟན་འཛིན་འགྲོ་འདུལ། ༡༩༢༣ – ༡༩༧༠
བཅུ་དྲུག་པ། བསྟན་པའི་རྒྱལ་མཚན། ༡༩༨༤ ལོར་སྐུ་འཁྲུངས་སོ།།
དེ་ཡང་འབྲོང་ངུར་ཆོས་རྗེ་དང་པོ་རྒྱལ་བ་གངས་པ་རིན་ཆེན་འོད་ཟེར་ (1175-1259) ནི། ཀརྨ་པ་དུས་གསུམ་མཁྱེན་པའི་རང་མཉམ་སློབ་མ་བཅུ་གསུམ་དང་བརྒྱུད་འཛིན་བུ་བཞིའི་ཡ་གྱལ། དེ་བཞིན་འོག་མིན་མཚུར་ཕུའི་ཁྲི་རབས་བཞི་པ་དང་། ཀརྨ་པཀྵིའི་ཡོངས་འཛིན་གནང་ཞིང་། འབྲོང་བུ་དགོན་རྙིང་དང་། དགོན་གསར། སོག་འབྲོང་ངུར་དགོན་ནམ་ཙན་དན་དགོན། ཤག་ཝ་ཐང་འབྲོང་ངུར་དགོན་སོགས་ཕྱག་བཏབ། མདོར་ན་རྒྱལ་བསྟན་སྤྱི་དང་བཀའ་བརྒྱུད་པའི་བསྟན་པར་བཀའ་དྲིན་ལྕི།
རྗེ་བཞི་པ་ལྷུན་གྲུབ་རྒྱལ་མཚན་ནི། (1392-1463)རྒྱལ་བ་ཀརྨ་པ་དེ་བཞིན་གཤེགས་པའི་སྐུ་བཅར་བླ་མ་རྣམ་གསུམ་གྱི་གྲལ་དང་། རྒྱ་ནག་གོང་མ་ཡོང་ལིས་永樂皇帝 ཆེ་བསྟོད་དུ་གུ་ཤྲཱིའི་མཚན་དང་ལས་ཐམ་སོགས་ཕུལ།
རྗེ་དགུ་པ་དགེ་བའི་དབང་པོ་ནི། (1923-1697)རྩོད་མེད་མཁས་གྲུབ་ཆེན་པོའི་གོ་སར་གཤེགས། རྒྱལ་བ་ལྔ་པ་ཆེན་པོས་བྱང་ཕྱོགས་པཎྜི་ཏ་ཞེས་ཡང་ཡང་བསྔགས། གསུང་རྩོམ་ཡང་མང་དུ་མཛད།
རྗེ་བཅོ་ལྔ་པ་བསྟན་འཛིན་འགྲོ་འདུལ་ཞབས་ནི། (1923-1970) གངས་ལྗོངས་བསྟན་འགྲོའི་དོན་དུ་སྐུ་སྲོག་ལོངས་སྤྱོད་བཅས་པ་ཕངས་མེད་དུ་བཏང་། དུས་ངན་ཁྲོད་དུ་འང་གནས་ཡུལ་སྒོ་མོ་ཕྱེས་པ། དག་པའི་གཟིགས་སྣང་གཏན་ལ་ཕབས་པ། སྨིན་གྲོལ་རྒྱ་ཆེར་བསྩལ་བ་སོགས་མདོར་ན་དམ་པའི་རང་རྟགས་ལྷམ་མེར་གསལ་བའི་སྐྱེས་མཆོག་མ་འདྲ་བ་ཞིག་ཡིན་པར་ཡོངས་སུ་གྲགས།
གོང་གསལ་བཞི་ནི་འབྲོང་ངུར་ཆོས་རྗེ་རིམ་བྱོན་ལས་མངོན་ཚན་ཆེ་བའི་མཛད་པ་ཅན་ཞིག་ཡིན་ལ། སྐུ་ཕྲེང་རིམ་བྱོན་གྱི་རྣམ་ཐར་རྒྱས་པར་མཁྱེན་འདོད་ན། ཝ་ཐང་དབུ་རྒན་དམ་ཆོས་ཀྱིས་བརྩམས་པའི་སྒྲུབ་བརྒྱུད་ཀྱི་སྙིང་པོ་དཔལ་གྱ་བ་འབྲོང་ངུར་པ་རིམ་པར་བྱོན་པའི་རྣམ་ཐར་ཐར་པ་དང་ཐམས་ཅད་མཁྱེན་པར་འདྲེན་པའི་གྲུ་གཟིངས་དང་། ཁོ་བོས་བརྩམས་པའི་ཚེས་གཉིས་ཟླ་བའི་འོད་ཟེར་གཉིས་ཀྱི་ནང་གསལ་པོར་འཁོད་ཡོད།
བྱེ་བྲག་ཏུ་བཤད་པ། འབྲོང་ངུར་ཆོས་རྗེ་བཅུ་དྲུག་པ་བསྟན་པའི་རྒྱལ་མཚན་ནི། ༸གོང་ས་༸སྐྱབས་མགོན་ཐམས་ཅད་མཁྱེན་པས་ཡེ་ཤེས་དབྱིངས་གཟིགས་ཀྱིས་ངོས་འཛིན་གནང་། རྗེ་བཅོ་ལྔ་པ་ཆེན་པོས། ཉིད་ཀྱི་ཡང་སྲིད་སྐོར་གསུང་མང་པོ་ཕེབས་ཡོད་པ་ལས་གཅིག་ནི་འདི་ལྟར་ཏེ། ཧེ་ཧེ། ལྷོ་རྒྱ་ལ་སེང་གདོང་རི་རྩེ་ནས། །སེང་དཀར་མོ་གཡུ་རལ་རྒྱས་ནས་འོང་། །གཡུ་རལ་དུང་སེང་ངར་སྐད་དེ། ། འོད་གསལ་འགྲོ་ལམ་བདེ་བ་དེར། ། འགྲོ་འདུག་མི་དགོས་བདེ་བར་ཤར། །ཅེས་པའི་ལུང་དོན་དང་ཡོངས་སུ་མཐུན་པར་གྱུར། ངོས་འཛིན་བགྱིས་ཚུལ་རྒྱས་པར་ཁོ་བོས་བྲིས་པའི་༼ཚེས་གཉིས་ཟླ་བའི་འོད་ཟེར་༽ཞེས་པ་དེར་གསལ།
རྗེ་གང་ཉིད་སྔར་བོད་ཡུལ་གཙང་སྟོད་ཀྱི་ཁོངས་སུ་གཏོགས་ཤིང་དེང་བལ་ཡུལ་གྱི་མངའ་ཁོངས་སུ་གྱུར་པ་གློ་བོའི་ལྗོངས་ཀྱི་མཚོ་ཤར་ཞེས་པའི་ས་གནས་སུ། ལོ་རྒྱུས་ཡུན་རིང་ལྡན་པའི་རྒོད་ཟེར་ཞེས་པའི་ཁྱིམ་དུ། ཡབ་ཉི་མ་དབང་འདུས་དང་ཡུམ་པ་སངས་གཉིས་ཀྱི་སྲས་སུ། སྤྱི་ལོ་ 1984 ལོར་སྐུ་བལྟམས། སྤྱི་ལོ་ ༢༠༡༤ ཟླ་ ༠༤ ཚེས་ ༠༧ ཉིན་སྔ་འགྱུར་མཐོ་སློབ་མདོ་སྔགས་རིག་པའི་འབྱུང་གནས་གླིང་ནས་བསླབ་པ་མཐར་སོན་ཅིང་། སྔ་འགྱུར་བཙུན་དགོན་མཚོ་རྒྱལ་བཤད་སྒྲུབ་གླིང་གི་འགན་འཛིན་ལོ་གསུམ་རིང་གནང་ནས། ད་ལྟའི་ཆར་༸སྐྱབས་རྗེ་གྲུབ་དབང་པདྨ་ནོར་བུའི་ཐུགས་བསྐྱེད་ལས་འཁྲུངས་པའི་སྔ་འགྱུར་མཐོ་སློབ་ཆེན་མོའི་དཔེ་ཁྲིད་དགེ་རྒན་དང་རྣམ་གྲོལ་གླིང་གྲྭ་ཚང་གི་ཚོགས་གཙོ་གནང་མུས་སུ་བཞུགས། སྔ་ཕྱི་རིམ་བཞིན། ༡༽ ཕྱི་ལོ་ ༢༠༠༩ ལོར་དཔྱད་བརྗོད་ཟུར་གནས་བབ་སྟེགས། ༢༽ ཕྱི་ལོ་ ༢༠༡༠ ལོར་འབྲོང་དཀར་པོའི་ངུར་སྒྲ། ༣༽ ཕྱི་ལོ་ ༢༠༡༥ ལོར་འཕགས་པ་བཟང་པོ་སྤྱོད་པའི་སྨོན་ལམ་གྱི་རྒྱལ་པོའི་ཚིག་དང་དོན་རྒྱ་ཆེར་འགྲེལ་བ་དོན་གཉིས་ལམ་བཟང་། ༤༽ ཕྱི་ལོ་ ༢༠༡༦ ལོར་བོད་ཀྱི་བརྡ་སྤྲོད་པའི་བསྟན་བཅོས་རྟགས་ཀྱི་འཇུག་པའི་བརྗོད་བྱ་སྙིང་པོ་བྱ་ཚིག་གི་རྣམ་གཞག་ཞིབ་ཅིང་རྒྱས་པར་བཤད་པ་ལག་ལེན་བཅུད་བསྡུས་ཆེན་མོ། ༥༽ ཕྱི་ལོ་ ༢༠༡༨ ལོར་འཕགས་པ་འཇམ་དཔལ་གྱི་མཚན་ཡང་དག་པར་བརྗོད་པའི་ཚིག་དང་དོན་རྒྱ་ཆེར་འགྲེལ་བ་ཚོགས་གཉིས་ལམ་བཟང་བཅས་དེབ་གྲངས་ལྔ་བརྩམས་པར་མཛད་ཡོད། ཞིབ་པར་གཞན་དུ་གསལ། སྐུ་ཚེ་བརྟན་ཅིང་མཛད་འཕྲིན་བརྟས་པར་སྨོན། འབྲོང་ངུར་ཕོ་ཉས།
1,633 total views, 1 views today


text:
ཀྲུང་དབྱང་རླུང་འཕྲིན་ལས་ཁུངས་ནས་སྤེལ་བའི་གནས་ཚུལ། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་ཞི་ཅིན་ཕིང་སྤྱི་ཚེས་༢༦ཉིན་པེ་ཅིང་དུ་སྐོང་འཚོགས་བྱས་པའི་དམག་དཔུང་གི་འགོ་ཁྲིད་ལས་བྱེད་པའི་གྲོས་ཚོགས་ལ་ཕེབས་ཞུགས་གནང་བ་མ་ཟད་གལ་ཆེའི་གསུང་བཤད་གནང་ཡོད་པ་རེད། ཞི་ཅིན་ཕིང་གིས། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཟིན་པ་དང་། རྒྱལ་སྲུང་དང་དམག་དཔུང་འཛུགས་སྐྲུན་ཡང་དུས་རབས་གསར་པར་སླེབས་ཡོད། མི་དམངས་དམག་དཔུང་གིས་ཐོག་མའི་བསམ་འདུན་མི་བརྗེད་པ་དང་། ལས་འགན་སེམས་ལ་བརྟན་པོར་ངེས་པ། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་ནན་ཏན་བྱེད་པ། དུས་རབས་གསར་པའི་ཏང་གི་དམག་དཔུང་སྟོབས་ཆེའི་བསམ་བློ་སློབ་སྦྱོང་དང་ལག་བསྟར་གཏིང་ཟབ་བྱེད་པ། བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ཀྱི་དམག་དཔུང་སྟོབས་ཆེའི་འགྲོ་ལམ་ཐོག་བསྐྱོད་པ། རྒྱལ་སྲུང་དང་དམག་དཔུང་དེང་རབས་ཅན་དུ་འགྱུར་རྒྱུར་ཕྱོགས་ཡོངས་ནས་སྐུལ་སྤེལ་གཏོང་བ་བཅས་བྱས་ནས། ཏང་གི་དུས་རབས་གསར་པའི་སྟོབས་ཆེའི་དམག་དཔུང་གི་དམིགས་འབེན་མངོན་འགྱུར་བྱ་རྒྱུ་དང་། དུས་རབས་འདིའི་དུས་དཀྱིལ་དུ་སླེབས་སྐབས་མི་དམངས་དམག་དཔུང་འདི་ཕྱོགས་ཡོངས་ནས་འཛམ་གླིང་གི་ལེགས་ཤོས་དམག་དཔུང་ལ་འཛུགས་ཐུབ་པ་བྱེད་རྒྱུ། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་བ་བཅས་ཀྱི་ཆེད་དུ་འབད་འཐབ་བྱེད་དགོས་ཞེས་ནན་སྟོན་གནང་ཡོད་པ་རེད།
ཞི་ཅིན་ཕིང་གིས། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ལོ་ལྔ་ནི། ཏང་དང་རྒྱལ་ཁབ་གོང་འཕེལ་རྒྱུད་རིམ་ནང་ཆེས་སྤྱིར་བཏང་མིན་པའི་ལོ་ལྔ་ཡིན་ལ། རང་དམག་གོང་འཕེལ་རྒྱུད་རིམ་ནང་ཆེས་སྤྱིར་བཏང་མ་ཡིན་པའི་ལོ་ལྔ་ཡང་ཡིན། ཀྲུང་དབྱང་དམག་ཨུད་ཀྱིས་ཏང་ཀྲུང་དབྱང་གི་འཐབ་ཇུས་བཀོད་སྒྲིག་སེམས་ཐག་གཙང་བཅད་ཀྱིས་ལག་བསྟར་བྱས་ཏེ། ཕྱོགས་ཡོངས་ནས་རྒྱལ་སྤྱི་རྒྱལ་ནང་གི་འཕེལ་ཕྱོགས་ཆེན་པོ་ཁོང་དུ་ཆུད་པ་དང་། ཏང་དང་རྒྱལ་ཁབ་ཀྱི་ལས་དོན་གྱི་གནས་བབ་ཧྲིལ་པོར་དམ་པོར་གཞིགས་པ། ཏང་གི་བཀོད་འདོམས་ལ་ཉན་པ་དང་། གཡུལ་ལས་རྒྱལ་ཐུབ་པ། ཀུན་སྤྱོད་ལེགས་པ་བཅས་ཀྱི་མི་དམངས་དམག་དཔུང་ཞིག་འཛུགས་སྐྱོང་ལ་དམ་འཛིན་བྱེད་པ། དུས་བབ་གསར་པའི་འོག་གི་དམག་དོན་འཐབ་ཇུས་བྱེད་ཕྱོགས་ལག་བསྟར་བྱེད་པ་བཅས་ཀྱིས་གལ་ཆེའི་བྱེད་ཕྱོགས་རྩ་དོན་རབ་དང་རིམ་པ་བཏོན་པ། གལ་ཆེའི་འཐབ་ཇུས་བཀོད་སྒྲིག་རབ་དང་རིམ་པ་བྱས་པ། གལ་ཆེའི་ལས་དོན་རབ་དང་རིམ་པར་སྐུལ་འདེད་བཏང་བ། ལྷག་པར་དུ་དུས་རབས་གསར་པའི་ཏང་གི་སྟོབས་ཆེའི་དམག་དཔུང་གི་བསམ་བློ་ལག་བསྟར་དོན་འཁྱོལ་བྱས་ནས། དམག་ཡོངས་ཀྱི་སྣེ་ཁྲིད་ནས་ཀྲུང་གོའི་ཁྱད་ཆོས་ཀྱི་སྟོབས་ཆེའི་དམག་དཔུང་འགྲོ་ལམ་ཐོག་གོམ་སྟབས་བརྟན་པོ་སྤོས་པ་དང་། སྟོབས་ཆེའི་དམག་དཔུང་བྱ་གཞག་གི་རྣམ་པ་གསར་པ་གཏོད་ཡོད་ཅེས་གསུངས་ཡོད་པ་རེད།
ཞི་ཅིན་ཕིང་གིས་སྐབས་གོང་མའི་ཀྲུང་དབྱང་དམག་ཨུད་ཀྱི་ལས་དོན་གཙོ་བོར་ཕྱོགས་བསྡོམས་གནང་ཡོད་པ་དང་། ཁོང་གིས། ལོ་ལྔའི་རིང་ཀྲུང་དབྱང་དམག་ཨུད་ཀྱིས་གནད་དོན་ལ་ཐད་ཀར་ཁ་གཏད་བཅག་པ་དང་། འཕོ་འགྱུར་གཏོང་ཕོད་པ། འགག་གཏོར་བྱེད་ཐུབ་པ། ཏང་གིས་དམག་དཔུང་ལ་བལྟོས་མེད་འགོ་ཁྲིད་བྱེད་རྒྱུ་རྒྱུན་འཁྱོངས། དམག་དོན་འཐབ་ཇུས་མཛུབ་ཁྲིད་གསར་གཏོད། རྒྱལ་སྲུང་དང་དམག་དཔུང་འཛུགས་སྐྲུན་གཏིང་ཟབ་ཏུ་བཏང་བ། དམག་དོན་འཐབ་རྩོད་ཀྱི་གྲ་སྒྲིག་ཤུགས་ཆེར་བཏང་བ། དམག་སྦྱོང་བྱས་ནས་དམག་འཁྲུག་གྲ་སྒྲིག་དངོས་འཐབ་ཅན་དུ་འགྱུར་རྒྱུ་དམ་འཛིན་ནན་པོ་བྱས་པ། དམག་དཔུང་དེང་རབས་ཅན་གྱི་འཛུགས་སྐྱོང་ལ་སྐུལ་འདེད་ཏན་ཏིག་བཏང་བ། ཚན་རྩལ་གསར་གཏོད་ལ་བརྟེན་ནས་དམག་འཐབ་ནུས་པ་ཆེ་རུ་གཏོང་རྒྱུ་རྒྱུན་འཁྱོངས་བྱས་པ། ཁྲིམས་ལྟར་དམག་དཔུང་སྐྱོང་བའི་ཆུ་ཚད་མཐོ་རུ་བཏང་བ། དམག་དམངས་མཉམ་འདྲེས་ཐུབ་ཚད་ལ་སྐུལ་འདེད་བཏང་བ། བློ་བརྟན་འགྱུར་མེད་ངང་སྤྱོད་བཟང་སྒྲིག་ནན་བཟོས་པ་དང་རུལ་སུངས་ལ་ངོ་རྒོལ་བྱས་པ། རྩ་བའི་རང་བཞིན་གྱི་བྱ་བ་འགའ་ཤས་སླར་གསོ་བྱས་པ། གཏིང་ཟབ་པའི་འགལ་ཟླ་ཁ་ཤས་འགག་སྒྲོལ་ཐུབ་པ། གསར་གཏོད་རང་བཞིན་གྱི་གྲུབ་འབྲས་ཁ་ཤས་ཐོབ་པ་བཅས་ཀྱི་ཐོག་ནས། རྒྱལ་སྲུང་དང་དམག་དཔུང་འཛུགས་སྐྲུན་སྐས་རིམ་མཐོ་པོ་ཞིག་ཏུ་འཛེགས་ཡོད་ཅེས་བསྟན་གནང་བ་དང་།
ཞི་ཅིན་ཕིང་གིས། མཇུག་འགྲིལ་མ་ཐག་པའི་ཏང་གི་ཚོགས་ཆེན་བཅུ་དགུ་པ་ཧ་ཅང་ལེགས་གྲུབ་བྱུང་ཡོད། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཟིན་པར་ཕུ་ཐག་ཆོད་པའི་རྒྱལ་ཁ་ལེན་རྒྱུ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚིགས་རིང་ལུགས་ཀྱི་རླབས་ཆེན་རྒྱལ་ཁ་བརྩོན་ལེན་བྱེད་རྒྱུ། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་རྒྱུ་བཅས་ལ་ཧ་ཅང་གལ་ཆེ་བའི་དོན་སྙིང་ལྡན་པ་དང་། ལོ་རྒྱུས་ཀྱི་འགོ་འཛུགས་ས་གསར་པའི་ཐོག་རྒྱལ་སྲུང་དང་དམག་དཔུང་དེང་རབས་ཅན་འཛུགས་སྐྲུན་ལ་སྐུལ་འདེད་གཏོང་རྒྱུར་ཡང་ཧ་ཅང་གལ་ཆེ་བའི་དོན་སྙིང་ལྡན་ཡོད་ཅེས་གསུངས་ཡོད་པ་རེད།
ཞི་ཅིན་ཕིང་གིས། ཏང་གི་ཚོགས་ཆེན་བཅུ་དགུ་པས་རྒྱལ་ཁབ་བདེ་འཇགས་དང་གོང་འཕེལ་འཐབ་ཇུས་ཀྱི་ཕྱོགས་ཡོངས་ལ་དམིགས་ནས། རྒྱལ་སྲུང་དང་དམག་དཔུང་དེང་རབས་ཅན་དུ་འགྱུར་རྒྱུར་འཐབ་ཇུབ་བཀོད་སྒྲིག་བྱས་པ་དང་། སྤྱི་ལོ་༢༠༢༠ལོར་སླེབས་དུས་གཞི་རྩའི་ཆ་ནས་འཕྲུལ་ཆས་ཅན་མངོན་འགྱུར་ཐུབ་པ་དང་། ཆ་འཕྲིན་ཅན་གྱི་འཛུགས་སྐྲུན་ལ་གྲུབ་འབྲས་ཆེན་པོ་ཐོབ་པ། འཐབ་ཇུས་ནུས་པ་ཆེས་ཆེར་མཐོ་རུ་འགྲོ་བ་བཅས་འགན་སྲུང་ཐུབ་པ་བྱེད་དགོས་པ་དང་། སྤྱི་ལོ་༢༠༣༥ལོར་སླེབས་དུས་གཞི་རྩའི་ཆ་ནས་རྒྱལ་སྲུང་དང་དམག་དཔུང་དེང་རབས་ཅན་དུ་འགྱུར་བ་དང་། དུས་རབས་འདིའི་དུས་དཀྱིལ་དུ་སླེབས་དུས་མི་དམངས་དམག་དཔུང་འདི་ཕྱོགས་ཡོངས་ནས་འཛམ་གླིང་གི་དམག་དཔུང་ལེགས་ཤོས་སུ་འཛུགས་རྒྱུའི་བརྩོན་ལེན་བྱེད་དགོས་པའི་ནན་སྟོན་གནང་ཡོད་པ་དང་། ཁོང་གིས། མིག་སྔ་དང་ཕྱིན་ཆད་དུས་སྐབས་ཤིག་རིང་། ཏང་ཡོངས་དང་རྒྱལ་ཡོངས་དམག་ཡོངས་བཅས་ཀྱི་ལས་འགན་ཨང་དང་པོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་བྱ་རྒྱུ་དེ་རེད་ཅེས་གསུངས་ཡོད་པ་རེད།
ཞི་ཅིན་ཕིང་གིས། དམག་ཡོངས་ནས་ཏང་ཀྲུང་དབྱང་དང་ཀྲུང་དབྱང་དམག་ཨུད་ཀྱི་བཀོད་སྒྲིག་བླང་བྱ་དོན་འཁྱོལ་ནན་པོ་བྱས་ནས། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་བྱེད་པའི་མཐོ་རླབས་ཤིག་མགྱོགས་མྱུར་འཕྱུར་བ་བྱེད་པ་དང་། འབད་བརྩོན་ཆེན་པོས་མདུན་གྲས་སུ་སླེབས་པ་བྱེད་དགོས། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དོན་འཁྱོལ་བྱེད་པའི་འགག་རྩ་ནི་བདེན་པ་ཡིན་དགོས། རིགས་པའི་གཞུང་ལུགས་ཀྱིས་དོན་དངོས་དང་ཟུང་འབྲེལ་བྱ་རྒྱུ་རྒྱུན་འཁྱོངས་བྱེད་པ་དང་། སློབ་སྦྱོང་དང་བེད་སྤྱོད་གཅིག་མཚུངས་ཡོང་བའི་རྒྱུན་འཁྱོངས་བྱེད་པ། འགོ་ཁྲིད་ཀྱིས་སྣེ་ཁྲིད་རྒྱུ་རྒྱུན་འཁྱོངས་བྱེད་པ་བཅས་བྱས་ནས། བསམ་བློར་དྲག་ཆས་སྤྲད་པ་དང་། ལག་ལེན་དངོས་ལ་མཛུབ་ཁྲིད་བྱེད་པ། ལས་ཀར་སྐུལ་འདེད་གཏོང་བ་བཅས་ཀྱི་ཐད་འབད་འཐབ་བྱས་ཏེ་ཁ་ཡོད་ལག་ཡོད་ཀྱི་ཕན་འབྲས་ཐོབ་པ་བྱེད་དགོས་ཞེས་ནན་སྟོན་གནང་ཡོད་པ་རེད།
ཞི་ཅིན་ཕིང་གིས། བསམ་བློ་གཅིག་གྱུར་དང་སྟོབས་ཤུགས་གཅིག་སྒྲིལ་ཐད་ཕན་ནུས་དངོས་ཐོབ་པ་བྱེད་དགོས། ཏང་གི་ཚོགས་ཆེན་བཅུ་དགུ་པའི་སྙན་ཞུ་དང་ཏང་གི་སྒྲིག་ཡིག་སོགས་ཡིག་ཆ་གལ་ཆེ་རིགས་སློབ་སྦྱོང་རབ་དང་རིམ་པ་བྱེད་པ་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་གཞི་རྩའི་བྱེད་ཕྱོགས་སློབ་སྦྱོང་གཏིང་ཟབ་བྱེད་པ། དུས་རབས་གསར་པའི་ཏང་གི་དམག་སྟོབས་ཆེར་གཏོང་བའི་དགོངས་པ་དམིགས་བསལ་དུ་སློབ་སྦྱོང་བྱེད་པ། དཔོན་དམག་གི་འདུ་ཤེས་བཞི་ཆེ་རུ་འགྲོ་རྒྱུ་དང་གདེང་ཚོད་བཞི་ཆེ་རུ་འགྲོ་རྒྱུར་ཁྲིད་སྟོན་བྱེད་པ་བཅས་བསམ་བློ་དང་བྱ་སྤྱོད་ཏང་གི་ཚོགས་ཆེན་བཅུ་དགུ་པའི་དགོངས་དོན་ཐོག་གཅིག་གྱུར་བྱེད་དགོས། ལས་འགན་གསལ་རྟོགས་དང་འགན་འཁྲི་ཆེ་རུ་གཏོང་རྒྱུའི་ཐད་ཕན་ནུས་དངོས་ཐོན་པ་བྱེད་དགོས། ཏང་ཀྲུང་དབྱང་གི་འཐབ་ཇུས་བསམ་གཞིག་ལ་གོ་བ་གཏིང་ཟབ་ལེན་པ་དང་། དམག་སྟོབས་ཆེར་གཏོང་བའི་འོད་སྣང་ལྡན་པའི་མདུན་ལྗོངས་ལ་ངོས་འཛིན་གསལ་པོ་བྱེད་པ། ཕྲག་ཐོག་ཏུ་ཡོད་པའི་འགན་འཁྲི་ལྕི་པོ་དེར་ངོས་འཛིན་གསལ་པོ་བྱེད་པ། ཉིན་མཚན་བལྟོས་མེད་ངང་ལས་དོན་གང་མགྱོགས་སྒྲུབ་རྒྱུར་དམ་འཛིན་བཅས་བྱས་ཏེ། ཏང་དང་མི་དམངས་ཀྱིས་སྤྲད་པའི་དུས་རབས་གསར་པའི་ལས་འགན་ལེགས་གྲུབ་ཡོང་བའི་འགན་སྲུང་བྱེད་དགོས། ལས་དོན་ལ་སྐུལ་འདེད་དང་བྱ་སྤྱོད་ཐོག་དོན་འཁྱོལ་ཐུབ་པའི་ཐད་ཕན་ནུས་དངོས་ཐོན་པ་བྱེད་དགོས། ཏང་གི་ཚོགས་ཆེན་བཅུ་དགུ་པའི་འཐབ་ཇུས་བཀོད་སྒྲིག་དེ་ལས་ཀའི་བསམ་ཕྱོགས་དང་ལས་ཀའི་བྱེད་ཐབས། ཞིབ་ཕྲའི་བྱ་སྤྱོད་བཅས་ལ་འགྱུར་བ་བྱེད་པ་དང་། དོན་འཁྱོལ་བྱེད་པའི་འདུ་ཤེས་ཆེ་རུ་གཏོང་བ། གནད་དོན་གྱི་ཁྲིད་ཕྱོགས་རྒྱུན་འཁྱོངས་བྱེད་པ། གཟེར་འདེབས་སྙིང་སྟོབས་ལ་བརྟེན་ནས་ལས་དོན་ཁག་ཞིབ་ཚགས་པོ་དང་ཡག་པོ་སྒྲུབ་སྟེ། རྒྱལ་སྲུང་དང་དམག་དཔུང་འཛུགས་སྐྱོང་གི་ལས་འགན་ཁག་ཆད་ལུས་མེད་པར་དངོས་ཐོག་ལ་འཁྱོལ་བ་བྱེད་དགོས་ཞེས་ནན་སྟོན་གནང་ཡོད་པ་རེད།
ཞི་ཅིན་ཕིང་གིས། ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོའི་ཐོག་སྐབས་གསར་པའི་ཀྲུང་དབྱང་དམག་ཨུད་ཀྱི་གྲུབ་ཆའི་མི་སྣ་གཏན་འཁེལ་བྱས་ཡོད། འདི་ནི་རང་རེའི་ཏང་གིས་གནས་བབ་ཧྲིལ་པོར་གཞིགས་ནས་བྱས་པའི་ཆབ་སྲིད་ཀྱི་བཀོད་སྒྲིག་གལ་ཆེན་ཞིག་ཡིན་ཏེ། སྐབས་གསར་པའི་དམག་ཨུད་འགོ་ཁྲིད་མཉམ་སྡེབ་ཀྱིས་ཏང་དང་མི་དམངས་ཀྱི་མངག་བཅོལ་ཡིད་ལ་བརྟན་པོར་བཅངས་པ་དང་། དམག་ཡོངས་ཀྱི་དཔོན་དམག་གི་རེ་བ་སེམས་སུ་བརྟན་པོར་བཟུང་སྟེ། ནུས་ཤུགས་ཡོད་རྒུས་དམག་ཨུད་ཀྱི་ལས་དོན་ཁག་ཡག་པོ་སྒྲུབ་དགོས་པ་དང་། རང་དམག་གི་མཐོ་རིམ་ལས་བྱེད་པ་ནི་དམག་སྟོབས་ཆེར་གཏོང་བའི་བྱ་གཞག་གི་སྟོབས་ཤུགས་གཙོ་བོ་ཡིན་པས། ཕྲག་གི་འགན་འཁྲི་ལྕི་བ་དང་ལྟག་རྒྱབ་ཏུ་དམག་མི་ཁྲི་སྟོང་ཡོད་པས། ངེས་པར་དུ་ཏང་ལ་ལྷག་བསམ་ཟོལ་མེད་དང་། ཏང་གི་བཀོད་འདོམས་ལ་ཉན་པ། ངེས་པར་དུ་དམག་ཇུས་འདིང་མཁས་པ་དང་། དམག་འཐབ་ལ་རྒྱལ་ཁ་ལེན་ཐུབ་པ་དགོས་པ། ངེས་པར་དུ་བློ་སྟོབས་ཆེན་པོས་བསྒྱུར་བཅོས་དང་གསར་གཏོད་བྱེད་ཕོད་པ་དགོས་པ། ངེས་པར་དུ་ཚན་རིག་དང་མཐུན་པའི་གཅིག་གྱུར་འཆར་འགོད་དང་ཚན་རིག་དང་མཐུན་པའི་དོ་དམ་བྱེད་ཐུབ་པ། ངེས་པར་དུ་ཁྲིམས་སྐྱོང་ལག་ལེན་ནན་ཏན་བསྟར་བ་དང་། དམག་ནན་པོས་བཅོས་སྐྱོང་བྱེད་པ། ངེས་པར་དུ་སྤྱོད་ཚུལ་ལ་ཉམས་སད་ཐེག་ཐུབ་པ་དང་། དཔེ་སྟོན་གྱི་ནུས་པ་ཐོན་ཐུབ་པ་བཅས་བློ་སྟོབས་ཆེར་སྐྱེད་ཀྱི་བསམ་བློའི་གནས་སྟངས་དང་འབད་འཐབ་ཀྱི་རྣམ་པའི་ཐོག་ནས་ཏང་གི་ཆེད་དུ་ལས་དོན་སྒྲུབ་པ་དང་། ལྷག་བསམ་རྣམ་དག་ངང་འགན་འཁྲི་ཡག་པོ་ཁུར་དགོས་ཞེས་བསྟན་གནང་ཡོད་པ་རེད།
ཞི་ཅིན་ཕིང་གིས། དམག་ཨུད་ཀྱི་བཀོད་སྒྲིག་བླང་བྱར་གཞིགས་ནས། མུ་མཐུད་ལོ་མཇུག་གོང་གི་དམག་དཔུང་གི་ལས་དོན་ཁག་ཡག་པོ་སྒྲུབ་སྟེ། ཚད་གཞི་མཐོ་པོའི་ཐོག་ནས་ལོ་འཁོར་མོའི་ལས་འགན་ཁག་ལེགས་གྲུབ་ཐུབ་པའི་འགན་སྲུང་བྱེད་དགོས། བསམ་བློ་ཆབ་སྲིད་འཛུགས་སྐྱོང་ལ་ཤུགས་སྣོན་རྒྱབ་ཐོག ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་དོན་འཁྱོལ་བྱ་རྒྱུར་གཞིགས་ཏེ། ཀུ་ཐན་དམག་ཡོངས་ཀྱི་ཆབ་སྲིད་ལས་དོན་གྲོས་ཚོགས་ཀྱི་དགོངས་དོན་དོན་འཁྱོལ་གཏིང་ཟབ་བྱེད་པ་དང་། དམག་དཔུང་གི་ཏང་འཛུགས་སྐྱོང་ལ་ཤུགས་སྣོན་ནན་པོ་རྒྱག་པ། ཆབ་སྲིད་ལ་སྤྱི་ཡོངས་ནས་ལེགས་སྒྲིག་བྱེད་ཤུགས་རྒྱུན་འཁྱོངས་བྱེད་དགོས། ལྷོད་གཡེང་ཅུང་ཙམ་ཡང་མེད་པའི་ངང་དམག་སྦྱོང་དང་དམག་གྲབས་ལས་དོན་ཁག་ཡག་པོ་སྒྲུབ་ནས། ལས་དོན་ཁག་གཏིང་ཟབ་དང་ཞིབ་ཕྲ་ཡོང་བ་དང་། རྒྱལ་ཁབ་ཀྱི་འཐབ་ཇུས་གནས་བབ་ཧྲིལ་པོ་བརྟན་པོ་ཡོང་རྒྱུར་མཐའ་གཅིག་ཏུ་སྲུང་སྐྱོང་བྱེད་དགོས། རང་དམག་འཛུགས་སྐྱོང་གོང་འཕེལ་གྱི་ལོ་ལྔ་ཚན་གྱི་འཆར་འགོད་བཅུ་གསུམ་པའི་ལས་འགན་དོན་འཁྱོལ་བྱ་རྒྱུར་སྐུལ་འདེད་ཇེ་མགྱོགས་བཏང་ནས། འཛུགས་སྐྱོང་ལས་འགན་ཁག་བདེ་བླག་ངང་ལེགས་གྲུབ་ཐུབ་པའི་འགན་སྲུང་བྱེད་དགོས། རྒྱལ་སྲུང་དང་དམག་དཔུང་བསྒྱུར་བཅོས་ལ་མུ་མཐུད་སྐུལ་འདེད་བཏང་ནས། འཆར་གཞི་ལྟར་བསྒྱུར་བཅོས་ལས་འགན་ཁག་དོན་འཁྱོལ་བྱེད་དགོས། ཁྱོན་ཡོངས་ནས་དམག་ནན་པོས་བཅོས་རྒྱུར་དམ་འཛིན་དང་། ནན་པོ་བྱ་རྒྱུ་ཨང་དང་པོར་འཇོག་རྒྱུ་དང་འགོ་ནས་མཇུག་བར་ནན་པོ་བྱ་རྒྱུ་རྒྱུན་འཁྱོངས་བྱས་ནས། ཁྱོན་ཡོངས་ནས་དམག་ནན་པོས་སྐྱོང་རྒྱུ་དང་རང་དམག་འཛུགས་སྐྱོང་གི་ཁྱབ་ཁོངས་ཁག་དང་བརྒྱུད་རིམ་ཡོངས་ལ་དོན་འཁྱོལ་བྱེད་དགོས། ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་གཞིགས་ནས་དུས་སང་དང་སླད་ཕྱིན་དུས་མཚམས་ཤིག་རིང་གི་ལས་དོན་འཆར་འགོད་ཡག་པོ་བྱེད་དགོས་པ་དང་། རང་དམག་འཛུགས་སྐྱོང་གོང་འཕེལ་གྱི་གལ་ཆེའི་འཐབ་ཇུས་གནད་དོན་ལ་བསམ་གཞིགས་གཏིང་ཟབ་བྱས་ཏེ། དུས་སང་གི་ལས་དོན་སྤེལ་རྒྱུར་གྲ་སྒྲིག་ཡག་པོ་བྱེད་དགོས་ཞེས་ནན་སྟོན་གནང་ཡོད་པ་རེད།
གྲོས་ཚོགས་མ་འཚོགས་གོང་། ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པར་ཞུགས་མཁན་བཅིངས་འགྲོལ་དམག་དང་དྲག་ཆས་ཉེན་རྟོག་དཔུང་སྡེའི་འཐུས་མི་ཡོངས་དང་ཆེད་མངག་གདན་ཞུའི་འཐུས་མི། ཟུར་ཞུགས་མི་སྣ་བཅས་དང་བྱམས་བརྩེའི་མཇལ་འཕྲད་གནང་བ་མ་ཟད་ཚང་མ་དང་ལྷན་དུ་དྲན་རྟེན་སྐུ་པར་སྐྱོན་ཡོད་པ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན། ཀྲུང་དབྱང་དམག་ཨུད་ཀྱི་ཀྲུའུ་ཞི་གཞོན་པ་ཞུས་ཆི་ལེའང་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན། ཀྲུང་དབྱང་དམག་ཨུད་ཀྱི་ཀྲུའུ་ཞི་གཞོན་པ་ཀྲང་ཡའུ་ཞ། བློ་མཐུན་ཧྥན་ཁྲང་ལུང་བཅས་གྲོས་ཚོགས་ལ་ཞུགས་ཡོད་པ་མ་ཟད་གསུང་བཤད་ཀྱང་གནང་ཡོད་པ་རེད།
རྒྱལ་དོན་ཨུ་ཡོན་དང་རྒྱལ་སྲུང་པུའུ་ཀྲང་གཅིག་ལྕོགས་ཁྲང་ཝན་ཆོན་དང་། ཀྲུང་དབྱང་དམག་ཨུད་ཀྱི་ཨུ་ཡོན་ཝེ་ཧྥེང་ཧོ། ལི་ཙུའོ་ཁྲེང་། མེའོ་ཧྭ། ཀྲང་ཧྲེང་མིན་བཅས་དང་། དེ་བཞིན་བློ་མཐུན་ཀྲའོ་ཁེ་ཧྲི་དང་། ཝུ་ཧྲེང་ལི། མ་ཞའོ་ཐན་བཅས་གྲོས་ཚོགས་ལ་ཞུགས་ཡོད་པ་རེད། བཅིངས་འགྲོལ་དམག་གི་དམག་ཁུལ་ཁག་དང་། དམག་རིགས་ཁག དམག་ཨུད་ལས་ཁུངས་ཀྱི་ཚན་པ་ཁག དམག་དོན་ཚན་རིག་ཁང་། རྒྱལ་སྲུང་སློབ་ཆེན། རྒྱལ་སྲུང་ཚན་རྩལ་སློབ་ཆེན། དྲག་ཆས་ཉེན་རྟོགས་དཔུང་སྡེ་བཅས་ཀྱི་འགོ་ཁྲིད་གཙོ་བོ་ཡང་གྲོས་ཚོགས་ལ་ཞུགས་ཡོད་པ་རེད།


text:
རྒྱ་གར་ཤར་ཕྱོགས་ཨོ་རི་ས་ཕུན་ཚོགས་གླིང་གཞིས་གྲོང་གསུམ་པར་སྐྱེས་ཤིང་། ཨ་རིའི་ནེའུ་ཡོག་ནང་གནས་སྡོད་བྱེད་བཞིན་ཡོད་པའི་རྫ་ཀཿཐོག་སྤྲུལ་སྐུའམ་ཡུལ་མིས་སྤྲུལ་སྐུ་ཞེས་ཞུ་བ་ཁོང་རང་གི་གུང་གསེང་དང་བསྟུན་ཕྱིར་གཞིས་གྲོང་ནང་ལོག་སྟེ། ས་གནས་རྒྱ་གར་བ་དང་བོད་མིའི་བར་མཐུན་སྒྲིལ་ཡར་སྐུལ་དང་། བཙན་བྱོལ་བོད་མི་རྣམས་ལ་འདས་པའི་ལོ་ངོ་ ༦༠ ཙམ་རིང་རྒྱ་གར་གཞུང་དམངས་གཉིས་ནས་དམིགས་བསལ་སྐུ་མགྲོན་ཞིག་གི་ངོ་བོའི་ཐོག་ནས་གཟིགས་སྐྱོང་རོགས་མགོན་གནང་བར་བཀའ་དྲིན་རྗེས་དྲན་ཞུ་ཆེད། རྒྱ་གར་ཡུལ་མི་ཉམ་ཐག་དྭ་ཕྲུག་མང་པོར་སློབ་ཡོན་དང་སྨན་བཅོས་ཐད་ནས་རོགས་རམ་དང་། གཞིས་གྲོང་གཙོས་ཉེ་འཁོར་རྒྱ་གར་གྲོང་གསེབ་ཁུལ་དུ་ཁོར་ཡུག་གཙང་བཟོའི་ལས་འགུལ་སྤེལ་བཞིན་འདུག
འདི་གའི་གསར་འགོད་པས་ཁ་པར་བརྒྱུད་སྤྲུལ་སྐུ་ལགས་སུ་ཁོང་གི་སྤྱི་ཕན་ལས་འགུལ་སྐོར་ལ་སྐད་ཆ་འདྲི་སྐབས། བཙན་བྱོལ་བོད་མི་རྣམས་རྒྱ་གར་ལ་བསླེབས་ནས་ལོ་ ༦༠ ཙམ་འགྲོ་ཡི་ཡོད་པ་དང་བསྟུན། རྒྱ་གར་གཞུང་དམངས་གཉིས་ལ་བཀའ་དྲིན་རྗེས་དྲན་དང་ཡུལ་མི་བར་མཐུན་ལམ་ཡུན་རིང་གནས་ཐུབ་ཆེད་ཤེས་ཡོན་གལ་ཆེན་ཏུ་མཐོང་སྟེ། གཞིས་ཆགས་ནང་ཡོད་པའི་ཡུལ་མི་ཉམ་ཐག་ ༢༠ ཙམ་ལ་སློབ་ཡོན་ཐོག་སྦྱིན་བདག་བྱས་ནས་ལོ་བཞི་ཙམ་ཕྱིན་ཡོད་པ་དང་། སློབ་ཕྲུག་དེ་ཚོ་བོད་སློབ་འཛིན་སྐྱོང་སློབ་གྲྭ་(CST)ནང་གཏོང་བཞིན་ཡོད་འདུག དེ་བཞིན། ཡུལ་མི་བདག་མེད་ནད་པ་དེ་ཚོ་བདག་མེད་ཡིན་མིན་རྩད་གཅོད་ཡག་པོ་བྱས་རྗེས། གཞིས་གྲོང་ནས་དུས་ཚོད་གཉིས་ཙམ་གྱི་སར་ཡོད་པའི་བྷེ་རམ་པུར་(Behrampur)སྨན་ཁང་དུ་གཤག་བཅོས་སྨན་བསྟེན་གྱི་རོགས་རམ་བྱས་ཡོད་པ་དང་། ལས་གཞི་དེའི་འོག་ད་ལྟ་བར་དུ་ཁྲག་སྐྱོ་བོ་ཡིན་པའི་མི་ ༢ དང་། མཁལ་མ་ནད་པ་གཅིག རྐང་པ་ཆག་པ་གཅིག ལོ་བཅུ་གཉིས་ཅན་གྱི་བུ་ཁ་ཤོ་བ་གཅིག་བཅས་ཁྱོན་ནད་པ་ ༥ ལ་གཤག་བཅོས་བྱས་ཏེ་དྲག་སྐྱེད་ཡག་པོ་བྱུང་ཡོད་སྐོར་བརྗོད་བྱུང་།
མི་སྒེར་ཞིག་གི་ངོས་ནས་སྤྱི་ཕན་གྱི་ལས་འགུལ་འདི་འདྲ་སྤེལ་བའི་ཀུན་སློང་ཅི་ལྟར་བསླེབས་སོང་ཞེས་དྲིས་པར་ཁོང་གིས། གཅིག་དེ་ང་རང་ཆུང་དུས་དགོན་པ་ལ་བསྡད་ནས་དཔེ་ཆར་བལྟས་པ་རེད། གཉིས་ནས་ང་རང་གི་དགེ་རྒན་དམ་པ་ཁོང་རེད། དེ་བཞིན་༧རྒྱལ་བ་རིན་པོ་ཆེ་མཆོག་གིས་དུས་དང་རྣམ་པ་ཀུན་ཏུ་གཞན་ལ་ཕན་མ་ཐོགས་ན་ཡང་གནོད་པ་མ་བྱེད། ས་གནས་ཡུལ་མི་ལ་མཐུན་པོ་བྱོས་ཞེས་ཡང་ཡང་བཀའ་སློབ་གནང་གི་ཡོད་པ་ལྟར། ང་རང་གིས་ས་གནས་ཡུལ་མི་ལ་མཐུན་ལམ་བྱེད་པ་དེ་དཔེ་གལ་ཆེན་པོ་མཐོང་གི་འདུག གང་ཡིན་ཟེར་ན། དབུས་ནས་གཞིས་ཆགས་སྲ་བརྟན་གནས་དགོས་རེད་གསུང་གི་ཡོད་པ་རེད། དེ་གནས་པ་ལ་ས་གནས་ཡུལ་མི་དང་མཐུན་སྒྲིལ་བྱེད་དགོས་པ་དཔེ་མི་སྲིད་པས་གལ་ཆེན་དུ་མཐོང་སོང་། རྒྱ་གར་ས་གནས་ཡུལ་མི་ཚོར་རོགས་པ་བྱས་ཡོང་དུས་ཁོང་ཚོས་ཚུར་དཔེ་དགའ་མོས་བྱེད་བཞིན་འདུག ཅེས་ཟེར།
ཉེ་སྔོན་ཁོང་བསྐྱར་དུ་གཞིས་གྲོང་ནང་བསླེབས་པ་དང་བསྟུན་ཁོར་ཡུག་གཙང་བཟོའི་ལས་འགུལ་སྤེལ་ཡོད་པའི་སྐོར་ལ་ཁོང་གིས། ད་ལན་ང་གཞིས་གྲོང་ལ་སླེབས་དུས་སྔོན་མ་དང་མ་འདྲ་བར་ཁོར་ཡུག་ལ་ཉམས་ཆག་གང་འཚམ་ཕྱིན་ཡོད་པ་མཐོང་སོང་། སྤྱིར་འཛམ་གླིང་གི་ས་ཆ་གང་དུ་ཡིན་ནའང་ཁོར་ཡུག་ཉམས་ཆག་དང་འབག་བཙོག་ཏུ་གྱུར་བ་དེ་དཀའ་ངལ་ཆགས་ཡོད་པ་རེད། ང་རང་གིས་གནད་དོན་དེ་ད་ལྟ་དང་མ་འོངས་པ་ལ་དཀའ་ངལ་ཆེན་པོ་ཞིག་ལ་འཕྲད་པའི་རྒྱུ་ཞིག་ཏུ་མཐོང་བར་བརྟེན། ང་མི་གཅིག་གིས་དུས་དང་རྣམ་པ་ཀུན་ཏུ་ས་གནས་ཚང་མ་གཙང་བཟོ་མ་ཐུབ་ཀྱང་། མིག་དཔེ་བཟང་པོ་དང་ལམ་བཟང་པོ་ཞིག་སྟོན་ཐུབ་ན་བསམ་པའི་ཀུན་སློང་ཞིག་ཁྱེར་ནས་ང་རང་གིས་ལས་ཀ་དེ་འདྲ་ཞིག་མགོ་བཙུགས་པ་དང་། གཙང་བཟོའི་ནང་བདེ་ལེགས་སྨན་ཁང་ཡན་ལག་ཁང་དང་བོད་ཀྱི་གཞུང་འབྲེལ་མ་ཡིན་པའི་ཚོགས་པ་ས་གནས་བུད་མེད་ལྷན་ཚོགས་དང་། བོད་ཀྱི་གཞོན་ནུ་ལྷན་ཚོགས། ལྷག་པར་དུ་ས་གནས་ཀྱི་གཞོན་སྐྱེས་དང་རྒན་འཁོགས་མང་པོ་ཞིག་གིས་མཉམ་རུབ་ཐོག ཉིན་གྲངས་ ༣ རིང་ཉེ་ཁུལ་གྱི་ཡུལ་མི་འདུས་སྡོད་བྱས་ཡོད་པའི་ས་གནས་ཁག་ཏུ་གད་སྙིགས་བསྒྲུགས་ཏེ་ཁོར་ཡུག་གཙང་སྤྲ་བྱས་པ་མ་ཟད། བསྐྱར་དུ་བེད་སྤྱོད་བྱ་ཐུབ་དང་མི་ཐུབ་པའི་གད་སྙིགས་རིགས་དབྱེ་བ་ཕྱེས་པ་སོགས་བྱས་ནས་ལས་འགུལ་དེ་དཔེ་ཡག་པོ་བྱུང་སོང་། ཞེས་བརྗོད་བྱུང་།ལས་གཞི་དེ་དག་གི་ཆེད་དུ་དངུལ་མང་པོ་འགྲོ་ཡི་ཡོད་སྟབས། འགྲོ་སོང་ཐད་ག་འདྲ་གནང་གི་ཡོད་དྲིས་པར་ཁོང་གིས། ཁོར་ཡུག་གཙང་སྦྲའི་ལས་འགུལ་ལ་སུད་སིར་ཡོད་པའི་ངའི་གྲོགས་པོ་རྟ་མགྲིན་གྱི་གྲོགས་མོ་བདེ་སྐྱིད་བྷ་རོ་ཟེར་མཁན་ཞིག་ཡོད་པ་དེས་ཧིན་སྒོར་ ༥༠༠༠༠ ཡིས་རོགས་པ་གནང་སོང་བས། བོད་ཀྱི་དུས་བབ་བརྒྱུད་ནས་ཁོང་ལ་བསྐྱར་དུ་ཐུགས་རྗེ་ཆེ་ཞུ་ཡི་ཡིན། དེ་མ་གཏོགས་ཉམ་ཐག་བྱིས་པ་སློབ་གྲྭར་གཏོང་བ་དང་སྨན་བཅོས་བྱེད་པའི་འགྲོ་སོང་ཆ་ཚང་ང་རང་མི་སྒེར་ངོས་ནས་གཏོང་གི་ཡོད་པ་མ་གཏོགས་རོགས་རམ་བྱེད་མཁན་ཚོགས་པ་དེ་འདྲ་གང་ཡང་མེད། ཅེས་བརྗོད་བྱུང་།
མ་འོངས་པར་མུ་མཐུད་ནས་ཡུལ་མིར་རོགས་རམ་དང་ཁོར་ཡུག་གཅེས་སྐྱོང་གི་ལས་གཞི་སྤེལ་འཆར་ཡོད་མེད་དྲིས་པར། ང་རང་ལོ་ཆུང་དུས་ནས་གཞན་ལ་རོགས་རམ་བྱེད་རྒྱུར་དཔེ་དགའ་པོ་ཡོད་པ་ལྟར་རོགས་པ་མང་པོ་བྱས་མྱོང་། ང་རང་གི་ལག་པས་མ་སྙོབ་ན་མ་གཏོགས་ཐུབ་པ་ཞིག་ཡོད་ན་མ་ཤི་བར་དུ་འཇོན་ཚོད་དཔག་ཚོད་ཀྱིས་བྱ་རྩིས་ཡོད། དེ་བཞིན། ཨོ་རི་ས་གཞིས་གྲོང་གསུམ་པའི་འགྲམ་དེ་ལ་ཡུལ་མིའི་གནས་རི་དཔེ་རྩ་ཆེན་པོ་ཞིག་ཡོད་པ་རེད། གནས་རི་དེའི་ཤིང་རྣམས་གཏུབ་ནས་ད་ལྟ་ཤིང་སྡོང་རྩ་བ་ནས་མེད་པར་གྱུར་འདུག་པས། ལོ་རྗེས་མ་ནས་དེར་ཤིང་སྡོང་འཛུགས་རྒྱུའི་འཆར་གཞི་ཡོད། དེ་བཞིན་ད་ལྟ་སློབ་མ་ ༢༠ ཙམ་ལ་སློབ་ཡོན་གྱི་མཐུན་རྐྱེན་སྦྱོར་གྱི་ཡོད་པ་དང་། མ་འོངས་པར་སློབ་མ་ ༥༠ ཙམ་ལ་སློབ་ཡོན་འབུལ་ཐུབ་ན་བསམ་ཡོད། ང་རང་མི་གཅིག་གིས་མཐུན་རྐྱེན་དེ་འདྲ་ཞིག་བསྐྲུན་ཐུབ་རྒྱུ་ཁག་པོ་རེད་དེ། ངའི་གྲོགས་པོ་ཁ་ཤས་ཀྱིས་རྒྱ་གར་གཞུང་མང་ལ་བཀའ་དྲིན་རྗེས་དྲན་ཆེད་ཤེས་ཡོན་ཐོག་ནས་ཉམ་ཆུང་རོགས་སྐྱོར་གནང་བ་དཔེ་ཡག་པོ་རེད། ཁོང་ཚོའི་ནང་ནས་ཁ་ཤས་ཀྱིས་རོགས་པ་བྱེད་ཆོག་ལབ་ཀྱི་འདུག་སྟབས། མ་འོངས་པར་སློབ་མ་ ༥༠ ཙམ་ལ་རོགས་བྱེད་པའི་བསམ་བློ་ཡོད། བསམ་བློ་ཞིག་བཏང་ན། མི་མང་པོ་ཞིག་ནས་ངས་འགྲོ་སོང་མང་པོ་ཞེ་དྲག་བཏང་ནས་རོགས་པ་ཧ་ཅང་མང་པོ་བྱེད་ཀྱི་འདུག་དྲན་སྲིད་པ་རེད། དེ་ལ་འགྲེལ་བཤད་ཅིག་རྒྱག་དགོས་པ་གལ་ཆེན་པོ་མཐོང་གི་འདུག ཡུལ་མི་དེ་ཚོར་འགྲོ་སོང་གཏོང་མ་ཐུབ་པ་གང་ཡང་ཡོད་པ་མ་རེད། བོད་པའི་སྤྱི་ཚོགས་ནང་ང་ལས་དཔལ་འབྱོར་ཡག་པོ་ཡོད་མཁན་དཔེ་མང་པོ་ཡོད་རེད་ལ། སུ་དང་སུས་ཀྱང་རོགས་པ་བྱེད་ཐུབ་ཀྱི་རེད། ཁོང་ཚོར་འགྲོ་སོང་འབུམ་དང་འབུམ་དགོས་ཀྱི་ཡོད་མ་རེད། ཅེས་བརྗོད་བྱུང་།
མཇུག་ཏུ། བོད་མི་ཚོར་རེ་བ་དང་འབོད་སྐུལ་ག་རེ་ཡོད་ཞུས་པར་ཁོང་གིས། བོད་པའི་སྤྱི་ཚོགས་ནང་ལས་ཀ་ག་རེ་བྱས་ན་ཡང་ཚང་མས་རྡོག་རྩ་གཅིག་སྒྲིལ་བྱེད་དགོས་པ་དེ་གལ་ཆེན་མཐོང་གི་འདུག ང་ཚོ་ཨོ་རི་ས་ལ་ཆ་བཞག་ན། ན་ནིང་གཞིས་གྲོང་ནང་རྐུན་མ་མང་པོ་བསླེབས་ནས་དཀའ་ངལ་མང་པོ་ཞེ་དྲགས་བྱུང་བ་རེད། རྐུན་མ་ཤུགས་ཆེན་པོ་ཡོད་པར་བརྟེན། མཚམས་རེར་རྐུན་མ་འཇུ་ཐུབ་ཡོད་ཀྱང་རྗེས་སུ་ཉེན་རྟོག་པས་ཀློད་པ་སོགས་བྱུང་ནས་གང་ལྟར་ཚགས་ཚུད་པོ་ཞིག་རྩ་བ་ནས་བྱུང་ཡོད་པ་མ་རེད། ང་ད་ལོར་གཞིས་གྲོང་ནང་གུང་གསེང་དུ་བསླེབས་རྗེས་བོད་པའི་ཁྱིམ་ཚང་ལྔ་དྲུག་ཅིག་རྐུན་མས་སྟོང་པ་བཟོས་པའི་རྙོག་དྲ་བསླེབས་སོང་། དགོན་པ་ནང་གི་མཎྜལ་བརྐུས་པ་སོགས་བྱུང་འདུག་པར་བརྟེན། མ་འོངས་པར་མི་ཤི་སྐྱོན་ཆག་ཡོང་གི་རེད་བསམ་སྟེ་ང་རང་མདུན་དུ་ཐོན་ནས་ས་གནས་གཞིས་མགོ་དང་ས་གནས་གྲོས་ཚོགས་ཚོགས་གཙོ། དེ་བཞིན་ས་གནས་བུད་མེད་སོགས་ཚང་མར་མཉམ་དུ་སྐད་ཆ་བཤད་དེ། དེ་རིང་ང་ཚོས་ལས་ཀ་ཞིག་བྱས་ན་མ་གཏོགས་འགྲིག་ས་མ་རེད། དགོན་པ་གཏོར་འགྲོ་ཡི་འདུག མི་མང་གི་ནང་སྟོང་པ་བཟོ་ཡི་འདུག དེའི་འགན་གཙོ་བོ་ངས་ལེན་ཆོག ཡིན་ན་ཡང་། ཁྱེད་རང་ཚོ་ངའི་རྒྱབ་ལ་ངེས་པར་དུ་ལངས་དགོས་རེད་ཅེས་ལབ་ནས་ཟླ་བ་གསུམ་རིང་ལ་ངས་འགན་གཙོ་བོ་འཁུར་ནས་ས་གནས་སྐོར་སྲུང་བ་མཉམ་དུ་འབྲེལ་བ་གང་མང་བྱས་མཐར་རྐུན་མ་ཚང་མ་ཉེན་རྟོག་པས་བཟུང་པ་རེད། དེ་ཙམ་དུ་མ་ཟད་རྐུན་མ་ཚང་མས་བོད་པའི་ཁྱིམ་དང་དགོན་པ་ནས་ཅ་ལག་བརྐུས་པ་སོགས་ཁས་བླངས་ནས་ཐག་གཅོད་དཔེ་ཡག་པོ་བྱུང་སོང་། དེ་འདྲ་ཡིན་དུས། ངས་རྟག་པར་ལབ་བསྡད་ཡོད། གཅིག་སྒྲིལ་བྱས་ནས་ལས་ཀ་བྱེད་དགོས་རེད་མ་གཏོགས་གཅིག་ལ་དཀའ་ངའ་འཕྲད་ན་གཅིག་གིས་ལྟད་མོ་བལྟས་ནས་བསྡད་ན་འགྲིག་གི་ཡོད་མ་རེད།


text:
ལྷ་སར་སླེབས་དུས་རྗེ་འབུམ་སྒང་ལ་ངེས་པར་འགྲོ་འདོད།
རྐྱེན་ཅི་ཡིན་གསལ་ཆ་མེད་མོད། ལྷ་སར་སླེབས་དུས་རྗེ་འབུམ་སྒང་ལ་ངེས་པར་འགྲོ་འདོད་ཅིག་སྐྱེས་བྱུང་། རྗེ་འབུམ་སྒང་སློབ་ཆུང་ཟེར་བ་མང་དུ་ཐོས་མོད། གནས་ངོ་མ་འཚོལ་དཀའ། རྗེ་འབུམ་སྒང་གླེང་ཚེ་ངེས་པར་ཨན་བན་གླེང་དགོས་ལ་ཨམ་བན་ཞེས་གླེང་བའི་ཚེ་ན་སླར་ཡང་ལོ་རྒྱུས་ཤིག་གླེང་དགོས་བྱུང་། ཨམ་བན་ནི་མན་ཇུའི་སྐད་དུ་བློན་ཆེན་ཞེས་པའི་དོན་རེད། ཨམ་བན་ཞེས་པ་འདི་ཅིའི་ཕྱིར་བོད་ལ་སླེབས་པ་ཡིན་ནམ། ཨམ་བན་དང་རྗེ་འབུམ་སྒང་གཉིས་ཀྱི་བར་ན་ཡང་སྙིང་འབྲེལ་བ་ག་རེ་ཡོད་དམ། ང་ཚོས་ལོ་རྒྱུས་ལ་ཕྱིར་མིག་ཅིག་བལྟ་བར་བྱ་སྟེ།
རྒྱལ་བ་བསྐལ་བཟང་རྒྱ་མཚོ་ཁྲི་འཁོད་ནས་སྡེ་སྲིད་ཁང་ཆེན་པཱ་དུར་བསོད་ནམས་རྒྱལ་བོ་ཅན་གྱིས1721ནས1727བར་དུ་སྲིད་བསྐྱངས། ཁོང་མན་ཇུར་བློ་དཀར་བས། ང་ལུམ་སྦྱར་གསུམ་གྱིས་དམར་གསོད་བྱས་ཏེ་ཁོང་ཚོས་སྲིད་བསྐྱངས། དེ་གསུམ་སྲིད་དུས་ཕོ་ལྷ་བསོད་ནམས་སྟོབས་རྒྱལ་གྱིས་གཡོ་འཕྲུལ་གྱི་སྦྱོར་བ་སྣ་ཚོགས་བཤམས་ནས་མན་ཇུའི་དམག་བོད་དུ་དྲངས་ནས་ང་ལུམ་སྦྱར་གསུམ་དུས་གཅིག་ལ་སྲོག་ཐོག་བཏང་། ཁོས(1689ནས1747)1727ལོ་ནས1747ལོའི་བར་དུ་སྲིད་བསྐྱངས་ཏེ་མན་ཇུ་ལ་མཉམ་འབྲེལ་བྱས་ནས་བོད་སྡོད་ཨམ་བན་ཐོག་མ་འདི་ནས་བྱུང་། 1727ལོ་ནས1911ལོའི་བར་གྱི་ལོ184བར་དུ་བོད་སྡོད་ཨན་བན57བྱུང་ཞིང་རིམ་པ83(ལ་ལས་ལོ་གསུམ་ནས་འགན་རྒྱུད་མར་འཁུར)བྱུང་། 1911ལོར་བོད་ཀྱིས་བོད་སྡོད་ཨན་བན་མཐའ་མ་དེ་བོད་ནས་བསྐྲད།
ཕོ་ལྷ་བསོད་ནམས་སྟོབས་རྒྱལ་ཚེ་ལས་འདས་རྗེས་ཁོའི་སྲས་འགྱུར་མེད་རྣམ་རྒྱལ1747ནས1750བར་དུ་སྲིད་བསྐྱངས། ཁོས་གོང་མ་དང་བོད་སྡོད་ཨམ་བན་ཏཱ་ཞིན་གཉིས་ལ་ལྷ་སར་བཅའ་སྡོད་རྒྱ་དཔོན་དམག་ཉུང་དུ་གཏོང་དགོས་པའི་རེ་བ་བཏོན་པས་བོད་སྡོད་ཨམ་བན་དང་འབྲེལ་བ་ཇེ་སྡུག་སོང་བ་དང་། ལོ་དེའི་ཧོར་ཟླ་བཅུ་བའི་ཚེས་བཅུ་གསུམ་ཉིན་ཏཱ་ཞན་ཕུ་ཆེན(博啮)དང་ཨབ་ཏུན(拉布敦)གཉིས་ནས་ཝང་འགྱུར་མེད་རྣམ་རྒྱལ་ཁྲོམ་གཟིགས་ཁང་དུ་གསོལ་སྟོན་གདན་ཞུས་ཐོག་ངོ་གཡོག་གསུམ་བཀྲོངས་པས། ཝང་འགྱུར་མེད་རྣམ་རྒྱལ་གྱི་མགྲོན་གཉེར་བློ་བཟང་བཀྲ་ཤིས་དང་ཡ་སོར་གཉིས་ཀྱིས་ཤེས་ཏེ་འཕྲལ་མར་བོད་དམག་ཁྲིད་དེ་ཏཱ་ཞན་གཉིས་དང་། རྒྱའི་ཞི་དྲག་མི་སྣ་བརྒྱ་ལྷག་དུས་གཅིག་ཏུ་ཁྲོམ་གཟིགས་ཁང་ཉེ་འགྲམ་དུ་རྐྱེན་ལམ་དུ་བཏང་བས་ས་ཆ་དེར་ཐོག་མར་རྒྱ་འབུམ་སྒང་ཞེས་མིང་ཆགས།
རྒྱལ་དབང་སྐུ་ཕྲེང་བདུན་པ་བསྐལ་བཟང་རྒྱ་མཚོ་མཆོག་ནས་མི་བསད་པ་ཚོའི་སྒྲིབ་སྦྱོང་དུ་རྗེ་ཙོང་ཁ་བའི་སྐུ་བརྙན་སོར་ལྔ་བྱས་པ་འབུམ་གཅིག་བཞེངས་གནང་སྟེ་མཆོད་རྟེན་ཐོག་བརྩེགས་ལྔ་ལྡན་པ་གསར་བཞེངས་མཛད། མཆོད་རྟེན་མཐའ་བཞིར་ལྕགས་ཐག་གི་དྲིལ་བུ་ཡོད་པ། དེ་ལ་རླུང་བུས་བསྐུལ་ནས་སྒྲ་དབྱངས་གྲོང་ཁྱེར་གྱི་ཕྱོགས་བཞིར་ཁྱབ་པ་དང་། ད་དུང་ལྷ་ཁང་ནང་ནས་དབུ་ཏོག་བར་སྐས་འཛེགས་ཏེ་འགྲོ་ས་ཡོད་པས། རྒྱ་འབུམ་མཐོ་བའི་སྒང་ལ། །མཐོ་རིང་སྐས་འཛེགས་བཙུགས་བཞག །ཕྱོགས་བཞི་གང་ནས་བལྟས་ཀྱང་། །སྙན་པའི་དྲིལ་བུའི་སྐད་རེད། །ཅེས་པའི་དམངས་གཞས་ཡོད།
དུས་རབས་བཅུ་དགུ་པའི་མཇུག་ཏུ་སྲིད་སྐྱོང་དེ་མོ་འཕྲིན་ལས་རབ་རྒྱས་གཙོ་བོའི་བཞུགས་གནས་བསྟན་རྒྱས་གླིང་དུ་ཡོད་ཅིང་། ཤར་དུ་མཆོད་རྟེན་ཡོད་ན་ནུབ་ཀྱི་གྲོང་སྟོང་ཞེས་མི་ལེགས་པར་བརྩིས་ནས་མཆོད་རྟེན་དེ་བཤིགས་ཏེ་ལམ་དཀྱིལ་དུ་སཙྪ་ཁང་རིང་བོ་ཞིག་བསྐྲུན་ནས་ནང་བཞུགས་རྗེ་སྐུ་རྣམས་བཅུག མཆོད་རྟེན་གྱི་ཤུལ་དུ་བསམ་ཡས་གཙུག་ལག་ཁང་ལ་དཔེ་བྱས་ནས་ལྷ་ཁང་སུམ་ཐོག་གསར་བཞེངས་དང་། རྟེན་གཙོ་བྱམས་པའི་འཇིམ་སྐུ་ཉིས་ཐོག་སོགས་དང་། ཁོར་ཡུག་ཏུ་རྗེ་ཙོང་ཁ་བའི་སྐུ་འབུམ་གཅིག་བཞེངས་པས་རྗེ་འབུམ་སྒང་ཞེས་གྲགས།
དེ་ལྟར་ཨམ་བན་གྱི་ཁྲག་དམར་དང་ཝང་འགྱུར་མེད་རྣམ་རྒྱལ་གྱི་ཁྲག་དམར་གྱིས་བཤེར་བའི་ས་འདི་དེ་ལྟར་བསུབ་ན་ཡང་ཡིག་ཚང་ལས་ནམ་ཡང་བསུབ་ཐབས་མི་འདུག ངས་གནས་འདི་ནས་སྔོན་གྱི་ལོ་རྒྱུས་དེ་དག་ལ་ཕྱིར་དྲན་བྱས་པ་ཡིན་མོད། ཡིན་ན་ཡང་། ཁྲག་དམར་གྱིས་བཤེར་བའི་ས་གཞི་འདི་ནས་ངའི་སྨོན་ལམ་ཞིག་འདེབས་པ་ལས་གཞན་ཅི་ཞིག་བྱེད་དམ།